Paġna IL-BORD ĠENERALI TAL-BORD EWROPEW DWAR IR-RISKJU SISTEMIKU, Wara li kkunsidra t-Trattat dwar il-Funzjonament tal-Unjoni Ewropea, L-implimentazzjoni ta' qafas għall-monitoraġġ ta' żviluppi fis-settur tal-proprjetà immobbli għall-finijiet tal-istabbiltà finanzjarja tirrikjedi l-ġbir u t-tqassim fil-livell tal-Unjoni fuq bażi regolari ta' dejta kumparabbli tal-pajjiżi sabiex ikun hemm valutazzjoni aktar preċiża tar-riskji relatati mal-proprjetà immobbli bejn l-Istati Membri u t-tqabbil tal-użu ta' strumenti tal-politika makroprudenzjali, sabiex jiġu indirizzati vulnerabbiltajiet relatati mal-proprjetà immobbli. Madankollu, emendi għad-definizzjonijiet stabbiliti fir-Rakkomandazzjoni BERS/2016/14 m'għandhomx iwaqqfu lill-awtoritajiet makroprudenzjali nazzjonali milli jagħmlu użu ta' indikaturi u rendikonti addizjonali ta' proprjetà immobbli li, abbażi tad-definizzjonijiet u l-metriċi ta' dawk l-awtoritajiet makroprudenzjali nazzjonali, iqisu l-karatteristiċi speċifiċi tas-swieq CRE u RRE nazzjonali tagħhom u huma relevanti mill-perspettiva ta' stabbiltà finanzjarja. Dan għandu jiżgura l-aderenza tal-awtoritajiet makroprudenzjali nazzjonali mal-prinċipju tal-proporzjonalità kif stabbilit fir-Rakkomandazzjoni BERS/2016/14. Ir-Rakkomandazzjoni BERS/2016/14 titlob lid-destinatarji biex jirrapportaw lill-BERS u lill-Kunsill dwar l-azzjonijiet li jkunu ttieħdu b'risposta għal dik ir-Rakkomandazzjoni, jew biex jiġġustifikaw kif jixraq kull nuqqas ta' azzjoni, skont l-iskeda taż-żmien stabbilita f'din ir-Rakkomandazzjoni. F'dan ir-rigward, id-destinatarji għamlu progress lejn l-implimentazzjoni tar-Rakkomandazzjoni BERS/2016/14 fl-iskedi taż-żmien irrakkomandati. Madankollu, ix-xogħol ta' wħud mill-awtoritajiet makroprudenzjali nazzjonali ttardja minħabba kwistjonijiet prattiċi, bħall-ħtieġa li jiġu stabbiliti strutturi tar-rappurtaġġ, li jiġu identifikati sorsi ta' dejta u li jiġu indirizzati kwistjonijiet marbutin mal-kunfidenzjalità tad-dejta. Sabiex tiġi żgurata l-implimentazzjoni tar-Rakkomandazzjoni BERS/2016/14, għalhekk jeħtieġ li ċerti skedi taż-żmien stabbiliti fir-Rakkomandazzjoni jiġu estiżi. L-estenzjoni ta' dawn l-iskadenzi għandha tipprovdi lill-awtoritajiet makroprudenzjali nazzjonali b'iktar ħin sabiex jirranġaw dawn il-kwistjonijiet prattiċi msemmija aktar 'il fuq. In-nuqqas ta' definizzjonijiet operattivi miftiehma b'mod komuni huwa ta' tħassib partikolari fir-rigward tal-indikaturi relevanti dwar is-suq CRE fiżiku, u, flimkien ma' restrizzjonijiet operazzjonali fir-rigward tad-disponibbiltà tad-dejta, biex b'hekk ikun diffiċli li jiġu vvalutati u mqabbla b'mod preċiż ir-riskji bejn is-swieq nazzjonali. Għalhekk, l-iskadenzi għall-implimentazzjoni tar-Rakkomandazzjoni BERS/2016/14 fir-rigward ta' dawk l-indikaturi li għalihom l-awtoritajiet makroprudenzjali nazzjonali m'għandhomx l-informazzjoni relevanti għandhom jiġu estiżi ulterjorment, sabiex iħallu żmien suffiċjenti għall-iżvilupp tad-definizzjonijiet meħtieġa u għall-ġbir tad-dejta. Il-Bord Ġenerali ma jikkunsidrax illi l-estensjoni ta' ċerti skadenzi stabbiliti fir-Rakkomandazzjoni BERS/2016/14 se jippreġudika l-funzjonament ordnat tas-swieq finanzjarji. Barra minn hekk, il-Bord Ġenerali ma jikkunsidrax illi tali estenzjoni tista' konsegwentement twassal għall-possibbiltà li d-destinatarji ma jimplimentawx ir-Rakkomandazzjoni BERS/2016/14. Il-BERS jirrikonoxxi wkoll li gwida teknika u ħidma ulterjuri dwar id-definizzjonijiet u l-indikaturi fil-mira jistgħu jkunu meħtieġa sabiex jiġu akkomodati l-karatteristiċi speċifiċi tas-swieq jew segmenti tas-suq, kif ukoll sabiex tiġi żgurata l-kwalità statistika tad-dejta. Emendi ulterjuri għar-Rakkomandazzjoni BERS/2016/14 jistgħu għalhekk ikunu neċessarji sabiex jiġu indirizzati żviluppi futuri fir-rigward ta' dawk id-definizzjonijiet u indikaturi fil-mira. Għalhekk, ir-Rakkomandazzjoni BERS/2016/14 għandha tiġi emendata kif meħtieġ, Ir-Rakkomandazzjoni BERS/2016/14 hija emendata kif ġej: fit-Taqsima 1, il-paragrafu 1 tar-Rakkomandazzjoni C hija ssostitwita b'dan li ġej: Indikaturi dwar is-suq CRE fiżiku: indiċi tal-prezzijiet; indiċi tal-kirjiet; indiċi tar-rendiment mill-kirjiet; rata ta' spazju disponibbli; bidu ta' kostruzzjoni; Indikaturi dwar l-iskoperturi tal-kreditu tas-sistema finanzjarja għas-CRE: flussi ta' tislif għal CRE (inkluża proprjetà li qiegħda tiġi żviluppata jew qiegħda tinbena); flussi ta' selfiet CRE mhux produttivi (inkluża proprjetà CRE li qiegħda tiġi żviluppata jew qiegħda tinbena); flussi ta' provvedimenti għal telf minn self fuq tislif għal CRE (inkluża proprjetà CRE li qiegħda tiġi żviluppata jew qiegħda tinbena); flussi ta' provvedimenti għal telf minn self fuq tislif għal proprjetà CRE li qiegħda tiġi żviluppata jew qiegħda tinbena (bħala parti minn tislif għal CRE); Stokks ta' tislif għal CRE (inkluża proprjetà CRE li qiegħda tiġi żviluppata jew qiegħda tinbena); stokks ta' selfiet CRE mhux produttivi (inkluża proprjetà CRE li qiegħda tiġi żviluppata jew qiegħda tinbena); stokks ta' provvedimenti għal telf minn self fuq tislif għal CRE (inkluża proprjetà CRE li qiegħda tiġi żviluppata jew qiegħda tinbena); stokks ta' tislif għal proprjetà CRE li qiegħda tiġi żviluppata jew qiegħda tinbena (bħala parti minn tislif għal CRE); stokks ta' selfiet mhux produttivi għal proprjetà CRE li qiegħda tiġi żviluppata jew qiegħda tinbena (bħala parti minn tislif għal CRE); stokks ta' provvedimenti għal telf minn self fuq tislif għal proprjetà CRE li qiegħda tiġi żviluppata jew qiegħda tinbena (bħala parti minn tislif għal CRE). Indikaturi dwar standards ta' tislif għal CRE: medja ppeżata tal-LTV-O għall-flussi ta' selfiet CRE; medja ppeżata tal-proporzjon attwali bejn is-self u l-valur (LTV-C) għall-istokks ta' selfiet CRE; medja ppeżata tal-proporzjon ta' kopertura tal-imgħax fl-oriġinazzjoni (ICR-O) għall-flussi ta' selfiet CRE u l-medja ppeżata tal-proporzjon attwali ta' kopertura tal-imgħax (ICR-C) għall-istokks ta' selfiet CRE; medja ppeżata tal-proporzjon ta' kopertura tal-isservisjar tad-dejn fl-oriġinazzjoni (DSCR-O) għall-flussi ta' selfiet CRE u medja ppeżata tal-proporzjon attwali ta' kopertura tal-isservisjar tad-dejn (DSCR-C) għall-istokks ta' selfiet CRE. L-informazzjoni dwar dawn l-indikaturi għandha tkun relatata ma' fornituri ta' kreditu domestiċi fuq bażi individwali u għandha tkun rappreżentattiva biżżejjed tas-suq CRE domestiku."; fit-Taqsima 1, il-paragrafu 2 tar-Rakkomandazzjoni D huwa mibdul b'li ġej: Għall-indiċi tal-prezz, l-indiċi tal-kiri, l-indiċi tar-rendiment mill-kiri, ir-rata ta' spazju disponibbli u l-bidu ta' kostruzzjoni, l-awtoritajiet makroprudenzjali nazzjonali għandhom jikkunsidraw rendikont skont: it-tip ta' proprjetà; fejn tinsab il-proprjetà. Għal flussi u stokks ta' aġġustamenti fuq investimenti CRE, l-awtoritajiet makroprudenzjali nazzjonali għandhom jikkunsidraw rendikont skont: it-tip ta' proprjetà; fejn tinsab il-proprjetà; it-tip ta' investitur; in-nazzjonalità tal-investitur. Għal tislif għal flussi u stokks CRE u għal analiżijiet tas-self lil CRE (inkluża proprjetà CRE li qiegħda tiġi żviluppata jew qiegħda tinbena) — jiġifieri tislif għal propjetà miżmuma minn sidien għall-fini tat-twettiq tan-negozju, għan jew attività tagħhom, jew eżistenti jew qiegħda tinbena; tislif għal djar għall-kiri; tislif għal proprjetà immobbli li tipproduċi dħul (minbarra djar għall-kiri); tislif għal proprjetà CRE li qiegħda tiġi żviluppata; u tislif għal akkomodazzjoni soċjali — l-awtoritajiet makroprudenzjali nazzjonali għandhom jikkunsidraw rendikont ulterjuri skont: it-tip ta' proprjetà; fejn tinsab il-proprjetà; it-tip ta' mutwanti; in-nazzjonalità tal-mutwanti. Għal flussi u stokks ta' selfiet CRE mhux produttivi u għal kull analiżi tas-selfiet CRE mhux produttivi (inkluża proprjetà CRE li qiegħda tiġi żviluppata jew qiegħda tinbena) — jiġifieri tislif għal propjetà miżmuma minn sidien għall-fini tat-twettiq tan-negozju, għan jew attività tagħhom, jew eżistenti jew qiegħda tinbena; tislif għal djar bil-kera; tislif għal proprjetà immobbli li tipproduċi dħul (minbarra djar bil-kera); tislif għal proprjetà CRE li qiegħda tiġi żviluppata; u tislif għal akkomodazzjoni soċjali — l-awtoritajiet makroprudenzjali nazzjonali għandhom jikkunsidraw rendikont ulterjuri skont: it-tip ta' proprjetà; fejn tinsab il-proprjetà; it-tip ta' mutwanti; in-nazzjonalità tal-mutwanti. Għal flussi u stokks ta' provvedimenti għal telf minn self fuq tislif għal CRE u għal kull analiżi ta' provvedimenti għal telf minn self (inkluża proprjetà CRE li qiegħda tiġi żviluppata jew qiegħda tinbena) — jiġifieri tislif għal proprjetà miżmuma minn sidien għall-fini tat-twettiq tan-negozju, għan jew attività tagħhom, jew eżistenti jew qiegħda tinbena; tislif għal djar bil-kera; tislif għal proprjetà immobbli li tipproduċi dħul (minbarra djar bil-kera); tislif għal proprjetà CRE li qiegħda tiġi żviluppata; u tislif għal akkomodazzjoni soċjali — l-awtoritajiet makroprudenzjali nazzjonali għandhom jikkunsidraw rendikont ulterjuri skont: it-tip ta' proprjetà; fejn tinsab il-proprjetà; it-tip ta' mutwanti; in-nazzjonalità tal-mutwanti. Ir-rendikonti msemmija fil-punti (a) sa (e) hawn fuq għandhom jitqiesu bħala l-minimu rakkomandat. L-awtoritajiet makroprudenzjali nazzjonali jistgħu jżidu rendikonti addizzjonali li jqisu li huma meħtieġa għall-finijiet tal-istabbiltà finanzjarja."; fit-Taqsima 1, tiżdied ir-Rakkomandazzjoni li ġejja: Huwa rrakkomandat li l-Kummissjoni (Eurostat) tipproponi leġiżlazzjoni tal-Unjoni li tistabbilixxi qafas minimu komuni għall-iżvilupp, produzzjoni u tixrid ta' database dwar indikaturi dwar is-suq CRE fiżiku kif imsemmi fil-paragrafi (a) sa (e) tas-subrakkomandazzjoni C(1). Huwa rrakkomandat ukoll li l-Kummissjoni (Eurostat) tiżviluppa u tippromwovi standard statistiku, sorsi, metodi u proċeduri għall-iżvilupp tad-database dwar indikaturi dwar is-suq CRE fiżiku kif imsemmi fil-paragrafi (a) sa (e) tas-subrakkomandazzjoni C(1), b'mod partikolari li tiżgura l-kwalità ta' dan is-sett ta' indikaturi u tnaqqas il-piż tar-rappurtaġġ."; il-punt (3) huwa ssostitwit b'dan li ġej: "'djar jew proprjetajiet mixtrija għall-kiri' tfisser kwalunkwe RRE li tkun il-proprjetà diretta ta' persuna fiżika primarjament għal kiri lil inkwilini;"; il-punt (4) huwa ssostitwit b'dan li ġej: "'proprjetà immobbli kummerċjali' (commercial real estate — CRE) tfisser kwalunkwe proprjetà immobbli li tipproduċi dħul, kemm jekk tkun eżistenti jew tkun qiegħda tiġi żviluppata, inklużi djar bil-kera; jew proprjetà immobbli użata mis-sidien tal-proprjetà għat-twettiq tan-negozju, għan jew attività tagħhom, kemm jekk tkun eżistenti jew tkun qiegħda tiġi żviluppata; li mhijiex ikklassifikata bħala RRE; u tinkludi akkomodazzjoni soċjali. F'każ li proprjetà jkollha użu mħallat bejn CRE u RRE, għandha titqies bħala proprjetajiet differenti (pereżempju fuq il-bażi tal-erja tas-superfiċje ddedikata għal kull użu) meta jkun fattibbli li titqassam b'dan il-mod; inkella, il-proprjetà tista' tiġi kklassifikata skont l-użu dominanti tagħha;" il-punt (5) huwa ssostitwit b'dan li ġej: "'self għal proprjetà immobbli kummerċjali (CRE)' tfisser self estiż lil entità legali mmirat għall-akkwist ta' proprjetà immobbli li tipproduċi dħul (jew għadd ta' proprjetajiet iddefiniti bħala proprjetà immobbli li tipproduċi dħul), kemm jekk eżistenti jew jekk tkun qiegħda tiġi żviluppata, jew proprjetà immobbli użata mis-sidien tal-proprjetà għat-twettiq tan-negozju, għan jew attività tagħhom (jew għadd ta' proprjetajiet simili), kemm jekk tkun eżistenti jew tkun qiegħda tiġi żviluppata jew iggarantita bi proprjetà li tkun proprjetà immobbli kummerċjali (jew għadd ta' proprjetajiet li jkunu proprjetà immobbli kummerċjali);": jiddaħħal il-punt (16a) li gej: "'proprjetà li tipproduċi dħul li qiegħda tiġi żviluppata' tfisser il-proprjetà kollha li tkun qiegħda tinbena li tkun maħsuba biex tipprovdi, malli titlesta, dħul lil sidha fil-forma ta' kera jew qligħ mill-bejgħ tagħha, imma ma tinkludix it-twaqqigħ ta' bini jew siti li jitnaddfu għal żvilupp possibbli fil-futur;"; il-punt (32) huwa ssostitwit b'dan li ġej: "'dar jew proprjetà okkupata mis-sid' tfisser kwalunkwe proprjetà immobbli residenzjali li tkun il-proprjetà ta' persuna fiżika bil-għan li tipprovdi kenn lil sidha;"; il-punt (34) huwa mħassar; jiddaħħal il-punt (36a) li gej: "'djar bil-kera' tfisser kull proprjetà immobbli li hija l-proprjetà ta' entitajiet legali primarjament għal kiri lil inkwilini;" il-punt (38) huwa ssostitwit b'dan li ġej: "'proprjetà immobbli residenzjali' (RRE) tfisser kwalunkwe proprjetà immobbli disponibbli għal skopijiet ta' akkomodazzjoni, kemm jekk eżistenti jew qiegħda tinbena, akkwistata, mibnija jew rinovata minn persuna fiżika, u tinkludi djar mixtrija għall-kiri. F'każ li proprjetà jkollha użu mħallat, għandha titqies bħala proprjetajiet differenti (pereżempju fuq il-bażi tal-erja tas-superfiċje ddedikata għal kull użu) kull meta jkun fattibbli li jsir dak it-tqassim; inkella, il-proprjetà tista' tiġi kklassifikata skont l-użu dominanti tagħha;"; il-punt (39) huwa ssostitwit b'dan li ġej: "'self għal proprjetà immobbli residenzjali (RRE)' tfisser self lil persuna fiżika ggarantita bi proprjetà immobbli residenzjali, indipendenti mill-iskop tas-self;"; It-Taqsima 2(3) hija mibdula b'li ġej: Id-destinatarji huma mitluba li jirrapportaw lill-BERS u lill-Kunsill dwar l-azzjonijiet meħuda b'risposta għal din ir-Rakkomandazzjoni, jew li jiġġustifikaw b'mod adegwat kwalunkwe nuqqas ta' azzjoni, skont l-iskedi ta' żmien li ġejjin. Sal-31 ta' Diċembru 2019, l-awtoritajiet makroprudenzjali nazzjonali huma mitluba li jibagħtu lill-BERS u lill-Kunsill rapport interim dwar l-informazzjoni diġà disponibbli, jew mistennija li tkun disponibbli, għall-implimentazzjoni tar-Rakkomandazzjoni A. Sal-31 ta' Diċembru 2020, l-awtoritajiet makroprudenzjali nazzjonali huma mitluba li jibagħtu lill-BERS u lill-Kunsill rapport finali dwar l-implimentazzjoni tar-Rakkomandazzjoni A. Sal-31 ta' Diċembru 2019, l-awtoritajiet makroprudenzjali nazzjonali huma mitluba li jibagħtu lill-BERS u lill-Kunsill rapport interim dwar l-informazzjoni diġà disponibbli, jew mistennija li tkun disponibbli, għall-implimentazzjoni tar-Rakkomandazzjoni B. Sal-31 ta' Diċembru 2020, l-awtoritajiet makroprudenzjali nazzjonali huma mitluba li jibagħtu lill-BERS u lill-Kunsill rapport finali dwar l-implimentazzjoni tar-Rakkomandazzjoni B. Sal-31 ta' Diċembru 2019, l-awtoritajiet makroprudenzjali nazzjonali huma mitluba li jibagħtu lill-BERS u lill-Kunsill rapport interim dwar l-informazzjoni diġà disponibbli, jew mistennija li tkun disponibbli għall-implimentazzjoni tar-Rakkomandazzjoni C. Sal-31 ta' Diċembru 2021, l-awtoritajiet makroprudenzjali nazzjonali huma mitluba li jibagħtu lill-BERS u lill-Kunsill rapport finali dwar l-implimentazzjoni tar-Rakkomandazzjoni C. Fejn l-awtoritajiet makroprudenzjali nazzjonali m'għandhomx l-informazzjoni relevanti fir-rigward ta' dawk l-indikaturi msemmija fil-punti (a) sa (e) tar-Rakkomandazzjoni C(1), dawk l-awtoritajiet huma mitluba li jibagħtu lill-BERS u lill-Kunsill rapport finali dwar l-implimentazzjoni tar-Rakkomandazzjoni C fir-rigward ta' dawk l-indikaturi mhux aktar tard mill-31 ta' Diċembru 2025. Sal-31 ta' Diċembru 2019, l-awtoritajiet makroprudenzjali nazzjonali huma mitluba li jibagħtu lill-BERS u lill-Kunsill rapport interim dwar l-informazzjoni diġà disponibbli, jew mistennija li tkun disponibbli għall-implimentazzjoni tar-Rakkomandazzjoni D. Sal-31 ta' Diċembru 2021, l-awtoritajiet makroprudenzjali nazzjonali huma mitluba li jibagħtu lill-BERS u lill-Kunsill rapport finali dwar l-implimentazzjoni tar-Rakkomandazzjoni D. Meta l-awtoritajiet makroprudenzjali nazzjonali ma jkollhomx l-informazzjoni relevanti fir-rigward ta' dawk l-indikaturi msemmija fil-punti (a) tar-Rakkomandazzjoni D(2) kif speċifikat fil-Mudell A tal-Anness III ta' din ir-Rakkomandazzjoni, dawk l-awtoritajiet huma mitluba li jibagħtu lill-BERS u lill-Kunsill rapport finali dwar l-implimentazzjoni tar-Rakkomandazzjoni D fir-rigward ta' dawk l-indikaturi sa mhux aktar tard mill-31 ta' Diċembru 2025. Sal-31 ta' Diċembru 2017, l-ASE huma mitluba li jiddefinixxu mudell għall-pubblikazzjoni ta' dejta dwar l-iskoperturi tal-entitajiet taħt l-ambitu tas-superviżjoni tagħhom lil kull wieħed mis-swieq CRE nazzjonali fl-Unjoni. Sat-30 ta' Ġunju 2018, l-ASE huma mitluba li jippubblikaw id-dejta msemmija fil-punt (a) hekk kif tkun fil-31 ta' Diċembru 2017. Sa mill-31 ta' Marzu 2019, l-ASE huma mitluba jippubblikaw fuq bażi ta' frekwenza annwali, id-dejta msemmija fil-punt (a) hekk kif tkun fil-31 ta' Diċembru tas-sena ta' qabel. Sal-31 ta' Diċembru 2021, il-Kummissjoni (Eurostat) hija mitluba tibgħat lill-BERS u lill-Kunsill rapport interim li jinkludi l-ewwel valutazzjoni dwar l-implimentazzjoni tar-Rakkomandazzjoni F. Sal-31 ta' Diċembru 2023, il-Kummissjoni (Eurostat) hija mitluba tibgħat lill-BERS u lill-Kunsill rapport finali dwar l-implimentazzjoni tar-Rakkomandazzjoni F." L-Anness I huwa mibdul bl-Anness I ta' din ir-Rakkomandazzjoni; L-Anness II huwa mibdul bl-Anness II ta' din ir-Rakkomandazzjoni; L-Anness III huwa mibdul bl-Anness III ta' din ir-Rakkomandazzjoni; L-Anness IV huwa mibdul bl-Anness IV ta' din ir-Rakkomandazzjoni; L-Anness V huwa mibdul bl-Anness V ta' din ir-Rakkomandazzjoni. Magħmul fi Frankfurt am Main, il-21 ta' Marzu 2019. L-Anness I għar-Rakkomandazzjoni BERS/2016/14 huwa mibdul b'dan li ġej: L-awtoritajiet makroprudenzjali nazzjonali jitqiesu li jikkonformaw mar-Rakkomandazzjonijiet A(1) u A(2), meta huma: jivvalutaw jekk l-indikaturi relevanti dwar standards ta' tislif għal selfiet RRE humiex ikkunsidrati jew implimentati fil-qafas għall-monitoraġġ tar-riskju tas-settur RRE fil-ġurisdizzjoni tagħhom; jivvalutaw il-progress fir-rgiward tal-użu tal-indikaturi speċifikati fir-Rakkomandazzjoni A(1) għal dak il-monitoraġġ; jivvalutaw il-grad safejn l-informazzjoni, li diġà tkun disponibbli jew mistennija li tkun disponibbli fil-futur, dwar l-indikaturi relevanti hija rappreżentattiva b'mod suffiċjenti tal-istandards ta' tislif attwali fis-suq ta' self RRE; jivvalutaw jekk id-djar mixtrija għall-kiri jirrappreżentawx sors sinifikanti ta' riskji li jinbtu mis-settur domestiku ta' proprjetà immobbli jew jikkostitwixxux sehem importanti mill-istokk jew flussi ta' tislif RRE totali; f'każijiet fejn djar mixtrija għall-kiri jitqiesu bħala sors sinifikanti ta' riskji li jinbtu mis-settur domestiku ta' proprjetà immobbli jew ikunu jikkostitwixxu sehem importanti mill-istokk jew flussi ta' tislif RRE totali, jivvalutaw il-progress dwar l-użu tal-indikaturi għall-monitoraġġ tar-riskju speċifikati fir-Rakkomandazzjoni A(2). L-awtoritajiet makroprudenzjali nazzjonali jitqiesu li jikkonformaw mar-Rakkomandazzjonijiet A(3) u A(4) meta huma: jiżguraw l-adozzjoni tal-metodi speċifikati fl-Anness IV għall-kalkolu tal-indikaturi elenkati fir-Rakkomandazzjonijiet A(1) u A(2); f'każijiet fejn jintuża metodu ieħor minbarra dak speċifikat fl-Anness IV għall-kalkolu tal-indikaturi relevanti, jirrapportaw dwar il-karatteristiċi tekniċi tal-metodu u l-effettività tiegħu fil-monitoraġġ tar-riskji li jinqalgħu mis-settur RRE; jiżguraw li l-indikaturi relevanti elenkati fir-Rakkomandazzjonijiet A(1) u A(2) jintużaw biex jimmonitorjaw riskji fis-settur RRE ta' mill-inqas annwalment. L-awtoritajiet makroprudenzjali nazzjonali jitqiesu li jikkonformaw mar-Rakkomandazzjonijiet B(1) u B(2), meta huma: jivvalutaw il-progress fir-rigward tal-monitoraġġ tad-distribuzzjoni b'varjant wieħed u d-distribuzzjonijiet konġunti magħżula tal-indikaturi relevanti kif speċifikati fil-Mudell A tal-Anness II; jivvalutaw il-progress dwar l-użu tal-informazzjoni speċifikata fir-Rakkomandazzjoni B(2) u fil-Mudell A tal-Anness II bħala gwida biex jimmonitorjaw ir-riskji relevanti. F'każijiet fejn djar mixtrija għall-kiri jitqiesu bħala sors sinifikanti ta' riskju li jinbtu mis-settur domestiku tal-proprjetà immobbli jew ikunu jikkostitwixxu sehem sinifikanti mill-istokk jew flussi ta' tislif RRE totali, l-awtoritajiet makroprudenzjali nazzjonali jitqiesu li jikkonformaw mar-Rakkomandazzjoni B(3) meta huma: jivvalutaw progress fir-rigward tal-monitoraġġ separat tal-indikaturi relevanti għal djar mixtrija għall-kiri u proprjetajiet okkupati mis-sid; jivvalutaw progress fir-rigward tal-monitoraġġ tad-dejta relevanti mqassma skont id-dimensjonijiet kif speċifikati fil-Mudelli A u B tal-Anness II. L-awtoritajiet makroprudenzjali nazzjonali jitqiesu li jikkonformaw mar-Rakkomandazzjonijiet C(1) u C(2) meta huma: jivvalutaw jekk l-indikaturi relevanti għal skoperturi għal CRE domestiċi humiex ikkunsidrati jew implimentati fil-qafas għall-monitoraġġ tar-riskju għas-settur tas-CRE fil-ġurisdizzjoni tagħhom; jiżguraw inklużjoni fil-qafas għall-monitoraġġ tar-riskju tal-indikaturi dwar is-suq fiżiku CRE, l-indikaturi dwar skoperturi għall-kreditu tas-sistema finanzjarja u l-indikaturi dwar standards ta' tislif; Jivvalutaw jekk l-investimenti jirrappreżentawx sors sinifikanti ta' finanzjament għas-settur CRE domestiku; F'każijiet fejn l-investimenti jitqiesu bħala sors sinifikanti ta' finanzjament għas-settur CRE domestiku, jivvalutaw il-progress dwar l-użu tal-indikaturi addizzjonali għall-monitoraġġ tar-riskju speċifikat fir-Rakkomandazzjoni C(2); jivvalutaw il-progress dwar l-użu tal-indikaturi speċifikati, bħala minimu, fir-Rakkomandazzjoni C(1) u, fejn applikabbli, fir-Rakkomandazzjoni C(2); jivvalutaw jekk l-informazzjoni dwar dawn l-indikaturi (diġà disponibbli jew mistennija li tkun disponibbli) hijiex rappreżentattiva biżżejjed tas-suq domestiku tas-CRE. L-awtoritajiet makroprudenzjali nazzjonali jitqiesu li jikkonformaw mar-Rakkomandazzjonijiet C(3) u C(4) meta huma: jiżguraw l-adozzjoni tal-metodi għall-kalkolu tal-indikaturi elenkati fir-Rakkomandazzjoni C(1) u r-Rakkomandazzjoni C(2) kif speċifikat fl-Anness V u, fejn xieraq għas-CRE, fl-Anness IV; f'każijiet fejn jintuża metodu ieħor minbarra dak speċifikat fl-Anness IV u l-Anness V għall-kalkolu tal-indikaturi relevanti, jirrapportaw dwar il-karatteristiċi tekniċi tal-metodu u l-effettività tiegħu fil-monitoraġġ ta' riskji li jinqalgħu mis-settur CRE; jiżguraw li l-indikaturi elenkati fir-Rakkomandazzjoni C(1) jintużaw biex jimmonitorjaw żviluppi fis-settur CRE ta' mill-inqas kull tliet xhur għal indikaturi dwar is-suq CRE fiżiku, il-flussi tat-tislif (inklużi flussi ta' selfiet mhux produttivi, provvedimenti għal telf minn self) u l-istandards korrispondenti ta' tislif, u ta' mill-inqas annwalment għal stokks ta' selfiet (inklużi stokks ta' selfiet mhux produttivi u provvedimenti għal telf minn self) u l-istandards korrispondenti ta' tislif. f'każijiet fejn investimenti jitqiesu bħala sors sinifikanti ta' finanzjament għas-settur CRE domestiku, jiżguraw li l-indikaturi elenkati fir-Rakkomandazzjoni C(2) jintużaw biex jimmonitorjaw żviluppi fis-settur CRE ta' mill-inqas kull tliet xhur għal flussi ta' investiment (inklużi aġġustamenti ta' valutazzjoni fuq l-investimenti) u ta' mill-inqas annwalment għal stokks ta' investiment (inklużi aġġustamenti ta' valutazzjoni fuq l-investimenti). L-awtoritajiet makroprudenzjali nazzjonali jitqiesu li jikkonformaw mar-Rakkomandazzjoni D meta huma: jivvalutaw il-progress fir-rigward tal-monitoraġġ tal-indikaturi relevanti kif speċifikat fil-Mudelli A, B u C tal-Anness III; jivvalutaw il-progress fir-rigward tal-użu tal-informazzjoni relevanti kif speċifikat fir-Rakkomandazzjoni D(2) u indikat fil-Mudelli A, B u C tal-Anness III bħala gwida biex jimmonitorjaw ir-riskji relevanti; f'każijiet fejn investmenti jitqiesu bħala sors ta' finanzjament sinifikanti għas-settur CRE domestiku, jivvalutaw il-progress dwar l-użu tal-informazzjoni relevanti kif speċifikata fir-Rakkomandazzjoni D(3) u indikata fil-Mudell B tal-Anness III bħala gwida għall-monitoraġġ tar-riskji relevanti; f'każijiet fejn jintużaw indikaturi addizzjonali sabiex jimmonitorjaw żviluppi fis-settur CRE, jirrapportaw dwar l-informazzjoni addizzjonali użata għall-monitoraġġ tar-riskji. L-ASE jitqiesu li jikkonformaw mar-Rakkomandazzjoni E meta huma: jiddefinixxu mudell għall-pubblikazzjoni ta' dejta dwar l-iskoperturi tal-entitajiet taħt l-ambitu tas-superviżjoni tagħhom lil kull suq CRE nazzjonali fl-Unjoni; jippubblikaw ta' mill-inqas annwalment dejta aggregata miġbura taħt rekwiżiti ta' rapportar eżistenti dwar l-iskoperturi tal-entitajiet taħt l-ambitu tas-superviżjoni tagħhom lil kull suq CRE nazzjonali fl-Unjoni. Il-Kummissjoni (Eurostat) titqies li tikkonforma mar-Rakkomandazzjoni F meta: abbażi tal-idonejità tad-definizzjonijiet u l-analiżijiet għall-indikaturi relevanti fis-suq CRE fiżiku li attwalment jintużaw fl-Istati Membri, hija tipproponi leġiżlazzjoni tal-Unjoni li tistabbilixxi qafas minimu komuni għall-iżvilupp, il-produzzjoni u d-disseminazzjoni ta' database dwar l-indikaturi relevanti bil-għan li jiġu armonizzati dawk l-indikaturi; tiżgura l-allinjament tal-leġiżlazzjoni proposta mal-indikaturi u d-definizzjonijiet tagħhom, kif jintużaw għal skopijiet superviżorji jew ta' stabbiltà finanzjarja, sabiex tiġi evitata żieda mhux iġġustifikata fil-piż fuq l-entitajiet li jirrapportaw; tiżgura l-kwalità tal-indikaturi relevanti fuq is-suq CRE fiżiku billi tiżviluppa standards statistiċi, sorsi, metodi u proċeduri għall-iżvilupp tad-database dwar l-indikaturi relevanti; tiżgura li l-implimentazzjoni tal-istandards statistiċi, is-sorsi, il-metodi u l-proċeduri żviluppati relatati mad-database dwar l-indikaturi relevanti dwar is-suq CRE fiżiku ma twassalx għal żieda mhux iġġustifikata fil-piż fuq l-entitajiet li jirrapportaw; Tippromwovi l-implimentazzjoni tal-istandards statistiċi, sorsi, metodi u proċeduri żviluppati għall-produzzjoni tad-database dwar indikaturi relevanti dwar is-suq CRE fiżiku. L-Anness II għar-Rakkomandazzjoni BERS/2016/14 huwa sostitwit minn dan li ġej: L-Anness II għal-Linja Gwida BĊE/2016/14 huwa sostitwit minn dan li ġej: I= Indiċi P= Proporzjon li minnhom selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena li minnhom selfiet għall-akkwist ta' djar għall-kiri li minnhom selfiet għall-akkwist ta' proprjetà immobbli li tiġġenera dħul (minbarra djar għall-kiri) li minnhom selfiet għall-akkwist ta' proprjetà CRE li qiegħda tiġi żviluppata li minnhom selfiet għall-akkwist ta' proprjetà miżmuma għall-akkomodazzjoni soċjali li minnhom selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena li minnhom selfiet għall-akkwist ta' djar għall-kiri li minnhom selfiet għall-akkwist ta' proprjetà immobbli li tiġġenera dħul (minbarra djar għall-kiri) li minnhom selfiet għall-akkwist ta' proprjetà CRE li qiegħda tiġi żviluppata li minnhom selfiet għall-akkwist ta' proprjetà miżmuma għall-akkomodazzjoni soċjali li minnhom selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena li minnhom selfiet għall-akkwist ta' djar għall-kiri li minnhom selfiet għall-akkwist ta' proprjetà immobbli li tiġġenera dħul (minbarra djar għall-kiri) li minnhom selfiet għall-akkwist ta' proprjetà CRE li qiegħda tiġi żviluppata li minnhom selfiet għall-akkwist ta' proprjetà miżmuma għall-akkomodazzjoni soċjali li minnhom selfiet għal CRE mhux produttivi li minnhom selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena li minnhom selfiet għall-akkwist ta' djar għall-kiri li minnhom selfiet għall-akkwist ta' proprjetà immobbli li tiġġenera dħul (minbarra djar għall-kiri) li minnhom selfiet għall-akkwist ta' proprjetà miżmuma għall-akkomodazzjoni soċjali li minnhom selfiet għal CRE mhux produttivi li minnhom selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena li minnhom selfiet għall-akkwist ta' djar għall-kiri li minnhom selfiet għall-akkwist ta' proprjetà immobbli li tiġġenera dħul (minbarra djar għall-kiri) li minnhom selfiet għall-akkwist ta' proprjetà miżmuma għall-akkomodazzjoni soċjali li minnhom selfiet mhux produttivi selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena selfiet għall-akkwist ta' djar għall-kiri selfiet għall-akkwist ta' proprjetà immobbli li tiġġenera dħul (minbarra djar għall-kiri) selfiet għall-akkwist ta' proprjetà CRE li qiegħda tiġi żviluppata selfiet għall-akkwist ta' proprjetà miżmuma għall-akkomodazzjoni soċjali selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena selfiet għall-akkwist ta' djar għall-kiri selfiet għall-akkwist ta' proprjetà immobbli li tiġġenera dħul (minbarra djar għall-kiri) selfiet għall-akkwist ta' proprjetà CRE li qiegħda tiġi żviluppata selfiet għall-akkwist ta' proprjetà miżmuma għall-akkomodazzjoni soċjali selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena selfiet għall-akkwist ta' djar għall-kiri selfiet għall-akkwist ta' proprjetà immobbli li tiġġenera dħul (minbarra djar għall-kiri) selfiet għall-akkwist ta' proprjetà CRE li qiegħda tiġi żviluppata selfiet għall-akkwist ta' proprjetà miżmuma għall-akkomodazzjoni soċjali selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena selfiet għall-akkwist ta' djar għall-kiri selfiet għall-akkwist ta' proprjetà immobbli li tiġġenera dħul (minbarra djar għall-kiri) selfiet għall-akkwist ta' proprjetà CRE li qiegħda tiġi żviluppata selfiet għall-akkwist ta' proprjetà miżmuma għall-akkomodazzjoni soċjali selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena selfiet għall-akkwist ta' djar għall-kiri selfiet għall-akkwist ta' proprjetà immobbli li tiġġenera dħul (minbarra djar għall-kiri) selfiet għall-akkwist ta' proprjetà CRE li qiegħda tiġi żviluppata selfiet għall-akkwist ta' proprjetà miżmuma għall-akkomodazzjoni soċjali selfiet għall-akkwist ta' proprjetà miżmuma minn sidien sabiex imexxu n-negozju, skop jew attività tagħhom, kemm jekk eżistenti kif ukoll jekk tkun qiegħda tinbena selfiet għall-akkwist ta' djar għall-kiri selfiet għall-akkwist ta' proprjetà immobbli li tiġġenera dħul (minbarra djar għall-kiri) selfiet għall-akkwist ta' proprjetà CRE li qiegħda tiġi żviluppata selfiet għall-akkwist ta' proprjetà miżmuma għall-akkomodazzjoni soċjali L-Anness IV għar-Rakkomandazzjoni BERS/2016/14 huwa sostitwit minn dan li ġej: Dan l-Anness jipprovdi gwida ta' livell għoli dwar il-metodi għall-kalkolu tal-indikaturi użati fil-Mudelli tal-Anness II u, fejn applikabbli, ukoll tal-Anness III. L-iskop tiegħu mhuwiex li jipprovdi struzzjonijiet tekniċi ddettaljati sabiex jimtlew il-Mudelli li jkopru il-każijiet kollha possibbli. Barra minn hekk, il-gwida għandha tiġi interpretata bħala li tkopri definizzjonijiet fil-mira u metodi fil-mira, u f'xi każijiet jistgħu jkunu ġġustifikati diverġenzi sabiex jakkomodaw il-karatteristiċi speċifiċi ta' swieq jew segmenti ta' swieq. Jinkludi s-selfiet jew il-partijiet ta' selfiet kollha ggarantiti minn mutwatarju fuq il-proprjetà immobbli fil-mument tal-oriġinazzjoni (irrispettivament mill-iskop tas-self), wara aggregazzjoni ta' selfiet "skont il-mutwatarju" u "skont il-kollateral". Ma jinkludix selfiet li ma jkunux iggarantiti bil-proprjetà, ħlief jekk il-fornitur tal-kreditu li jirrapporta jikkunsidra selfiet mhux iggarantiti bħala parti mit-transazzjoni għall-finanzjament ta' self fuq dar, b'taħlit ta' selfiet iggarantiti u mhux iggarantiti. F'dak il-każ, selfiet mhux iggarantiti wkoll għandhom jiġu inklużi f'"L". Mhuwiex aġġustat għall-preżenza ta' mitiganti oħrajn tar-riskju tal-kreditu. Ma jinkludix spejjeż u tariffi relatati mas-self RRE. Ma jinkludix sussidji fuq self. Huwa kkomputat fuq il-bażi tal-valur tal-proprjetà fl-oriġinazzjoni, imkejjel bħala l-aktar baxx minn: il-valur tat-transazzjoni, eż. kif irreġistrat f'att notarili, u il-valur kif ivvalutat minn stimatur indipendenti estern jew intern. Jekk valur wieħed biss ikun disponibbli, għandu jintuża dan il-valur. Ma jqisx il-valur ta' xogħlijiet ta' rinovazzjoni jew kostruzzjoni ppjanati. Fil-każ ta' proprjetà li tkun għadha qiegħda tinbena, "V" jirrappreżenta l-valur totali tal-proprjetà sad-data tar-rapportar (waqt li titqies iż-żieda fil-valur minħabba l-progress tax-xogħolijiet ta' kostruzzjoni). "V" jiġi vvalutat mal-ħlas ta' kwalunkwe parti ġdida minn self, li jippermetti l-komputazzjoni ta' LTV-O aġġornat. Mhuwiex aġġustat għall-preżenza ta' mitiganti oħrajn tar-riskju tal-kreditu. Ma jinkludix spejjeż u tariffi relatati mas-self RRE. Mhuwiex ikkomputat bħala "il-valur fuq medda ta' żmien twil". Waqt li l-użu tal-valur fuq medda ta' żmien twil jista' jiġi ġġustifikat bil-proċiklikalità ta' "V", LTV-O jimmira li jaqbad standards ta' kreditu fl-oriġinazzjoni. Għalhekk, jekk fil-mument meta jingħata self RRE u jiġi rreġistrat l-LTV-O, il-"V" ma kienx jirrappreżenta l-valur tal-assi fl-oriġinazzjoni kif irrapportat fir-rekords tal-mutwanti, dan ma jaqbadx b'mod adegwat l-politika ta' kreditu attwali tal-mutwanti fir-rigward tal-LTV-O. għal selfiet għal proprjetajiet mixtrija għall-kiri: "L" jinkludi biss selfiet jew partijiet ta' self, iggarantiti minn mutwatarju fuq il-proprjetà immobbli fil-mument tal-oriġinazzjoni, relatat mas-self għal proprjetà mixtrija għall-kiri. "V" jinkludi biss il-valur fl-oriġinazzjoni tal-proprjetà mixtrija għall-kiri. għal selfiet fuq proprjetajiet okkupati mis-sid: "L" jinkludi biss selfiet jew partijiet ta' self, iggarantiti minn mutwatarju fuq il-proprjetà immobbli fil-mument tal-oriġinazzjoni, li jkunu relatati mas-self okkupat mis-sid. "V" jinkludi biss il-valur fl-oriġinazzjoni tal-proprjetà okkupata mis-sid. Huwa mkejjel bħala l-bilanċ pendenti tas-self(iet) — iddefinit bħala "L" fit-Taqsima 1(2) — fid-data ta' rapportar, waqt li jitqiesu rimborsi kapitali, ristrutturar ta' self, teħid ġdid ta' kapital, imgħax imġarrab, u, fil-każ ta' selfiet f'muniti barranin, bidliet fir-rata tal-kambju. Huwa aġġustat sabiex iqis it-tfaddil akkumilat f'vettura ta' investiment intiża biex tirrimborsa l-kapital tas-self. It-tfaddil akkumulat jista' jitnaqqas minn "LC" biss meta jiġu ssodisfati l-kundizzjonijiet li ġejjin: it-tfaddil akkumulat jiġi mirhun mingħajr ebda kundizzjoni lill-kreditur bl-iskop espress li jirrimborsa l-kapital tas-self fid-dati antiċipati kuntrattwalment; u haircut adattata, li tiġi ddeterminata mill-awtorità nazzjonali makroprudenzjali, tiġi applikata biex tirrifletti riskji tas-suq u/jew ta' terzi li jkunu assoċjati mal-investimenti sottostanti. Jirrifletti l-bidliet fil-valur ta' "V", kif iddefinit fit-Taqsima 1(3), sa mill-aktar valutazzjoni reċenti tal-proprjetà. Il-valur attwali tal-proprjetà għandu jiġi vvalutat minn stimatur indipendenti estern jew intern. Jekk dik il-valutazzjoni ma tkunx disponibbli, il-valur attwali tal-proprjetà jista' jiġi stmat bl-użu ta' indiċi ta' valur granulari tal-proprjetà immobbli (eż. ibbażat fuq dejta tat-tranżazzjoni). Jekk dak l-indiċi tal-valur ta' proprjetà immobbli lanqas ma jkun disponibbli, jista' jintuża indiċi ta' valur granulari tal-proprjetà immobbli wara l-applikazzjoni ta' tniżżil magħżul b'mod xieraq biex jakkonta għad-diprezzament tal-proprjetà. Kull valur ta' proprjetà immobbli jew indiċi ta' prezz għandu jiġi ddifferenzjat b'mod suffiċjenti skont is-sit ġeografiku tal-proprjetà u t-tip ta' proprjetà. Jiġi aġġustat għal bidliet fil-preferenzi preċedenti fuq il-proprjetà. Huwa kkomputat annwalment. għal selfiet għal proprjetajiet mixtrija għall-kiri: "LC" jinkludi biss selfiet jew partijiet ta' self, iggarantiti minn mutwatarju fuq il-proprjetà immobbli fil-mument tal-oriġinazzjoni, relatati mas-self għal proprjetà mixtrija għall-kiri. "VC" jirreferi għall-valur attwali tal-proprjetà mixtrija għall-kiri. għal selfiet fuq proprjetajiet okkupati mis-sid: "LC" jinkludi biss selfiet jew partijiet ta' self, iggarantiti minn mutwatarju fuq il-proprjetà immobbli fil-mument tal-oriġinazzjoni, relatati mal-proprjetà okkupata mis-sid. "VC" tinkludi biss il-valur attwali tal-proprjetà okkupata mis-sid. Definizzjoni (1): "dħul disponibbli" = dħul ta' impjegat + dħul ta' persuna li taħdem għal rasha, eż. profitti + dħul minn pensjonijiet pubbliċi + dħul minn pensjonijiet privati u okkupazzjonali + dħul minn benefiċċji tal-qgħad + dħul minn trasferimenti soċjali minbarra benefiċċji tal-qgħad + trasferimenti regolari privati, bħal ħlasijiet ta' manteniment + dħul gross ta' kera minn proprjetà immobbli + dħul minn investimenti finanzjarji) + dħul minn negozju privat jew sħubija + dħul regolari minn sorsi oħrajn + sussidji fuq self – taxxi – kura tas-saħħa/sigurtà soċjali/primjums ta' assigurazzjoni medika + rifużjonijiet ta' taxxa. Għall-finijiet ta' din id-definizzjoni: "dħul gross ta' kera minn proprjetà immobbli" jinkludi kemm dħul ta' kera minn proprjetà li wieħed ikollu li fuqha attwalment ma jkun hemm ebda self RRE pendenti kif ukoll proprjetà mixtrija għall-kiri. Id-dħul minn kera għandu jiġi ddeterminat mill-informazzjoni li tkun disponibbli għal banek jew li tkun imputata mod ieħor. Jekk ma tkunx disponibbli informazzjoni preċiża, l-aħjar stima tad-dħul minn kera għandha tiġi pprovduta mill-istituzzjoni li tirrapporta, u għandha tiġi deskritta l-metodoloġija użata sabiex tinkiseb; "taxxi" għandhom jinkludu, fl-ordni ta' importanza, taxxi fuq il-payroll, krediti ta' taxxa, pensjoni jew primjums tal-assigurazzjoni, jekk jitnaqqsu mid-dħul gross, taxxi speċifiċi, eż. taxxi fuq il-proprjetà, u taxxi oħrajn mhux fuq il-konsum; "kura tas-saħħa/sigurtà soċjali/primjums ta' assigurazzjoni medika" għandhom jinkludu l-infiq fiss u obbligatorju li f'xi pajjiżi jsir wara t-taxxi; "rifużjonijiet ta' taxxa" għandha tinkludi restituzzjonijiet mill-awtorità tat-taxxa li jkunu marbuta mat-tnaqqis tal-imgħax fuq is-self RRE; "sussidji fuq is-self" għandha tinkludi l-interventi kollha tas-settur pubbliku immirati biex itaffu l-piż tal-isservisjar tad-dejn tal-mutwatarju (pereżempju rati tal-imgħax issussidjati, sussidji fuq ħlas lura). Definizzjoni (2): "dħul disponibbli" = dħul ta' impjegat + dħul ta' persuna minn xogħol għal rasha (eż. profitti) – taxxi. għal selfiet għal proprjetajiet mixtrija għall-kiri: "L" jinkludi biss selfiet jew partijiet ta' self, iggarantiti minn mutwatarju fuq il-proprjetà immobbli fil-mument tal-oriġinazzjoni, relatat mas-self għal proprjetà mixtrija għall-kiri. għal selfiet fuq proprjetajiet okkupati mis-sid: "L" jinkludi biss selfiet jew partijiet ta' self, iggarantiti minn mutwatarju fuq il-proprjetà immobbli fil-mument tal-oriġinazzjoni, li jkunu relatati mal-proprjetà okkupata mis-sid. F'każijiet fejn mutwatarju ikollu kemm selfiet fuq proprjetajiet okkupati mis-sid kif ukoll selfiet fuq proprjetajiet mixtrija għall-kiri, jista' jintuża biss bħala sostenn għall-ħlas ta' dejn fuq proprjetà okkupata mis-sid id-dħul minn kera ta' proprjetà mixtrija għall-kiri netta mill-ispejjeż tal-isservisjar tad-dejn fuq il-proprjetà mixtrija għall-kiri. F'dan il-każ, l-ewwel u l-aħjar definizzjoni ta' "dħul disponibbli" hija: "dħul disponibbli" = dħul ta' impjegat + dħul ta' persuna minn xogħol għal rasha, eż. profitti + dħul minn pensjonijiet pubbliċi + dħul minn pensjonijiet privati u okkupazzjonali + dħul minn benefiċċji tal-qagħad + dħul minn trasferimenti soċjali minbarra benefiċċju tal-qgħad + trasferimenti privati regolari, eż. manteniment) + (dħul gross ta' kera minn proprjetà immobbli – spejjeż tal-isservisjar ta' dejn fuq proprjetà mikrija) + dħul minn investimenti finanzjarji + dħul minn negozju privat jew sħubija + dħul regolari minn sorsi oħrajn + sussidji fuq is-self – taxxi – kura tas-saħħa/sigurtà soċjali/primjums ta' assigurazzjoni medika + rifużjonijiet ta' taxxa. għal selfiet fuq proprjetajiet mixtrija għall-kiri: "LS" huwa l-ispejjeż annwali tal-isservisjar tad-dejn relatati mas-self fuq proprjetà mixtrija għall-kiri, fil-mument ta' oriġinazzjoni tas-self. għal selfiet fuq proprjetajiet okkupati mis-sid: "LS" huwa l-ispejjeż annwali tal-isservisjar tad-dejn relatati mas-self fuq proprjetà okkupata mis-sid, fil-mument ta' oriġinazzjoni tas-self. L-aħjar u l-ewwel definizzjoni relevanti ta' "dħul disponibbli" hija: "dħul disponibbli" = dħul ta' impjegat + dħul ta' persuna li taħdem għal rasha, eż. profitti + dħul minn pensjonijiet pubbliċi + dħul minn pensjonijiet privati u okkupazzjonali + dħul minn benefiċċji tal-qgħad + dħul minn trasferimenti soċjali minbarra benefiċċji tal-qgħad + trasferimenti regolari privati, eż. manteniment + (dħul gross ta' kera minn proprjetà immobbli – spejjeż tal-isservisjar tad-dejn fuq proprjetà mikrija + dħul minn investimenti finanzjarji) + dħul minn negozju privat jew sħubija + dħul regolari minn sorsi oħrajn – taxxi – kura tas-saħħa/sigurtà soċjali/primjums ta' assigurazzjoni medika + rifużjonijiet ta' taxxa. Id-dħul nett annwali minn kera għandu jintuża għall-kalkolu tal-LTR-O. F'każ li din l-informazzjoni ma tkunx disponibbli, id-dħul minn kera gross u annwali jista' jintuża bħala alternattiva. L-Anness V għar-Rakkomandazzjoni BERS/2016/14 huwa sostitwit minn dan li ġej: Dan l-Anness jipprovdi gwida dwar kwistjonijiet speċifiċi relatati mad-definizzjoni ta' indikaturi u b'mod partikolari dwar l-Anness III. L-iskop tiegħu mhuwiex li jipprovdi struzzjonijiet tekniċi ddettaljati sabiex jimtlew il-Mudelli fl-Anness III biex ikopru l-każijiet kollha possibbli. Barra minn hekk, il-gwida għandha tiġi interpretata bħala li tkopri definizzjonijiet fil-mira u metodi fil-mira, u f'xi każijiet jistgħu jkunu ġġustifikati diverġenzi sabiex jakkomodaw il-karatteristiċi speċifiċi ta' swieq jew segmenti ta' swieq. Attwalment m'hemm l-ebda definizzjoni aċċettata madwar l-Unjoni kollha ta' CRE li hija preċiża biżżejjed għal skopijiet makroprudenzjali. Ir-Regolament (UE) Nru 575/2013 jiddefinixxi RRE fl-Artikolu 4(1)(75) iżda ma jipprovdix definizzjoni preċiża ta' CRE, apparti milli jiddeskriviha bħala "uffiċċji jew bini kummerċjali ieħor" fl-Artikolu 126. Dan ir-Regolament jeħtieġ ukoll li l-valur tal-proprjetà m'għandux jiddependi fuq il-kwalità tal- kreditu tal-mutwatarju jew il-prestazzjoni tal-proġett sottostanti fir-rigward tas-CRE. Fid-dawl tal-limitazzjonijiet tad-definizzjonijiet imsemmija hawn fuq, din ir-Rakkomandazzjoni tipprovdi definizzjoni operattiva ta' CRE speċifikament għal finijiet makroprudenzjali. Tiddefinixxi CRE bħala kwalunkwe proprjetà immobbli li tipproduċi dħul, kemm jekk tkun eżistenti jew tkun qiegħda tiġi żviluppata, inkluż djar għall-kera; jew proprjetà immobbli użata mis-sidien tal-proprjetà għat-twettiq tan-negozju, għan jew attività tagħhom, kemm jekk tkun eżistenti jew tkun qiegħda tiġi żviluppata; li mhijiex ikklassifikata bħala RRE; u tinkludi akkomodazzjoni soċjali. Jista' jiġi diskuss jekk proprjetà li qiegħda tiġi żviluppata għandhiex titqies bħala CRE. F'dan ir-rigward, il-prattiki nazzjonali jvarjaw. Madankollu, l-esperjenza ta' għadd ta' Stati Membri matul il-kriżi finanzjarja reċenti wriet kemm huwa importanti għall-finijiet tal-istabbiltà finanzjarja li jiġu mmonitorjati investimenti f'din l-attività ekonomika u l-iffinanzjar tagħha. Proprjetà immobbli li tipproduċi dħul hija ddefinita bħala kull proprjetajiet immobbli bi dħul iġġenerat minn kirjiet jew profitti mill-bejgħ tagħhom. Għalhekk, djar mixtrija għall-kiri u djar għall-kiri huma t-tnejn subkategoriji ta' proprjetà immobbli li tipproduċi dħul. Djar mixtrija għall-kiri tirreferi għal kwalunkwe proprjetà immobbli li tkun proprjetà diretta ta' persuni fiżiċi, fejn l-għan ewlieni jkun li jinkrew lil inkwilini. Djar mixtrija għall-kiri huwa wkoll qasam ta' konfini bejn l-RRE u s-CRE. Madankollu, peress li din l-attività tipikament issir minn sidien fuq bażi part-time u mhux professjonali li jkollhom portafoll żgħir ta' proprjetà, din tista' tiġi interpretata għall-finijiet tal-istabbiltà finanzjarja bħala li tappartjeni aktar għas-settur RRE milli għas-settur CRE. Għal din ir-raġuni djar mixtrija għall-kiri huma kklassifikati bħala RRE u għaldaqstant huma awtomatikament esklużi mid-definizzjoni ta' CRE, anke jekk jitqiesu bħala proprjetà immobbli li tipproduċi dħul. Madankollu, minħabba l-karatteristiċi ta' riskju distinti tiegħu, huwa rrakkomandat li l-awtoritajiet makroprudenzjali nazzjonali jimmonitorjaw l-iżviluppi f'dan is-suq sussidjarju taħt tqassim separat, jekk din l-attività tkun tirrappreżenta sors sinifikanti ta' riskji jew sehem sinifikanti mill-istokk jew flussi ta' tislif RRE totali. Għal din ir-raġuni, rendikont ta' selfiet RRE huwa inkluż ukoll sabiex jiddistingwi bejn self għax-xiri ta' proprjetà għall-kiri u self għal proprjetà okkupata mis-sid. Id-djar mixtrija għall-kiri li għadhom qegħdin jinbnew huma ukoll meqjusa RRE. B'mod simili, djar li għadhom qegħdin jinbnew bl-għan li jintużaw għall-skopijiet ta' abitazzjoni mis-sidien huma ukoll meqjusa bħala proprjetà RRE. Djar għall-kiri jirreferu għal proprjetà immobbli li hija proprjetà ta' entitajiet legali (bħal investituri professjonali) bl-għan li jiġu mikrija lil inkwilini. Dawn il-proprjetajiet huma ukoll meqjusin proprjetajiet immobbli li jipproduċu dħul u għalhekk huma kklassifikati bħala CRE. Minbarra dan, djar għall-kiri li qegħdin jinbnew huma ukoll ikklassifikati bħala CRE, u b'mod partikolari bħala proprjetajiet immobbli li jipproduċu dħul li għadhom qegħdin jiġu żviluppati. Monitoraġġ separat tal-finanzjament tad-djar għall-kiri jista' wkoll ikun relevanti għal finijiet ta' stabbiltà finanzjarja. Għal din ir-raġuni, tqassim separati ġew inklużi għal dan it-tip ta' selfiet. Proprjetà immobbli li tipproduċi dħul li mhijiex proprjetà mixtrija għall-kiri u djar għall-kiri huma ukoll inklużi fid-definizzjoni ta' CRE, kemm jekk jeżistu kif ukoll jekk qegħdin jinbnew. Eżempji oħra ta' tipi oħra ta' proprjetajiet immobbli li jipproduċu dħul jinkludu binjiet ta' uffiċji u postijiet ta' negozju mikrija. Meta jkunu qed jinbnew, dawn it-tipi ta' proprjetajiet immobbli li jipproduċu dħul huma meqjusin bħala proprjetajiet immobbli li jipproduċu dħul li qegħdin jiġu żviluppati, u huma kklassifikati bħala CRE. L-akkomodazzjoni soċjali hija segment kumpless tas-suq tal-proprjetà immobbli, peress li tista' tieħu forom differenti bejn u fi ħdan l-Istati Membri. Minħabba li l-akkomodazzjoni soċjali normalment ma tkunx mibnija, akkwistata jew rinovata minn persuni fiżiċi, mhijiex ikklassifikata bħala RRE, iżda bħala CRE. Madankollu, f'ċerti pajjiżi, fid-dawl ta' kunsiderazzjonijiet ta' stabilità finanzjarja, huwa importanti li jkun hemm monitoraġġ tar-riskji li jinbtu minn din it-tip ta' proprjetà taħt tqassim separat. Għal din ir-raġuni, tqassim separat żdied għal dan it-tip ta' selfiet. Barra minn hekk, akkomodazzjoni soċjali li hija proprjetà diretta tal-Istat titqies li hija proprjetà għall-fini tat-twettiq tal-għan tal-gvern u għaldaqstant hija ukoll ikklassifikata bħala CRE. Akkomodazzjoni soċjali li għadha qiegħda tinbena hija ukoll ikklassifikata bħala CRE, peress illi titqies bħala proprjetà immobbli li tipproduċi dħul li għadha qiegħda tiġi żviluppata. Kull proprjetà oħra li qiegħda tinbena għandha tiġi kkunsidrata jew bħala RRE jew CRE skont id-definizzjonijiet ġenerali fil-punti (4) u (38), rispettivament, tat-taqsima 2(1)(1). L-indikaturi CRE dwar is-suq fiżiku jistgħu jinkisbu permezz ta': sorsi pubbliċi, eż. aġenziji tal-istatistika nazzjonali jew reġistri tal-artijiet; jew fornituri ta' dejta mis-settur privat li jkopru parti sostanzjali tas-suq CRE. Il-klassifikazzjonijiet ipprovduti fil-klassifikazzjoni statistika tal-attivitajiet ekonomiċi fil-Komunità Ewropea (NACE rev 2.0) jistgħu jkunu utli għall-iskoperturi għal CRE ta' istituzzjonijiet finanzjarji prokuraturi, peress li hemm qbil ġenerali dwarhom mill-istituzzjonijiet tal-Unjoni u jintużaw f'mudelli ta' rapportar regolatorju għal banek u impriżi tal-assigurazzjoni. Jidher li żewġ taqsimiet huma relevanti f'dan ir-rigward: Taqsima F: kostruzzjoni, eskluża l-inġinerija ċivili; u Taqsima L: attivitajiet ta' proprjetà immobbli, esklużi aġenziji tal-proprjetà immobbli. L-iżvantaġġ ewlieni li jintużaw klassifikazzjonijiet NACE huwa li dawn jimmiraw lejn setturi ekonomiċi u mhux lejn self. Pereżempju, self mogħti lil kumpannija tal-proprjetà biex tixtri flotta ta' karozzi huwa rrapportat taħt it-Taqsima L, anki jekk ma jkunx self CRE. Meta awtoritajiet makroprudenzjali nazzjonali jużaw dejta minn fornitur ta' dejta tas-settur privat sabiex jikkumplikaw l-indikaturi CRE, huma mistennija li jidentifikaw id-differenzi fil-kamp ta' applikazzjoni u d-definizzjonijiet mqabbla ma' dawk mitluba f'din ir-Rakkomandazzjoni. Għandhom ikunu kapaċi wkoll li jipprovdu dettalji dwar il-metodoloġija sottostanti użata mill-fornitur u l-kopertura tal-kampjun. Dejta minn fornitur mis-settur privat għandha tkun rappreżentattiva tas-suq ġenerali u r-rendikonti relevanti stipulati fir-Rakkomandazzjoni D: it-tip ta' proprjetà; fejn tinsab il-proprjetà; tip u nazzjonalità tal-investitur; tip u nazzjonalità tal-mutwanti. Fir-rigward tar-rendikonti relevanti stipulati fir-Rakkomandazzjoni D, l-awtoritajiet makroprudenzjali nazzjonali għandhom ikunu kapaċi jipprovdu valutazzjoni tar-relevanza ta' dawk ir-rendikonti għas-suq CRE tagħhom meta jużawhom għal skopijiet ta' monitoraġġ, waqt li jqisu wkoll il-prinċipju tal-proporzjonalità. "Tip ta' proprjetà" tirreferi għall-użu primarju ta' proprjetà kummerċjali. Għall-indikaturi CRE, dan ir-rendikont għandu jinkludi l-kategoriji li ġejjin: residenzjali, eż. binjiet għal għadd ta' unitajiet domestiċi; imnut, eż. lukandi, ristoranti, ċentri kummerċjali; uffiċċji, eż. proprjetà li tintuża primarjament bħala uffiċċji professjonali jew ta' negozju; industrijali, eż. proprjetà użata għall-iskopijiet ta' produzzjoni, distribuzzjoni u loġistika; tipi oħrajn ta' proprjetà kummerċjali. F'każ li proprjetà jkollha użu mħallat, għandha titqies bħala proprjetajiet differenti (pereżempju fuq il-bażi tal-erja tas-superfiċje ddedikata għal kull użu) kull meta jkun fattibbli li jsir dak it-tqassim; inkella, il-proprjetà tista' tiġi kklassifikata skont l-użu dominanti tagħha. "Fejn tinsab il-proprjetà" tirreferi għat-tqassim ġeografiku (eż. bir-reġjuni) jew għas-swieq sussidjarji tal-proprjetà immobbli, li għandu jinkludi wkoll lokalitajiet primi u mhux primi. Sit prim ġeneralment jitqies bħala l-aqwa sit f'suq partikolari, li huwa rifless fir-rendiment minn kera (tipikament l-aktar baxx fis-suq). Għal binjiet ta' uffiċċji dan jista' jkun sit ċentrali f'belt ewlenija. Għal binjiet li jintużaw għall-bejgħ bl-imnut dan jista' jirreferi għal ċentru ta' belt minn fejn jgħaddu ħafna nies bil-mixi jew ċentru kummerċjali f'pożizzjoni ċentrali. Għal binjiet tal-loġistika dan jista' jirreferi għal sit fejn ikun hemm l-infrastruttura u s-servizzi meħtieġa, li jkollu aċċess eċċellenti għal netwerks tat-trasport. "It-territorju tal-proprjetà" jirreferi għat-territorju fejn tinsab il-proprjetà li sservi bħala kollateral għal self mogħti fi ħdan is-sistema finanzjarja domestika ta' kwalunkwe Stat Membru. Dan ir-rendikont għandu jinkludi s-subkategoriji li ġejjin: territorju barrani maqsum f'pajjiżi individwali li l-awtoritajiet makroprudenzjali nazzjonali tal-Istat Membru jqisu importanti għall-finijiet ta' stabbiltà finanzjarja. "Tip ta' investitur" tirreferi għal kategoriji wiesgħin ta' investituri, bħal: kumpaniji tal-assigurazzjoni; fondi tal-pensjoni; kumpanniji tal-proprjetà; oħrajn. Huwa probabbli li tkun disponibbli biss dejta dwar il-mutwatarju jew l-investitur irreġistrat. Madankollu, l-awtoritajiet makroprudenzjali nazzjonali għandhom ikunu konxji li l-mutwatarju jew investitur irreġistrat jista' jkun differenti mill-mutwatarju jew investitur aħħari, li huwa fejn jinsab r-riskju finali. B'hekk, l-awtoritajiet huma mħeġġa li jimmonitorjaw ukoll informazzjoni dwar il-mutwatarju jew investitur aħħari kull fejn dan ikun possibbli, eż. permezz ta' informazzjoni miġbura mingħand parteċipanti fis-suq, sabiex ikunu jistgħu jifhmu aħjar l-imġieba tal-parteċipanti fis-suq u r-riskji. "Tip ta' mutwanti" tirreferi għal kategoriji wiesgħin ta' mutwanti, bħal: banek, inklużi "banek ħżiena"; kumpaniji tal-assigurazzjoni; fondi tal-pensjoni. Jista' jkun meħtieġ li l-awtoritajiet makroprudenzjali nazzjonali jkollhom jaġġustaw il-lista ta' investituri u tipi ta' mutwanti sabiex jirriflettu l-karatteristiċi tas-settur CRE lokali. "Nazzjonalità" tirreferi għall-pajjiż ta' inkorporazzjoni tal-parteċipant fis-suq. In-nazzjonalità tal-investituri u mutwanti għandha titqassam f'ta' mill-inqas it-tliet kategoriji ġeografiċi li ġejjin: domestiċi; il-kumplament taż-Żona Ekonomika Ewropea; il-kumplament tad-dinja. L-awtoritajiet makroprudenzjali nazzjonali għandhom ikunu konxji li n-nazzjonalità tal-investitur jew mutwanti rreġistrati tista' tkun differenti min-nazzjonalità tal-investitur jew mutwanti aħħari fejn ikunu jinsabu r-riskji finali. B'hekk, l-awtoritajiet huma mħeġġa wkoll li jimmonitorjaw informazzjoni dwar il-mutwatarju jew investitur aħħari, eż. permezz ta' informazzjoni miġbura mingħand parteċipanti fis-suq. Ir-rendikonti stipulati fir-Rakkomandazzjoni D(2) għandhom jitqiesu bħala l-minimu rrakkomandat. Madankollu, awtoritajiet makroprudenzjali nazzjonali mhumiex miżmuma milli jagħmlu użu minn rendikonti addizzjonali li, fuq bażi tad-definizzjonijiet u metriċi tagħhom, u meta jitqiesu l-karatteristiċi speċifiċi tas-swieq CRE tagħhom, jistgħu jqisuhom meħtieġa għall-finijiet tal-istabbiltà finanzjarja. Fir-rigward ta' dawn ir-rendikonti addizzjonali, l-awtoritajiet makroprudenzjali nazzjonali jistgħu jagħżlu li jimmonitorjaw u jikklassifikaw dawn is-segmenti tas-suq kif iqisu xieraq għas-swieq CRE nazzjonali tagħhom. Barra minn hekk, meta ċertu subkategoriji ta' CRE jew RRE ma jitqisux ta' relevanza għal finijiet ta' stabbiltà finanzjarja, l-awtoritajiet makroprudenzjali nazzjonali jistgħu jagħżlu li ma jimmonitorjawx ir-riskji li jinbtu minn dawn it-tipi ta' proprjetà u/jew il-finanzjament tagħhom. F'każijiet bħal dawn, nuqqas ta' azzjoni mill-awtoritajiet makroprudenzjali nazzjonali huwa meqjus bħala ġġustifikat dment li huma pprovduti raġunijiet suffiċjenti. Il-prezz CRE jirreferi għal numerarju ta' kwalità kostanti, jiġifieri l-valur fis-suq tal-proprjetà wara li jitnaqqsu bidliet fil-kwalità bħal diprezzament (u elementi li jiqdiemu u ma jibqgħux tajbin għall-użu) jew apprezzament (eż. rinovazzjoni) permezz ta' aġġustament fil-kwalità. Gwida minn xogħol mibdi mill-Eurostat jagħti l-parir li d-dejta dwar l-ipprezzar għandha tinġabar minn tranżazzjonijiet attwali. Fejn ma jkunux disponibbli u/jew ma jkunux rappreżentattivi għal kollox, dawn jistgħu jiġu approssimati permezz ta' dejta ta' evalwazzjoni jew valutazzjoni sakemm dik id-dejta tkun tirrifletti l-prezz tas-suq attwali, u mhux kwalunkwe approċċ ta' kejl tal-prezz sostenibbli. L-iskopertura tas-sistema finanzjarja għas-CRE tikkonsisti kemm f'tislif, spiss minn banek u xi kultant ukoll minn kumpanniji tal-assigurazzjoni, u investimenti, li spiss isiru minn kumpaniji tal-assigurazzjoni, fondi tal-pensjonijiet u fondi ta' investiment. Investmenti jistgħu jirreferu kemm għal parteċipazzjonijiet diretti f'CRE, eż. il-pussess ta' titolu legali fuq proprjetà CRE, u parteċipazzjonijiet indiretti f'CRE, eż. permezz ta' titoli u fondi ta' investiment. F'każ li mutwanti jew investitur juża veikolu bi skop speċjali (SPV) bħala teknika ddedikata għall-finanzjament ta' CRE, dak it-tislif jew dawk l-investimenti għandhom jitqiesu bħala tislif jew investimenti diretti f'CRE (approċċ "look-through"). Meta jiġu vvalutati dawn l-iskoperturi għas-sistema, bħala ħaġa sħiħa, l-awtoritajiet makroprudenzjali nazzjonali għandhom ikunu konxji mir-riskju ta' għadd doppju. L-investituri jistgħu jinvestu kemm direttament kif ukoll indirettament f'CRE. Pereżempju, fondi ta' pensjoni u kumpanniji tal-assigurazzjoni spiss jinvestu direttament f'CRE. Peress li telf minn attivitajiet CRE spiss ikun ikkonċentrat f'tislif għal CRE minn banek, l-awtoritajiet makroprudenzjali nazzjonali huma mħeġġa li jagħtu attenzjoni partikolari lil din l-attività fil-monitoraġġ tagħhom. L-Anness IV jistabbilixxi l-metodi għall-kalkolu ta' LTV-O u LTV-C. Madankollu, hemm għadd ta' karatteristiċi speċifiċi li għandhom jitqiesu meta jiġu kkalkulati dawn il-proporzjonijiet għas-CRE. Fil-każ ta' self sindakat, l-LTV-O għandu jiġi kkalkulat bħala l-ammont inizjali tas-selfiet kollha mogħtija lill-mutwatarju b'mod relattiv għall-valur tal-proprjetà fl-oriġinazzjoni. Fejn ikunu kkonċernati bosta proprjetajiet, l-LTV-O għandu jiġi kkalkulat bħala l-proporzjon tal-ammont ta' self(iet) inizjali mal-valur totali tal-proprjetajiet ikkonċernati. Peress li n-numru ta' proprjetajiet huwa ferm iżgħar u l-proprjetajiet huma aktar eteroġenji fis-settur CRE milli fis-settur RRE, huwa aktar xieraq li l-LTV-C jiġi kkalkulat fuq il-bażi ta' valutazzjoni tal-valur tal-proprjetajiet individwali milli jintuża indiċi ta' valur jew prezz. Finalment, jeħtieġ li l-awtoritajiet makroprudenzjali nazzjonali jimmonitorjaw id-distribuzzjoni ta' LTV b'enfasi partikolari fuq l-aktar selfiet riskjużi, jiġifieri dawk bl-ogħla LTV, peress li spiss jirriżultaw telfiet minn dak ir-riskju tat-tarf (tail risk). Il-proporzjon ta' kopertura tal-imgħax (ICR) u l-proporzjon ta' kopertura tal-isservisjar tad-dejn (DSCR) jirreferu għal dħul minn kera ġġenerat minn proprjetà li tiġġenera dħul jew ġabra ta' proprjetajiet, jew fluss ta' flus kontanti ġġenerat mit-twettiq tan-negozju, għan jew attività tas-sidien ta' proprjetà jew ġabra ta' proprjetajiet, nett mit-taxxi u mill-ispejjeż operattivi li l-mutwatarju jrid iġarrab sabiex iżomm il-valur tal-proprjetà u — fil-każ ta' flussi ta' flus kontanti — aġġustat għal spejjeż oħra u benefiċċji diretti konessi mal-użu tal-proprjetà. ICR huwa ddefinit bħala: Għall-finijiet tal-kalkolu tal-ICR: "dħul nett annwali" jinkludi d-dħul annwali minn kera li takkumula minn kiri ta' proprjetà lil inkwilini jew fluss ta' flus kontanti annwali ġġenerat mit-twettiq ta' negozju, għan jew attività tas-sidien tal-proprjetà, nett minn taxxi u kwalunkwe spejjeż operattivi biex jinżamm il-valur tal-proprjetà u — fil-każ ta' flussi ta' flus kontanti — aġġustat għal spejjeż oħra u benefiċċji diretti konessi mal-użu tal-proprjetà. "spejjeż ta' imgħax annwali" huma spejjeż ta' imgħax annwali assoċjati mas-self iggarantit bil-proprjetà jew ġabra ta' proprjetajiet CRE. L-iskop tal-ICR huwa li jkejjel il-grad safejn id-dħul iġġenerat minn proprjetà huwa suffiċjenti biex iħallas l-ispejjeż ta' imgħax imġarrba minn mutwatarju biex jixtri dik il-proprjetà. L-ICR għalhekk għandu jiġi analizzat fil-livell tal-proprjetà. DSCR huwa ddefinit bħala: Għall-finijiet tal-kalkolu tad-DSCR: "dħul nett annwali" jinkludi d-dħul annwali minn kera li takkumula minn kiri ta' proprjetà lil inkwilini jew fluss ta' flus kontanti annwali ġġenerat mit-twettiq ta' negozju, għan jew attività tas-sidien tal-proprjetà, nett minn taxxi u kwalunkwe spejjeż operattivi biex jinżamm il-valur tal-proprjetà u — fil-każ ta' flussi ta' flus kontanti — aġġustat għal spejjeż oħra u benefiċċji diretti konnessi mal-użu tal-proprjetà. "isservisjar annwali ta' dejn" huwa l-isservisjar annwali ta' dejn assoċjat mas-self iggarantit bil-proprjetà jew ġabra ta' proprjetajiet CRE. L-iskop tad-DSCR huwa li jivvaluta l-piż tat-tagħbija ta' dejn totali li proprjetà tiġġenera għal mutwatarju. B'hekk, id-denominatur jinkludi mhux biss spejjeż ta' imgħax, iżda wkoll l-amortizzament ta' self, jiġifieri l-ħlasijiet lura fuq il-kapital. Il-kwistjoni ewlenija għal dak l-indikatur hija jekk għandux jiġi kkalkulat fil-livell tal-proprjetà jew fil-livell tal-mutwatarju. L-iffinanzjar ta' CRE tipikament huwa pprovdut fuq bażi mingħajr garanzija, jiġifieri l-mutwant huwa intitolat biss għal ħlas lura mid-dħul tal-proprjetà u mhux minn dħul jew assi oħrajn tal-mutwatarju. Għalhekk huwa aktar realistiku u xieraq li d-DSCR jiġi kkalkulat fil-livell tal-proprjetà. Barra minn hekk, jekk wieħed jiffoka fuq id-dħul totali ta' mutwatarju, dan iqajjem kwistjonijiet importanti ta' konsolidazzjoni li jagħmilha aktar diffiċli biex tiġi ddefinita metrika li hija kumparabbli bejn l-Istati Membri. Għal proprjetà li tiġġenera dħul li qiegħda tiġi żviluppata, minflok l-LTV fl-oriġinazzjoni, l-awtoritajiet makroprudenzjali nazzjonali jistgħu minflok jimmonitorjaw il-proporzjon bejn is-self u l-ispiża (LTC). L-LTC jirrappreżenta l-ammont inizjali tas-selfiet kollha mogħtija fir-rigward tal-ispejjeż assoċjati mal-bini tal-proprjetà sat-tlestija. Barra minn hekk, l-awtoritajiet makroprudenzjali nazzjonali għandhom jiffukaw il-monitoraġġ tagħhom fuq l-aktar żviluppi riskjużi, eż. dawk li jesperjenzaw proporzjonijiet baxxi ħafna ta' qabel il-kiri jew qabel il-bejgħ. Għall kull bini li jkun qiegħed jinbena, il-proporzjon ta' qabel il-kiri huwa ekwivalenti għall-erja tas-superfiċje li tkun diġà nkriet mill-iżviluppatur tal-proprjetà fil-ħin meta jingħata s-self b'mod relattiv mal-erja tas-superfiċje totali li ser tkun disponibbli ladarba tkun tlestiet il-proprjetà; b'mod simili, il-proporzjon ta' qabel il-bejgħ huwa ekwivalenti għall-erja tas-superfiċje li tkun diġà nbiegħet mill-iżviluppatur tal-proprjetà fil-ħin meta jingħata s-self b'mod relattiv mal-erja tas-superfiċje totali li ser tkun disponibbli ladarba tkun tlestiet il-proprjetà. Waqt li jużaw l-informazzjoni disponibbli minn mudelli ta' rapportar regolatorji, l-ASE huma rrakkomandati li jiżvelaw ta' mill-inqas informazzjoni aggregata annwalment fuq l-iskoperturi għas-swieq CRE nazzjonali differenti fl-Unjoni għall-entitajiet fi ħdan il-kamp ta' applikazzjoni tas-superviżjoni tagħhom u fuq bażi individwali. Dak l-iżvelar pubbliku huwa mistenni li jtejjeb l-għarfien ta' awtoritajiet makroprudenzjali nazzjonali dwar l-attività ta' entitajiet minn Stati Membri oħrajn dwar is-suq CRE domestiku tagħhom. F'każ li jkun hemm xi tħassib dwar l-iskop jew il-kwalità tad-dejta ppubblikata, dik il-pubblikazzjoni għandha tkun akkumpanjata bil-kummenti xierqa. Bħala regola ġenerali, l-ASE għandhom jippermettu li kwalunkwe awtorità nazzjonali makroprudenzjali fl-Unjoni tkun tista' tivvaluta l-iskoperturi tal-istituzzjonijiet finanzjarji kollha tal-Unjoni għas-suq nazzjonali rispettiv tagħha. Dan jimplika li dejta miġbura għall-istituzzjonijiet finanzjarji kollha fl-Unjoni għandha tiġi aggregata fil-livell tal-pajjiż. QĠUE Qorti tal-Ġustizzja tal-Unjoni Ewropea Żona Ekonomika Ewropea Skema ta' Ġestjoni u Verifika Ambjentali L-Unjoni Ewropea Ftehim ta' Kummerċ Ħieles Akkwist Pubbliku Ekoloġiku Ftehim dwar l-Akkwisti Pubbliċi tal-Organizzazzjoni Dinjija tal-Kummerċ Organizzazzjoni Internazzjonali tax-Xogħol Strument għal Akkwist Internazzjonali Organizzazzjoni għall-Kooperazzjoni u l-Iżvilupp Ekonomiċi Riċerka u Żvilupp Trattat dwar il-Funzjonament tal-Unjoni Ewropea Organizzazzjoni Dinjija tal-Kummerċ L-UE għandha tkompli tfittex kundizzjonijiet aktar ibbilanċjati u reċiproċi fir-relazzjonijiet ekonomiċi tagħha. L-akkwist pubbliku, li jirrappreżenta sehem ta' madwar 14 % tal-Prodott Domestiku Gross tal-UE, huwa element importanti f'dan ir-rigward. L-istabbiliment ta' suq uniku għall-akkwist pubbliku huwa wieħed mill-kisbiet ewlenin tas-suq intern. Il-pubblikazzjoni ta' offerti fl-UE kollha tiżgura trasparenza u toħloq opportunitajiet għall-kumpaniji madwar l-Unjoni. L-implimentazzjoni aħjar tar-regoli fil-każ ta' offerenti barranin għandha l-għan li tiżgura l-ogħla standards tal-kwalità fl-istadji kollha tal-proċess, il-valur għall-flus, is-sostenibbiltà tal-proġetti u kundizzjonijiet ekwivalenti ta' kompetizzjoni bejn il-kumpaniji tal-UE u dawk mhux tal-UE li jipparteċipaw fil-proċeduri tal-offerti. Għalhekk, il-Kummissjoni impenjat ruħha li "tippubblika gwida dwar il-qafas legali rigward il-parteċipazzjoni ta' offerenti u prodotti barranin fis-suq tal-UE filwaqt li tqis ir-regoli tal-UE u dawk internazzjonali dwar l-akkwist pubbliku, inkluż dwar offerti baxxi aktar min-normal, kif ukoll ir-rispett tal-istandards tas-sigurtà, tax-xogħol u dawk ambjentali" (Azzjoni 7). Barra minn hekk, il-Kummissjoni, flimkien mal-Istati Membri tagħha, impenjat ruħha wkoll li twettaq ħarsa ġenerali tal-implimentazzjoni tal-qafas attwali biex tidentifika n-nuqqasijiet qabel tmiem l-2019. Kwalunkwe nuqqas li jiġi identifikat f'dan l-eżerċizzju se jiġi vvalutat bir-reqqa, speċjalment mil-lenti tan-nuqqasijiet potenzjali li qed ixekklu kundizzjonijiet ekwivalenti ta' kompetizzjoni bejn il-kumpaniji tal-UE u dawk mhux tal-UE li jipparteċipaw fil-proċeduri tal-offerti. L-offerenti, l-oġġetti u s-servizzi minn pajjiżi terzi mhux dejjem ikunu soġġetti għall-istess standards ambjentali, soċjali jew tax-xogħol jew standards ekwivalenti bħal dawk applikabbli għall-operaturi ekonomiċi tal-UE. Bl-istess mod, offerenti minn pajjiżi terzi mhux neċessarjament ikunu soġġetti għal regoli stretti dwar l-għajnuna mill-Istat simili għal dawk applikabbli fl-UE. Dan jista' jwassal biex l-offerenti, l-oġġetti u s-servizzi tal-UE jkunu fi żvantaġġ. Jeħtieġ li jiġu applikati r-regoli tal-UE dwar l-akkwist pubbliku biex jiġi żgurat li japplikaw l-istess standards u rekwiżiti jew standards u rekwiżiti ekwivalenti fil-konfront tal-offerenti tal-UE u minn pajjiżi terzi. L-indirizzar tad-distorsjonijiet fis-swieq Ewropej tal-akkwist li jinħolqu minn sussidjarji ta' pajjiżi terzi jew forom oħra ta' finanzjament appoġġjat mill-Istat x'aktarx jirrikjedi intervent f'diversi livelli. L-applikazzjoni ta' dispożizzjonijiet relatati ma' offerti baxxi aktar min-normal hija essenzjali f'dan il-kuntest iżda tista' ma tkunx biżżejjed u tista' tkun meħtieġa analiżi ulterjuri. Meta impenjat ruħha għall-azzjonijiet fil-Komunikazzjoni, il-Kummissjoni kkonfermat l-importanza li tagħti biex jitrawmu kompetizzjoni ġusta u l-kundizzjonijiet ekwivalenti ta' kompetizzjoni fis-suq intern fil-qasam tal-akkwist pubbliku. L-UE ssegwi b'mod attiv il-ftuħ ta' opportunitajiet ta' akkwist għall-kumpaniji Ewropej billi tippromwovi l-ftuħ reċiproku tas-swieq tal-akkwisti ta' pajjiżi terzi. F'negozjati internazzjonali, l-UE appoġġjat l-adozzjoni usa' ta' kriterji tal-kwalità fosthom aspetti ambjentali, soċjali, tax-xogħol u tal-innovazzjoni u ftuħ ambizzjuż tas-swieq internazzjonali tal-akkwisti. L-UE impenjat ruħha f'diversi ftehimiet internazzjonali (bħall-Ftehim dwar l-Akkwisti Pubbliċi u l-Ftehimiet bilaterali ta' Kummerċ Ħieles b'Kapitoli dwar l-Akkwist), biex tagħti aċċess għas-suq tal-akkwist pubbliku tagħha għal ċerti xogħlijiet, provvisti, servizzi u operaturi ekonomiċi ta' diversi pajjiżi terzi. Lil hinn minn dak l-obbligu, l-operaturi ekonomiċi minn pajjiżi terzi li m'għandhom l-ebda ftehim li jipprevedi l-ftuħ tas-suq tal-akkwist tal-UE jew li l-oġġetti, is-servizzi u x-xogħlijiet tagħhom mhumiex koperti minn tali ftehim m'għandhomx aċċess iggarantit għall-proċeduri tal-akkwist fl-UE u jistgħu jiġu esklużi. Il-Ftehim dwar l-Akkwisti Pubbliċi li ġie konkluż fil-qafas tal-Organizzazzjoni Dinjija tal-Kummerċ (WTO) jippermetti lill-operaturi mid-19-il sħab parteċipanti l-oħra tad-WTO biex jippreżentaw offerti għal ċerti kuntratti pubbliċi fl-UE, u biex il-kumpaniji tal-UE jippreżentaw offerti għal kuntratti tad-19-il sħab l-oħra tad-WTO. L-UE kkonkludiet ftehimiet ta' kummerċ ħieles (FTAs) ma' pajjiżi madwar id-dinja, li jagħtu lill-kumpaniji tal-partijiet aċċess aħjar għas-swieq tal-akkwist pubbliku ta' xulxin. Pereżempju, dan huwa l-każ fir-rigward tal-ftehimiet kummerċjali reċenti mal-Kanada u l-Ġappun. Jekk ix-xerrejja pubbliċi jirċievu offerta minn operatur ekonomiku mhux tal-UE, dawn għandhom jivverifikaw jekk l-offerta hijiex koperta minn ftehimiet internazzjonali dwar l-akkwisti li ġew iffirmati mill-UE, bħall-GPA jew l-FTAs biex jiġi ddeterminat jekk l-offerent għandux aċċess iggarantit għal dan l-akkwist. Bħalissa, 20 parti huma parti mill-GPA: l-UE fir-rigward tat-28 Stat Membru tagħha; l-Armenja; l-Awstralja; il-Kanada; it-Tajpej Ċiniż; Hong Kong (iċ-Ċina); l-Iżlanda; l-Iżrael; il-Ġappun; il-Liechtenstein; il-Montenegro; il-Moldova; in-Norveġja; New Zealand; il-Korea t'Isfel; Singapore; l-Iżvizzera; l-Ukrajna; l-Istati Uniti; u n-Netherlands (fir-rigward ta' Aruba). Il-GPA u l-kapitoli dwar l-akkwist pubbliku tal-FTAs ma japplikawx b'mod awtomatiku għall-akkwist pubbliku kollu tal-partijiet. Il-GPA u l-FTAs jikkonsistu f'żewġ partijiet: test legali b'regoli dwar il-prinċipji u l-proċeduri u l-iskedi ta' kopertura ta' kull parti. L-iskedi ta' kopertura jiddeterminaw liema entitajiet pubbliċi għandhom jikkonformaw mar-regoli miftiehma u sa liema estent l-akkwist tagħhom tal-oġġetti u s-servizzi huwa miftuħ għall-parteċipazzjoni ta' operaturi ekonomiċi (u l-oġġetti u s-servizzi tagħhom) tal-partijiet l-oħra tal-GPA jew tas-sħab l-oħra tal-FTA. Huma koperti biss l-akkwisti li jaqbżu l-valuri limiti speċifikati indikati fl-iskedi ta' kopertura ta' kull parti. L-iskedi ta' kopertura tas-suq tal-UE huma speċifikati fl-Annessi tagħha tal-Appendiċi I tal-GPA u fl-Annessi rilevanti tal-FTAs rispettivi. Billi jivverifika dawn is-sorsi, ix-xerrej pubbliku jista' jiddetermina jekk offerent (jew l-oġġetti u s-servizzi tiegħu) għandux aċċess iggarantit għall-akkwist tiegħu. Permezz tal-FTAs tagħha, l-UE tippromwovi l-użu ta' kunsiderazzjonijiet ambjentali, soċjali u dawk relatati max-xogħol, dment li jiġu applikati b'mod mhux diskriminatorju. Dawk il-ftehimiet jikkontribwixxu għall-ftuħ ulterjuri tas-swieq tal-akkwist tal-UE u ta' pajjiżi terzi. Fil-każ tal-Ftehimiet ta' Kummerċ Ħieles (FTAs), l-awtoritajiet kontraenti għandhom isegwu proċess ta' verifika simili fir-rigward tal-kopertura tal-akkwist maħsub. L-UE inkludiet regoli dwar l-akkwist pubbliku u impenji relatati mal-aċċess għas-suq f'ħafna mill-FTAs tagħha. Fil-maġġoranza tal-każijiet, l-FTAs huma bbażati fuq l-istruttura tal-GPA. Il-ftehimiet internazzjonali ma' pajjiżi terzi jistgħu jinkludu regoli speċifiċi dwar l-akkwist dment li jkunu konformi mal-prinċipji tat-Trattat dwar it-trasparenza, it-trattament indaqs u n-nondiskriminazzjoni. Fis-settur tal-utilitajiet, ix-xerrejja pubbliċi jistgħu jirrifjutaw offerti għal kuntratti ta' provvisti jekk aktar minn 50 % tal-prodotti jkunu joriġinaw minn ċerti pajjiżi terzi. Għall-akwisti fil-qasam tad-difiża u s-sigurtà, l-Istati Membri jibqgħu liberi li jiddeċiedu jekk għandhomx jippermettu lix-xerrejja pubbliċi jaċċettaw offerenti barranin. F'każijiet speċifiċi u għal proġetti konkreti, l-Istati Membri jistgħu jippjanaw li jagħtu kuntratti abbażi ta' ftehimiet internazzjonali ma' pajjiżi terzi li għandhom reġimi ta' akkwist differenti meta mqabbla mal-qafas Ewropew. Il-proċeduri tal-akkwisti skont tali ftehimiet huma eżentati mil-leġiżlazzjoni tal-UE dwar l-akkwist pubbliku b'ċerti kundizzjonijiet stipulati fid-Direttivi u dment li r-regoli speċifiċi dwar l-akkwist tal-ftehim internazzjonali jkunu jikkonformaw bis-sħiħ mat-Trattat tal-UE, speċjalment mal-prinċipji tat-trasparenza, it-trattament indaqs u n-nondiskriminazzjoni. Tali ftehimiet għandhom jiġu mgħarrfa lill-Kummissjoni. L-akkwisti li jiġu organizzati skont tali ftehimiet internazzjonali għandhom jikkonformaw mal-prinċipji tat-Trattat tal-UE, inkluża pubblikazzjoni xierqa u miftuħa, filwaqt li jagħtu lill-kumpaniji kollha, irrispettivament mill-post ta' stabbiliment jew il-pajjiż ta' oriġini tagħhom, il-possibbiltà li jipparteċipaw. Għotja diretta, li min-natura tagħha stess ma tiżgurax it-trasparenza u l-kompetizzjoni, hija inkompatibbli ma' dawn il-prinċipji fundamentali. F'dan il-kuntest estern, l-ebda ftehim internazzjonali li jiġi konkluż bejn Stat Membru u pajjiż terz wieħed jew aktar ma jista' jikkostitwixxi bażi biex jingħataw kuntratti b'mod dirett lil pajjiżi terzi jew lill-operaturi ekonomiċi tagħhom. Dan ikun inkompatibbli mal-kompetenza esklussiva tal-UE fir-rigward tal-politika kummerċjali komuni u l-prinċipji bażiċi tat-Trattati tal-UE dwar l-akkwist pubbliku. Kundizzjonijiet ta' finanzjament favorevoli għall-proġett jistgħu wkoll ma jikkostitwixxux il-bażi għal għoti dirett. L-Artikolu 43 tad-Direttiva 2014/25/UE ma jagħtix aċċess iggarantit għas-suq tal-akkwist tal-UE lill-operaturi kollha minn pajjiżi terzi. Barra minn hekk, dan jipprevedi reġim speċifiku għall-offerti li jkunu jinkludu prodotti li joriġinaw minn pajjiżi terzi. Dan huwa stabbilit fl-Artikolu 85 tad-Direttiva 2014/25/UE. Ix-xerrejja pubbliċi li joperaw fis-setturi tal-ilma, tal-enerġija, tat-trasport u tas-servizzi postali jistgħu jirrifjutaw offerti għal kuntratti ta' provvisti, jekk il-proporzjon tal-prodotti li joriġinaw f'pajjiż terz ikun jaqbeż il-50 % tal-valur totali tal-prodotti li jikkostitwixxu l-offerta. Dan ir-reġim japplika biss għal prodotti li joriġinaw minn pajjiżi terzi li mhumiex koperti bi ftehim li jiżgura aċċess komparabbli u effettiv għall-intrapriżi tal-UE għas-swieq ta' dawn il-pajjiżi terzi. Reċentement, xerrej pubbliku uża l-flessibbiltà li tinsab fl-Artikolu 85 tad-Direttiva dwar l-Utilitajiet biex jitlob mill-offerent dikjarazzjonijiet dwar l-orġini tal-prodotti tiegħu. Peress li aktar minn 50 % tal-prodotti kienu joriġinaw minn pajjiżi terzi koperti mid-dispożizzjoni, dan irrifjuta l-offerta rispettiva. Din l-esklużjoni tfisser ukoll li fil-kuntest speċifiku tas-swieq tad-difiża u s-sigurtà, l-Istati Membri jżommu s-setgħa li jiddeċiedu jekk l-awtorità/entità kontraenti tagħhom tistax tħalli operaturi ekonomiċi minn pajjiżi terzi jipparteċipaw fil-proċeduri tal-għoti tal-kuntratti. Għandhom jieħdu dik id-deċiżjoni għal raġunijiet ta' valur għall-flus, filwaqt li jirrikonoxxu l-ħtieġa ta' Bażi Industrijali u Teknoloġika tad-Difiża Ewropea li tkun kompetittiva fil-livell globali, l-importanza ta' swieq miftuħa u ġusti, u l-ksib ta' benefiċċji reċiproċi. L-Istati Membri għandhom jagħmlu pressjoni biex ikun hawn swieq dejjem aktar miftuħa. Is-sħab tagħhom għandhom juru wkoll ftuħ, fuq il-bażi ta' regoli mifthiema internazzjonalment, b'mod partikolari fir-rigward tal-kompetizzjoni miftuħa u ġusta. Sabiex jipproteġu l-interessi speċifiċi tagħhom fil-qasam tas-sigurtà, ix-xerrejja pubbliċi jistgħu wkoll jieħdu miżuri oħra: Dawn jistgħu jitolbu lill-offerenti jipprovdu approvazzjonijiet ta' sigurtà nazzjonali u jaċċettaw approvazzjonijiet ta' sigurtà barranin biss jekk ikunu rikonoxxuti bħala ekwivalenti, abbażi tal-livell tal-kooperazzjoni fil-qasam tal-intelligence bejn il-pajjiżi kkonċernati. Dawn jistgħu jirrikjedu ċertifikati minn offerenti barranin li jiżguraw li t-trasport tat-tagħmir se jkun permess, fosthom forniment addizzjonali f'sitwazzjonijiet ta' kriżi. Dawn jistgħu jitolbu wkoll lill-offerenti jagħmlu impenji dwar l-aċċess għal informazzjoni kklassifikata u l-kunfidenzjalità tagħha. Għal ċertu xiri eċċezzjonali fil-qasam tad-difiża u s-sigurtà, l-interessi tas-sigurtà nazzjonali jkunu f'riskju. Xi kuntratti jeħtieġu tali rekwiżiti estremament esiġenti fir-rigward tas-sigurtà tal-provvista, jew huma daqstant kunfidenzjali u importanti għas-sovranità nazzjonali li d-dispożizzjonijiet speċifiċi tad-Direttiva 2009/81/KE jistgħu ma jkunux biżżejjed biex jiġu ssalvagwardjati l-interessi essenzjali fil-qasam tas-sigurtà tal-Istat Membru. Ix-xerrejja pubbliċi għandhom jivverifikaw jekk offerent minn pajjiż terz huwiex kopert mill-GPA jew minn ftehim bilaterali. Jekk ma jkunx kopert, dan m'għandux aċċess iggarantit għall-proċeduri ta' akkwist fl-UE. L-akkwisti għandhom jirrispettaw il-prinċipji tat-Trattat dwar it-trasparenza, it-trattament ugwali u n-nondiskriminazzjoni. Il-kuntratti ma jistgħux jingħataw direttament skont tali ftehimiet. Ix-xerrejja pubbliċi għandhom jivverifikaw jekk aktar minn 50 % tal-prodotti offruti f'kuntratt ta' provvista joriġinawx minn pajjiżi terzi. Jekk dawn il-pajjiżi terzi ma jkunux koperti mill-GPA jew minn ftehim bilaterali, l-offerta tista' tiġi rrifjutata. Dawn l-akkwisti mhumiex inklużi fil-GPA jew fi ftehimiet bilaterali eżistenti. Ix-xerrejja pubbliċi mhumiex obbligati jagħtu aċċess lil operaturi minn pajjiżi terzi. l-ekonomija tal-proċess ta' manifattura, tas-servizzi pprovduti jew tal-metodu ta' kostruzzjoni; is-soluzzjonijiet tekniċi magħżula jew kwalunkwe kundizzjoni eċċezzjonalment favorevoli disponibbli għall-offerent għall-forniment ta' prodotti jew servizzi jew għat-twettiq tax-xogħol; l-oriġinalità tax-xogħol, provvisti jew servizzi proposti mill-offerent; konformità mal-obbligi msemmijin fl-Artikolu 18(2); konformità mal-obbligi msemmijin fl-Artikolu 71; il-possibbiltà li l-offerent jikseb għajnuna mill-Istat. Għax-xerrejja pubbliċi, il-fatt li jidentifikaw, jinvestigaw u jirrifjutaw offerti baxxi aktar min-normal huwa mezz biex jiġu żgurati kundizzjonijiet ekwivalenti ta' kompetizzjoni. Meta jkunu qed ifasslu l-ispeċifikazzjonijiet tal-offerta tagħhom, ix-xerrejja pubbliċi għandhom iqisu kif xieraq il-prezz jew il-kostijiet mistennija tal-oġġetti jew tas-servizzi. L-istima tax-xerrej pubbliku għandha tqis il-kriterji kollha stabbiliti fid-dokumenti tal-offerta, fosthom ir-rekwiżiti dwar l-eżekuzzjoni ta' kuntratt u l-kriterji dwar l-għażla u l-għoti. Kalkolu bir-reqqa qabel ma titnieda l-proċedura tal-akkwist jevita diffikultajiet fi stadju aktar tard. L-informazzjoni fid-dokumenti tal-offerta dwar l-ordni ta' kobor, anke f'termini monetarji, li x-xerrej pubbliku jistenna tista' tagħti indikazzjoni tajba lill-offerenti dwar il-livell ta' kwalità mistenni u tevita li jiġu ppreżentati offerti mhux adattati. Wara l-wasla tal-offerti, ix-xerrej pubbliku għandu jevalwa jekk l-offerti jidhrux li ġew ikkalkolati b'mod raġonevoli. Pereżempju, il-prezz jew il-kostijiet offruti f'offerta jistgħu jvarjaw mill-prezz jew il-kostijiet offruti minn offerenti oħra jew mill-istima proprja tax-xerrej pubbliku, filwaqt li ma jkunu jippreżentaw l-ebda partikolarità meta mqabbla ma' offerti oħra li jiġġustifikaw b'mod ċar id-differenza. Ix-xerrejja pubbliċi jistgħu jiddubitaw jekk l-offerta hijiex ekonomikament sostenibbli u tistax titwettaq skont ir-rekwiżiti tal-offerta u l-obbligi legali applikabbli, jew jekk l-offerta hijiex baxxa aktar min-normal. L-għarfien dwar is-suq huwa essenzjali Kun af il-prezz ta' akkwisti preċedenti Ikkonsulta ma' speċjalisti u xerrejja oħra L-offerti jistgħu jidhru baxxi aktar min-normal fir-rigward ta' kwalunkwe wieħed mill-parametri u mill-kriterji tal-għoti rilevanti. Pereżempju, dan jista' jkun il-każ jekk ir-relazzjoni bejn il-kwalità offruta u l-prezz tkun suspettuża. IKKONTROLLA L-PARAMETRI KOLLHA TAL-OFFERTA L-offerta tidher li ġiet ikkalkolata b'mod raġonevoli? L-offerent jista' jwettaq dak li qed jipproponi bil-prezz li qed jipproponi? Hemm metodu fil-pajjiż tiegħi li jgħin fl-identifikazzjoni, fil-valutazzjoni, u fl-evalwazzjoni? M'intix konvint li l-offerta hija b'saħħitha? L-ispjegazzjonijiet li jintalbu mill-offerent jistgħu jkunu relatati wkoll ma' prattiki kummerċjali potenzjalment inġusti, bħall-eżistenza ta' sussidji barranin jew dumping li jxekkel is-suq intern. Meta jinvestigaw dwar prattiki kummerċjali inġusti, ix-xerrejja pubbliċi għandhom iqisu b'mod speċjali l-offerti li joffru oġġetti jew servizzi minn pajjiżi terzi li l-prezzijiet u l-kostijiet tagħhom jistgħu jkunu distorti b'finanzjament appoġġjat mill-Istat. L-eżistenza ta' appoġġ finanzjarju minn Stat barrani tista' tifforma parti mill-valutazzjoni globali tal-vijabbiltà tal-offerta. Fil-proċess tal-investigazzjoni, ix-xerrej pubbliku jista' jagħmel mistoqsijiet addizzjonali, speċjalment biex jivvaluta jekk l-informazzjoni pprovduta hijiex awtentika. L-offerent jista' jintalab ukoll jipprovdi aktar dettalji dwar mistoqsijiet u aspetti li x-xerrej pubbliku ma jkunx identifika fit-talba inizjali tiegħu iżda li jkunu tqajmu b'riżultat tal-valutazzjoni tal-informazzjoni pprovduta. ITLOB INFORMAZZJONI MILL-OFFERENT EŻEMPJI: L-offerent kif ikkalkula l-prezzijiet u l-kostijiet b'mod ġenerali? L-offerent kif wasal għal prezz speċifiku għal oġġett speċifiku? Il-prezz jippermetti li jiġu ssodisfati r-rekwiżiti legali u kuntrattwali kollha? Il-prezz jippermetti li jiġu ssodisfati l-istandards tax-xogħol u ambjentali kollha? Kif inhi ffinanzjata l-offerta? Huwa sod, il-kalkolu? Tiddejjaqx titlob għal kwalunkwe informazzjoni li temmen li hija rilevanti. Itlob għal prova konkreta. M'intix konvint mill-ispjegazzjoni tal-offerent? Ix-xerrej pubbliku jista' jirrifjuta offerta, mingħajr ma jkollu bżonn jagħti prova ta' dan, meta, minkejja l-evidenza miġbura, huwa ma jkunx konvint li l-offerent se jkun jista' jeżegwixxi l-kuntratt bil-prezz, jew bil-kost, offrut u skont id-dokumenti tal-offerta u l-obbligi legali kollha applikabbli. Id-deċiżjoni tista' tkun ibbażata fuq element wieħed, jew fuq kombinazzjoni ta' fatturi, fosthom il-konformità ma' standards tax-xogħol u ambjentali u jekk l-għajnuna mill-Istat tkunx ingħatat jew le, li jwasslu għall-apprezzament finali tax-xerrej pubbliku. Skont l-Artikolu 69(3) tad-Direttiva 2014/24/UE, ix-xerrejja pubbliċi huma obbligati jirrifjutaw offerta f'każijiet meta jistabbilixxu li l-prezz jew il-kostijiet baxxi aktar min-normal offruti jirriżultaw min-nuqqas ta' konformità tal-offerent mad-dritt obbligatorju tal-Unjoni jew nazzjonali, mal-ftehimiet kollettivi jew mad-dispożizzjonijiet internazzjonali fl-oqsma tal-liġi soċjali, tax-xogħol jew ambjentali (l-Artikolu 18(2) tad-Direttiva 2014/24/UE f'kombinazzjoni mal-Anness X tad-Direttiva - ara wkoll it-taqsima 2 ta' hawn fuq). L-offerent għandu jipprova s-solidità tal-offerta tiegħu. L-offerent għamel dan għall-aspetti kollha li tlabt? Tqis li l-offerent jista' jissodisfa r-rekwiżiti KUNTRATTWALI KOLLHA għall-prezz propost? Jekk għad għandek dubji raġonevoli tista' tirrifjuta l-offerta Jekk tkun stabbilixxejt li l-offerta hija baxxa aktar min-normal minħabba li ma tikkonformax mal-obbligi legali skont l-Artikolu 18(2) tad-Direttiva 2014/24 din għandha tiġi rrifjutata Ix-xerrejja pubbliċi għandhom jivverifikaw jekk offerta hijiex finanzjarjament soda, jew jekk hijiex baxxa aktar min-normal. Ix-xerrejja pubbliċi għandhom jinvestigaw flimkien mal-offerent. Dawn jistgħu jistaqsu l-mistoqsijiet kollha li jqisu bħala rilevanti. Jekk ma jkunux konvinti mill-vijabbiltà finanzjarja tal-offerta, dawn jistgħu jirrifjutawha. L-akkwist strateġiku jippermetti mod aktar responsabbli u strateġiku kif jintnefqu l-fondi pubbliċi, jappoġġja l-investiment fi ħdan l-UE, u jista' jgħin biex iġib il-kundizzjonijiet ekwivalenti ta' kompetizzjoni fl-istess livell billi jiġi żgurat li l-offerenti kollha jsegwu l-istess standards, irrispettivament mill-oriġini tagħhom. L-opportunitajiet li joffri l-akkwist strateġiku bħalissa mhumiex qed jintużaw biżżejjed. Aktar minn nofs il-proċeduri tal-akkwist għadhom jużaw l-aktar prezz baxx bħala l-uniku kriterju tal-għoti, minkejja li d-direttivi dwar l-akkwist pubbliku jħallu lix-xerrejja pubbliċi kompletament liberi li, minflok, jagħżlu l-akkwisti abbażi tal-kriterji tal-kosteffettività u tal-kwalità. L-użu ta' kunsiderazzjonijiet dwar il-kwalità fl-akkwisti pubbliċi jippermetti lix-xerrejja pubbliċi jakkwistaw prodotti u servizzi aktar sostenibbli u innovattivi. Il-kunsiderazzjonijiet dwar il-kwalità jistgħu jiggarantixxu wkoll konformità ma' standards ambjentali, soċjali u tax-xogħol għoljin, kemm għall-operaturi u l-oġġetti tal-UE kif ukoll dawk minn pajjiżi terzi. L-offerenti, l-oġġetti u s-servizzi minn pajjiżi terzi mhux dejjem ikunu soġġetti għall-istess standards għolja bħall-kontropartijiet tagħhom fl-UE. Madankollu, il-qafas attwali tal-akkwist tal-UE jipprovdi regoli li jistgħu u li għandhom jintużaw sabiex l-offerenti, l-oġġetti u s-servizzi minn pajjiżi terzi jkollhom l-istess standards għolja bħal dawk tal-offerenti tal-UE. Approċċ strateġiku għall-akkwist pubbliku jwassal għal bidliet fl-imġiba tas-suq, tal-partijiet ikkonċernati pubbliċi u tas-soċjetà kollha kemm hi. Standards tal-kwalità ċari għandhom jippermettu l-aktar firxa wiesgħa possibbli ta' offerenti biex jipparteċipaw fuq bażi ugwali. L-offerenti u l-oġġetti kollha għandhom jissodisfaw l-istess standards, kriterji u rekwiżiti tal-kwalità, irrispettivament mill-post ta' oriġini tagħhom. Standards tal-kwalità ddefiniti b'mod ċar jgħinu lix-xerrejja pubbliċi joħolqu l-kundizzjonijiet xierqa għall-offerenti kollha biex jikkompetu b'mod miftuħ u fuq bażi ugwali. L-Akkwist Pubbliku Soċjalment Responsabbli, l-Akkwist Pubbliku Ekoloġiku (APE) u l-Akkwist ta' Innovazzjoni jgħinu lix-xerrejja pubbliċi jintegraw is-sostenibbiltà u l-innovazzjoni fl-offerti pubbliċi tagħhom. L-Akkwist Pubbliku Ekoloġiku jippermetti lix-xerrejja pubbliċi jintegraw rekwiżiti ambjentali fl-istadji kollha tal-proċess tal-akkwist tagħhom. L-APE jħeġġeġ ix-xiri ta' oġġetti, servizzi u xogħlijiet li jħallu impatt ambjentali aktar baxx matul iċ-ċiklu ta' ħajja tagħhom. Għalhekk dan jappoġġja l-iżvilupp ta' teknoloġiji u prodotti ekoloġiċi. Meta jużaw l-APE, ix-xerrejja pubbliċi jistgħu jikkontribwixxu għal għanijiet tal-politika ambjentali li huma relatati mat-tibdil fil-klima, l-użu effiċjenti tar-riżorsi, il-konsum sostenibbli u l-ekonomija ċirkolari. L-APE jħeġġeġ ukoll li jitqiesu l-kostijiet kollha taċ-ċiklu tal-ħajja (LCC) ta' kuntratt u mhux biss il-prezz tax-xiri. Il-kunsilli tal-kontea Żvediżi – Diliġenza dovuta fil-katina tal-provvista għal strumenti kirurġiċi L-NGO Swedwatch irrapportat l-eżistenza ta' tħaddim tat-tfal, ambjenti ta' xogħol perikolużi u ksur tal-obbligi tax-xogħol internazzjonali fil-produzzjoni ta' strumenti kirurġiċi fil-pajjiżi terzi. Abbażi ta' dan, il-kunsilli tal-kontea Żvediżi ddeċidew li jintroduċu kundizzjonijiet ta' prestazzjoni speċifiċi fil-kuntratti tagħhom. Dawn jirrikjedu li kwalunkwe fornitur għandu jaqbel li jimplimenta diliġenza dovuta fil-katina tal-provvista tiegħu u li jaħdem lejn il-konformità mal-obbligi soċjali u tax-xogħol internazzjonali. Billi jintużaw kwestjonarji, awditi u billi tinbena relazzjoni mill-qrib mal-fornitur, il-kunsilli tal-kontea jiżguraw is-segwitu b'suċċess tal-kundizzjonijiet. Dan jikkontribwixxi wkoll għal kundizzjonijiet ekwivalenti ta' kompetizzjoni bejn l-operaturi tal-UE u dawk minn pajjiżi terzi. Il-Belt ta' Hamburg – Asfalt tat-toroq riċiklat ta' kwalità Il-Belt ta' Hamburg, li għandha l-għan li tirriċkla għalkollox il-materjali oriġinali tal-kostruzzjoni meta jitwettqu xogħlijiet ta' titjib u ta' kisi mill-ġdid tat-toroq, ippermettiet lil grupp ta' kumpaniji privati li kienu żviluppaw teknoloġija ta' riċiklaġġ biex jittestjaw il-prodott tagħhom fuq it-toroq pubbliċi. Il-kontrolli kkonfermaw il-kwalità tat-teknoloġiji u l-Belt ipproċediet biex tniedi proċedura ta' offerti ristretta. Il-kumpaniji offerenti ntalbu jsegwu ċerti passi fil-produzzjoni u l-provvediment tal-asfalt riċiklat. Hamburg iffrankat 30 % meta mqabbla mal-kostijiet li jirriżultaw mill-kisi mill-ġdid konvenzjonali tat-toroq u dan twettaq b'pass aktar mgħaġġel. L-asfalt ekoloġiku għandu l-istess proprjetajiet u durabbiltà bħall-asfalt konvenzjonali. Il-kooperazzjoni strateġika dwar l-akkwist madwar l-UE għal computing aktar effiċjenti fl-użu tal-enerġija Il-Computing ta' Prestazzjoni Għolja (HPC) huwa ta' importanza strateġika għall-Ewropa f'għadd ta' oqsma fi ħdan is-settur pubbliku, fosthom iċ-ċibersigurtà, l-enerġija, it-tibdil fil-klima u s-saħħa. Dan jagħmilha possibbli biex jiġu żviluppati, ittestjati u implimentati applikazzjonijiet partikolarment kumplessi. Fl-2014, ċentri ewlenin tas-supercomputing mill-Ġermanja, Franza, l-Italja, ir-Renju Unit u l-Finlandja ngħaqdu fl-akkwist prekummerċjali PRACE3IP biex jakkwistaw flimkien ir-riċerka u l-iżvilupp ta' superkompjuters aktar effiċjenti fl-użu tal-enerġija. L-użu tal-post tal-kundizzjonijiet ta' prestazzjoni żgura li l-fornituri wettqu l-firxa kollha tagħhom ta' riċerka u żvilupp fl-Ewropa. Mill-2017, iċ-ċentri tas-supercomputing bdew l-akkwisti pubbliċi ta' soluzzjonijiet innovattivi abbażi ta' riċerka preċedenti. L-istabbiliment ta' objettivi tal-kwalità, bil-għan li jinkisbu standards soċjali, ambjentali għolja, u ta' kwalità teknoloġika bl-ogħla żvilupp tekniku huwa essenzjali biex jissaħħaħ l-impatt tal-proċess tal-akkwist. Id-deċiżjonijiet strateġiċi li jittieħdu mix-xerrejja pubbliċi fil-bidu tal-proċess jikkontribwixxu għall-passi sussegwenti, li lkoll kemm huma għandhom ikunu adattati għall-istrateġija tal-akkwist usa' tax-xerrej pubbliku. Ix-xerrejja pubbliċi għandhom għad-dispożizzjoni tagħhom firxa sħiħa ta' għodod biex jinkludu kunsiderazzjonijiet soċjali, tal-innovazzjoni u ambjentali fil-kuntratti pubbliċi. Dawn jistgħu jużaw diversi soluzzjonijiet biex isibu l-aħjar kombinazzjoni ta' speċifikazzjonijiet tekniċi, kriterji tal-għażla, kriterji tal-għoti, u klawżoli dwar il-prestazzjoni. Identifika l-ħtiġijiet u soluzzjonijiet potenzjali Involviment miftuħ u trasparenti fis-suq Analiżi tal-kostijiet u l-benefiċċji u valutazzjoni tal-impatt Il-bini ta' kapaċitajiet u riżorsi Huwa rrakkomandat ukoll li jiġu kkonsultati xerrejja pubbliċi oħra, biex wieħed jitgħallem dwar proġetti u xiri simili. Fi stadju bikri tal-proċess, ix-xerrejja pubbliċi għandhom jidentifikaw riskji potenzjali fil-katina tal-provvista, fosthom kwistjonijiet etiċi fil-proċess tal-produzzjoni. Ir-riskji jistgħu jvarjaw b'mod sinifikanti skont il-post ġeografiku tal-fornituri, speċjalment fil-pajjiżi ewlenin tal-esportazzjoni. Dawn jistgħu jkunu relatati ma' diversi elementi bħal: is-settur u l-kategorija tax-xiri u, konsegwentement, it-tip ta' proċess ta' produzzjoni involut (eż. ix-xogħlijiet ta' kostruzzjoni jistgħu jinvolvu riskji speċifiċi għas-saħħa u s-sikurezza; il-produzzjoni tat-tessuti tista' tinvolvi ksur tar-regoli tax-xogħol, l-esponiment tal-ħaddiema għal sustanzi perikolużi, eċċ.); il-post ġeografiku tal-proċess tal-produzzjoni (il-kundizzjonijiet tal-ħaddiema jistgħu jvarjaw b'mod sinfikanti fil-pajjiżi ewlenin tal-esportazzjoni fis-suq); il-kumplessità tal-katina tal-provvista (aktar ma l-katina tal-provvista tkun kumplessa u ġeografikament ifframmentata u inqas ma tkun trasparenti, aktar isiru probabbli l-malprassi u l-ksur tad-drittijiet tal-bniedem); ir-rispett għall-privatezza, il-protezzjoni tad-data, il-kunfidenzjalità, id-drittijiet tal-proprjetà intellettwali (fosthom il-liġi dwar id-drittijiet tal-awtur) u l-obbligi ta' aċċess miftuħ. L-għażla tal-proċedura t-tajba hija essenzjali għas-suċċess tal-akkwist. Ix-xerrejja pubbliċi għandhom iqisu bir-reqqa l-għażliet proċedurali kollha tal-qafas legali. Pereżempju, il-proċessi ta' innovazzjoni jiġu akkwistati l-aktar ta' spiss permezz ta' servizzi ta' riċerka u żvilupp (R&Ż). Is-servizzi tar-R&Ż jistgħu jiġu akkwistati b'mod separat jew flimkien ma' volumi kummerċjali tas-soluzzjoni finali implimentata fil-prattika. Meta jinkisbu l-eżiti tal-innovazzjoni, ix-xerrejja pubbliċi jeħtieġ li jiżguraw li l-proċeduri tax-xiri tagħhom huma mfassla b'tali mod li kemm is-soluzzjonijiet innovattivi kif ukoll dawk tradizzjonali jkunu jistgħu jikkompetu fuq termini ugwali. Il-fatt li jsir l-aħjar użu mill-ispeċifikazzjonijiet funzjonali u dawk ibbażati fuq il-prestazzjoni u li l-fornituri jitħallew jippreżentaw offerti differenti jistgħu jgħinu biex dan jinkiseb. Kun af u kkonsulta s-suq Involvi ruħek b'mod miftuħ u trasparenti Żgura l-appoġġ ta' dawk li jieħdu deċiżjonijiet politiċi Ikkoopera ma' xerrejja pubbliċi oħra Agħżel proċedura ta' akkwist xierqa Iddefinixxi b'mod ċar il-kriterji tal-kwalità fid-dokumenti tal-offerti Stabbilixxi standards tal-kwalità permezz ta' kriterji tal-esklużjoni, l-għażla u l-għoti Stabbilixxi rekwiżiti stretti biex tivverifika l-konformità mal-kriterji tal-kwalità (billi tuża standards u tikketti) Implimenta rekwiżiti tal-kwalità fil-klawżoli dwar l-eżekuzzjoni ta' kuntratt F'każ li x-xerrej pubbliku jkollu dubji dwar il-validità jew l-awtentiċità ta' dokument meħtieġ relatat mal-verifika tar-raġunijiet ta' esklużjoni, dan jista' jitlob spjegazzjonijiet adizzjonali. Dan għandu jirrikjedi dokumentazzjoni minn pajjiżi terzi f'lingwa uffiċjali tal-Unjoni Ewropea, bi traduzzjoni ċċertifikata. Jista' jirrikjedi mezzi oħra ta' awtentikazzjoni. L-esklużjoni ta' offerenti għal ksur minn qabel - volontarja jew obbligatorja L-obbligu li jiġu rrifjutati offerenti jekk il-ksur iwassal għal offerta baxxa aktar min-normal L-obbligu li tiġi żgurata l-konformità fl-eżekuzzjoni ta' kuntratt, fosthom mis-subkuntratturi Id-definizzjoni tal-kriterji tal-għażla Id-definizzjoni tar-rekwiżiti tal-eżekuzzjoni ta' kuntratt (eż. il-projbizzjoni tal-użu ta' ċerti sustanzi kimiċi) Id-definizzjoni ta' mekkaniżmi xierqa ta' rapportar u ta' monitoraġġ L-istabbiliment ta' penali jew konsegwenzi oħra tal-ksur L-estensjoni tal-obbligi għal subkuntratturi u fornituri Il-kooperazzjoni biex jinbnew ktajjen tal-provvista sostenibbli u responsabbli u l-obbligi tax-xogħol għandhom ikunu meħtieġa u vverifikati bir-reqqa tul il-katina tal-provvista, fosthom fil-livell tas-subkuntratturi. Il-kriterji tal-għażla jistgħu jinkludu taħriġ jew ħiliet speċifiċi tat-tim li jkun qed jeżegwixxi l-kuntratt (eż. fil-ġestjoni ta' materjal perikoluż jew fl-installazzjoni ta' teknoloġija kumplessa), kwalifiki professjonali jew id-disponibbiltà tat-tagħmir meħtieġ. Ix-xerrejja pubbliċi jistgħu jirrikjedu wkoll prova tal-esperjenza tal-offerenti fit-twettiq ta' proġetti simili jew relatati. Il-kriterji tal-għażla, li jeħtieġ li jkunu mfassla mill-qrib u b'mod speċifiku għall-karatteristiċi meħtieġa biex jitwettaq il-kuntratt, jistgħu jkunu effettivi ħafna biex jissalvagwardjaw l-interess tax-xerrej pubbliku dment li ma jkunux diskriminatorji. Jekk ix-xerrejja pubbliċi jagħżlu li jużaw l-aħjar proporzjon bejn il-prezz u l-kwalità minflok l-irħas prezz jew kost, l-evalwazzjoni tal-offerta tqis kriterji differenti, fosthom kunsiderazzjonijiet soċjali u ambjentali, il-kwalità u l-prezz jew il-kost. Pereżempju, ix-xerrejja pubbliċi jistgħu jippreferu offerenti li: joffru kundizzjonijiet tax-xogħol aħjar fl-eżekuzzjoni tal-kuntratt, jiffavorixxu l-integrazzjoni ta' ħaddiema b'diżabbiltà u żvantaġġati, jagħmlu użu intelliġenti minn innovazzjonijiet li joffru soluzzjonijiet ta' kwalità ogħla jew b'inqas kost, u joffru prodotti li jsiru b'mod sostenibbli. Dan huwa irrispettivament mill-eżistenza ta' obbligi legali li joffru tali kundizzjonijiet tax-xogħol jew li jissodisfaw kriterji tas-sostenibbiltà. Il-kuntratturi jistgħu jkunu meħtieġa jiżguraw li l-oġġetti kollha li jiġu offruti, irrispettivament mill-oriġini tagħhom, jissodisfaw livell għoli ta' standards tal-kwalità, soċjali u ambjentali, standards li għandhom jiġu ddefiniti b'mod ċar fid-dokumenti tal-offerti. Pereżempju, il-kuntrattur jista' jintalab biex: jimpjega ħaddiema minn ċerti sfondi żvantaġġati, jipprovdi lill-persunal taħriġ professjonali jew tas-sikurezza relatat mal-eżekuzzjoni speċifika tal-kuntratt, jirrapporta dwar emissjonijiet jew dwar miżuri biex jiġi identifikat u evitat il-ksur tad-drittijiet tal-bniedem, jadotta miżuri speċifiċi għar-rimi tal-iskart. Klawżoli speċifiċi dwar l-eżekuzzjoni fil-kuntratt jistgħu jintużaw biex l-operaturi jintalbu jikkonformaw ma' kodiċi ta' kondotta li jitlobhom jiżvelaw informazzjoni dwar il-fornituri tagħhom u l-konformità tagħhom mal-kundizzjonijiet tax-xogħol, kif ukoll biex jiġi identifikat, evitat u jitnaqqas ir-riskju tal-ksur tad-drittijiet tal-bniedem, f'konformità mal-Prinċipji ta' Gwida dwar in-Negozju u d-Drittijiet tal-Bniedem tan-Nazzjonijiet Uniti u l-Gwida dwar id-Diliġenza Dovuta għal Imġiba Responsabbli fin-Negozju tal-OECD. Ix-xerrejja pubbliċi jistgħu jirrikjedu wkoll li l-offerenti jikkonformaw, fl-eżekuzzjoni tal-kuntratt, ma' standards tax-xogħol ewlenin internazzjonali u fundamentali, irrispettivament mill-obbligi legali fil-pajjiż tal-offerent jew il-post tal-produzzjoni. Meta jiġi identifikat ksur, il-kuntratturi jistgħu jintalbu jieħdu azzjonijiet ta' infurzar u jimponu sanzjonijiet fuq il-fornitur sal-punt ta' sospensjoni tal-operazzjonijiet tal-provvista. Il-kuntratturi jistgħu jkunu meħtieġa b'mod espliċitu biex jikkonformaw ma' standards ambjentali u soċjali li ma jkunux obbligi legali imposti mid-dritt tal-Unjoni jew mil-liġi domestika. Bl-istess mod, il-kuntratturi barranin jistgħu jintalbu jikkonformaw mal-obbligi legali tal-operatur ekonomiku tal-UE fl-eżekuzzjoni tal-kuntratt, irrispettivament minn jekk ikunux soġġetti għall-istess obbligi legali. Tali rekwiżiti jistgħu jiġu applikati wkoll għall-produzzjoni ta' oġġetti li huma soġġetti għall-kuntratt. In-nuqqas li jiġu ssodisfati dawn il-kundizzjonijiet fl-offerta jwassal għar-rifjut tal-offerta. Tali rekwiżiti jgħinu biex il-kundizzjonijiet ekwivalenti ta' kompetizzjoni li jistgħu ma jkunux indaqs minħabba rekwiżiti legali differenti fil-pajjiżi ta' oriġini tal-offerent jew is-servizzi jew l-oġġetti li jipproponi jinġiebu fl-istess livell. Uża l-firxa sħiħa ta' għodod - l-esklużjoni, l-għażla, l-għoti, l-eżekuzzjoni ta' kuntratt Fassal il-kriterji tiegħek għal kull akkwist speċifiku Żgura li l-offerenti u l-fornituri kollha jkunu obbligati jissodisfaw l-istess rekwiżiti Inforza standards tal-kwalità fil-livell tal-eżekuzzjoni Rekwiżiti ta' rappurtar Sanzjonijiet iddefiniti b'mod ċar L-użu ta' kriterji tal-kwalità fl-akkwist pubbliku huwa effettiv biss meta x-xerrej pubbliku jiżgura livell għoli ta' għarfien espert fit-tħejjija tal-offerti u l-proċedura tal-għażla, u meta jimmonitorja l-eżekuzzjoni tal-kuntratt b'mod kontinwu u effettiv, u jiżgura li, fil-prestazzjoni tal-kuntratt, il-kuntrattur jibqa' konformi mar-rekwiżiti tal-offerta. Il-monitoraġġ tal-kuntratt jista' jieħu diversi forom u jista' jitlob livelli differenti ta' involviment min-naħa tax-xerrej pubbliku: Il-kundizzjonijiet tal-kuntratt jistgħu jkunu akkumpanjati minn rekwiżiti biex: tiġi rrapportata informazzjoni perjodikament dwar ċerti aspetti tal-eżekuzzjoni, jimtlew kwestjonarji li jikkonċernaw il-konformità mal-klawżoli tal-kuntratt, tiġi pprovduta evidenza bil-miktub tal-konformità, jew jiġu permessi awditi jew spezzjonijiet fil-post. L-obbligi ambjentali, soċjali u tax-xogħol applikabbli għandhom dejjem jiġu vverifikati bir-reqqa, fosthom fil-livell tas-subkuntratturi, u fejn xieraq, tul il-katina tal-provvista. L-inklużjoni ta' sanzjonijiet u ta' sistemi għal infurzar gradwali tal-kundizzjonijiet tipprovdi wkoll lix-xerrejja pubbliċi mezz ta' pressjoni fuq il-kuntrattur matul il-fażi tal-eżekuzzjoni tal-kuntratt biex tiġi żgurata l-konformità mat-termini tal-kuntratt. Il-previżjoni ta' metodi ta' involviment mal-kuntrattur, eż. billi jintalbu spjegazzjonijiet, jiġu pprovduti skadenzi biex tiġi rrimedjata s-sitwazzjoni jew jinħarġu avviżi ta' twissija, iżżid b'mod sinifikanti s-setgħa tan-negozjar tax-xerrej pubbliku. Kundizzjonijiet realistiċi tal-kuntratti u metodi ta' monitoraġġ iżidu l-opportunitajiet ta' eżekuzzjoni xierqa tal-kuntratt u jiżguraw li l-kundizzjonijiet ekwivalenti ta' kompetizzjoni li jinħolqu meta jitnieda l-akkwist jinżammu matul l-eżekuzzjoni tal-kuntratt. Il-monitoraġġ biss jiżgura l-konformità tal-kuntratturi mar-rekwiżiti TIEGĦEK Żviluppa mekkaniżmi ta' monitoraġġ effettivi u sempliċi Ħu vantaġġ sħiħ mill-firxa sħiħa ta' għodod ta' komunikazzjoni moderni għal monitoraġġ mill-bogħod Ingħaqad flimkien ma' NGOs jew korpi speċjalizzati għal monitoraġġ indipendenti tal-kuntratti. Ix-xerrejja pubbliċi huma mħeġġin jużaw l-akkwist bħala għodda strateġika biex irawmu għanijiet tas-soċjetà bħall-objettivi soċjali, ekoloġiċi u ta' innovazzjoni. Ix-xerrejja pubbliċi għandhom jiżguraw fit-tfassil tal-akkwisti tagħhom li l-offerenti tal-UE u dawk minn pajjiżi terzi jkollhom l-istess standards, u b'hekk jgħinu biex jiġu żgurati kundizzjonijiet ekwivalenti ta' kompetizzjoni. Meta jkunu qed jiddefinixxu r-rekwiżiti tagħhom għall-offerti, dawn għandhom jużaw speċifikazzjonijiet tekniċi, kriterji ta' esklużjoni, għażla, u għoti biex jistabbilixxu standards ta' kwalità għolja għall-offerenti kollha, irrispettivament mill-oriġini tagħhom. Dawn għandhom jużaw klawżoli dwar l-eżekuzzjoni ta' kuntratt sabiex jiżguraw li l-istandards tal-kwalità jiġu implimentati b'mod effettiv mill-operaturi kollha fl-eżekuzzjoni tal-kuntratt, irrispettivament mill-post ta' produzzjoni. Dawn għandhom jintroduċu u jimplimentaw mekkaniżmi effettivi ta' monitoraġġ biex jiżguraw li l-istandards jiġu ssodisfati. Għadd ta' linji gwida tal-Kummissjoni jappoġġaw lix-xerrejja pubbliċi fl-integrazzjoni tar-rekwiżiti tal-kwalità. Helpdesk u proċess ta' notifika għal proġetti infrastrutturali kbar; Netwerks ta' partijiet ikkonċernati, inklużi workshops, speċjalment dwar l-akkwist ekoloġiku u soċjali, u l-professjonalizzazzjoni; Konferenzi regolari ta' livell għoli dwar diversi kwistjonijiet tematiċi, inklużi l-kriterji ta' għoti, l-akkwist strateġiku, it-trasparenza, il-professjonalizzazzjoni, u l-infrastruttura kbira, it-titjib fl-aċċess għall-akkwist, it-trasformazzjoni diġitali, u l-proġetti u sfidi ġodda; Ċentru tal-kompetenza elettronika "għodod ta' appoġġ għax-xerrejja pubbliċi"; Il-ħruġ ta' gwida, inkluż dwar l-akkwist tal-innovazzjoni, l-akkwist pubbliku ekoloġiku, l-akkwist soċjali, l-akkwist fil-qasam tad-difiża, u għall-prattikanti li jittrattaw fondi Ewropej. Il-qafas leġiżlattiv attwali tal-UE dwar l-akkwist pubbliku jinkludi direttivi li jirregolaw il-kuntratti pubbliċi, l-utilitajiet, il-konċessjonijiet, u l-akkwist fil-qasam tad-difiża u s-sigurtà kif ukoll aċċess għal proċeduri ta' rieżami. Ir-regoli stabbiliti f'dawn l-istrumenti legali joffru lix-xerrejja pubbliċi madwar l-UE flessibbiltà kbira biex jixtru oġġetti, servizzi u xogħlijiet: Dawn joffru l-possibbiltà li jintużaw kriterji tal-kwalità, u li jingħataw kuntratti abbażi tal-Aħjar Proporzjon bejn il-Prezz u l-Kwalità u l-kostijiet tul iċ-ċiklu tal-ħajja. Dawn jippermettulhom jagħżlu l-aktar proċedura tal-akkwist xierqa u effettiva. Dawn jippermettulhom ukoll jagħżlu liema rekwiżiti tal-kwalità għandhom jintroduċu fid-dokumenti tal-offerta. Dawn joffrulhom mekkaniżmi biex tiġi żgurata l-konformità ma' obbligi ambjentali, soċjali u tax-xogħol. Dawn joffrulhom libertà kbira biex iħejju l-proċess tal-offerta billi jinvolvu ruħhom fis-suq u mal-partijiet ikkonċernati rilevanti. Dawn jipprovdulhom strumenti biex jindirizzaw l-offerti li jkollhom prezz baxx aktar min-normal. Dawn jiddeterminaw liema offerenti minn pajjiżi terzi jgawdu aċċess iggarantit għas-suq tal-akkwist tal-UE. B'mod ġenerali, id-direttivi joffru lix-xerrejja pubbliċi flessibbiltà kbira biex ifasslu l-akkwisti tagħhom skont il-ħtiġijiet tagħhom. Jista' xerrej pubbliku jitlob konformità ma' standards tax-xogħol, soċjali u ambjentali li jmorru lil hinn mir-rekwiżiti legali fil-post tal-eżekuzzjoni tal-kuntratt? Iva, xerrej pubbliku jista' jistabbilixxi kwalunkwe tali rekwiżit dment li ma jkunx diskriminatorju u jkollu rabta mas-suġġett tal-kuntratt, u jkun kompatibbli mad-dritt tal-Unjoni. Mhuwiex inġust li l-offerenti jintalbu jikkonformaw ma' standards tax-xogħol, soċjali u ambjentali li jmorru lil hinn mill-obbligi legali tagħhom? Le, l-obbligi legali jistgħu jkunu differenti ħafna skont il-post ta' stabbiliment tal-offerent jew il-post tal-produzzjoni tal-oġġetti. Il-fatt li tintalab biss konformità mal-liġi lokali jista' jxekkel il-kompetizzjoni. Ir-rekwiżiti mfassla apposta li japplikaw għall-offerenti u l-oġġetti kollha jgħinu biex jinħolqu kundizzjonijiet ekwivalenti ta' kompetizzjoni. Kif xerrej pubbliku għandu jħejji għal offerta li fiha qed jaħseb biex juża kriterji tal-kwalità? Ix-xerrejja pubbliċi għandhom jibdew b'valutazzjoni tal-ħtiġijiet tagħhom stess u s-soluzzjonijiet potenzjali. Dawn jistgħu jikkonsultaw operaturi tas-suq u kwalunkwe parti kkonċernata oħra. Tista' tintuża kwalunkwe għodda utli dment li x-xerrej pubbliku jkun trasparenti u jittratta lill-offerenti kollha potenzjali b'mod indaqs. Il-fatt li jiġu stabbiliti diversi kriterji tal-kwalità u li dawn jiġu applikati fil-konfront tal-offerenti kollha joħloq biss piż amministrattiv, vera? L-istabbiliment ta' rekwiżiti tal-kwalità jippermetti lix-xerrej jinvesti fi prodotti u servizzi aktar sostenibbli, soċjalment responsabbli u innovattivi u li tiġi żgurata kompetizzjoni ġusta għall-benefiċċju taċ-ċittadini. Huwa f'idejn kull xerrej pubbliku li jiddeċiedi liema huwa l-aktar mod effettiv ta' kif għandhom jintefqu l-fondi pubbliċi biex jinkiseb ir-riżultat meħtieġ. Din il-flessibbiltà ġġorr magħha ċerti obbligi, bħal li jiġi żgurat monitoraġġ xieraq. Kif jistgħu jiġu integrati kriterji tal-kwalità u tas-sostenibbiltà fid-dokumenti tal-offerti? Ix-xerrejja pubbliċi għandhom flessibbiltà kbira. Dawn jistgħu jintegraw tali kunsiderazzjonijiet fil-kriterji tal-għażla, l-ispeċifikazzjonijiet tekniċi, il-kriterji tal-għoti u l-klawżoli dwar l-eżekuzzjoni ta' kuntratt, dment li jkunu relatati mal-oġġett tal-kuntratt. Dawn għandhom ikunu ddefiniti b'mod ċar, ikunu oġġettivi u m'għandhomx jiddiskriminaw kontra offerenti potenzjali, sabiex jinħolqu kundizzjonijiet ekwivalenti ta' kompetizzjoni li fihom l-offerenti jkunu jistgħu jikkompetu abbażi tal-istess standards kwalitattivi għolja. Jistal-ksur ta' obbligi ambjentali, soċjali u tax-xogħol iwassal għall-esklużjoni ta' offerent? Iva, ix-xerrejja pubbliċi għandhom il-possibbiltà li jeskludu offerent li ma jikkonformax mal-obbligi ambjentali, soċjali u tax-xogħol applikabbli. Huwa possibbli li xerrej pubbliku jivverifika l-konformità mal-kundizzjonijiet legali u dawk imfassla apposta għall-offerenti u l-oġġetti? Xerrej pubbliku għandu diversi possibbiltajiet biex jivverifika tali kundizzjonijiet. Pereżempju, dan jista' jitlob rapporti mill-offerent, jew minn korpi jew Organizzazzjonijiet Mhux Governattivi indipendenti għall-kontroll tal-kwalità. L-operaturi ekonomiċi kollha minn madwar id-dinja għandhom id-dritt li jaċċessaw is-swieq tal-akkwist tal-UE? Le, l-operaturi koperti minn ftehimiet kummerċjali multilaterali u bilaterali biss għandhom aċċess iggarantit għal swieq tal-akkwist tal-UE. X'għandu jagħmel xerrej pubbliku jekk jissuspetta li l-prezz offrut minn offerent minn pajjiż terz huwa baxx wisq? Huwa possibbli li ssir investigazzjoni ulterjuri? Iva, mhijiex possibbli biss, iżda huwa rrakkomandat li ssir investigazzjoni ulterjuri sabiex ix-xerrej pubbliku jkun jista' jiżgura l-affidabbiltà tal-offerta u kundizzjonijiet ekwivalenti ta' kompetizzjoni bejn il-parteċipanti kollha għall-offerta. Liema tip ta' informazzjoni tista' tintalab biex jiġi vverifikat jekk l-offerta hijiex baxxa aktar min-normal? Kwalunkwe informazzjoni li tista' tgħin lix-xerrej pubbliku jivvaluta l-vijabbiltà tal-offerta. Meta għandha tiġi rrifjutata offerta bħala baxxa aktar min-normal? Offerta tista' tiġi rrifjutata meta x-xerrej pubbliku ma jkunx konvint mill-ispjegazzjoni tal-offerent. Komunikazzjoni tal-Kummissjoni: Nagħmlu l-Akkwist Pubbliku jaħdem fl-Ewropa u għaliha: https://eur-lex.europa.eu/legal-content/MT/TXT/?uri=COM%3A2017%3A572%3AFIN Sit web tal-Kummissjoni dwar l-akkwist pubbliku: https://ec.europa.eu/growth/single-market/public-procurement_mt Ċentru tal-kompetenza elettronika "għodod ta' appoġġ għax-xerrejja pubbliċi": Rakkomandazzjoni tal-Kummissjoni dwar il-professjonalizzazzjoni tal-akkwist pubbliku— Il-bini ta' struttura għall-professjonalizzazzjoni tal-akkwist pubbliku: https://eur-lex.europa.eu/legal-content/MT/TXT/?uri=CELEX%3A32017H1805 Komunikazzjoni tal-Kummissjoni: L-għeluq taċ-ċirku - Pjan ta' azzjoni tal-UE għal Ekonomija Ċirkolari: http://eur-lex.europa.eu/legal-content/MT/TXT/?uri=CELEX:52015DC0614 Akkwist pubbliku għal ekonomija ċirkolari (prattiki tajba u gwida): http://ec.europa.eu/environment/gpp/pdf/Public_procurement_circular_economy_brochure.pdf Il-Kriterji tal-APE tal-UE: http://ec.europa.eu/environment/gpp/eu_gpp_criteria_en.htm Sett ta' Għodod ta' Taħriġ dwar l-APE għax-xerrejja pubbliċi: http://ec.europa.eu/environment/gpp/toolkit_en.htm Programmi ta' Taħriġ dwar l-APE: http://ec.europa.eu/environment/gpp/index_mt.htm Għodod tal-kostijiet tul iċ-ċiklu tal-ħajja dwar l-APE: http://ec.europa.eu/environment/gpp/lcc.htm Il-Metodu tal-Impronta Ambjentali tal-Prodott/tal-Organizzazzjoni: http://ec.europa.eu/environment/eussd/smgp/policy_footprint.htm Sessjonijiet ta' ħidma dwar ix-xiri għal Impatt Soċjali: https://www.aeidl.eu/en/projects/social-development/bsi-buying-for-social-impact.html Xiri soċjali – gwida biex jitqiesu l-kunsiderazzjonijiet soċjali fix-xiri pubbliku: \\NET1.cec.eu.int\homes\083\lupilaa\Social\Buying Social guide EMPL-MARKT.pdf Il-Gwida tal-Kummissjoni dwar l-Akkwist ta' Innovazzjoni: https://ec.europa.eu/transparency/regdoc/?fuseaction=list&coteId=3&year=2018&number=3051&version=F Sett ta' Għodod għall-Akkwist ta' Innovazzjoni, Assistenza Ewropea għall-Akkwist ta' Innovazzjoni: http://www.eafip.eu/ Netwerk Ewropew ta' ċentri ta' kompetenza dwar l-akkwist ta' innovazzjoni: http://www.procure2innovate.eu/ Gwida dwar l-Akkwist Pubbliku għall-Prattikanti: https://ec.europa.eu/regional_policy/mt/information/publications/guidelines/2015/public-procurement-guidance-for-practitioners Il-gwida tal-Kummissjoni dwar l-akkwist kooperattiv fl-oqsma tad-difiża u s-sigurtà: https://eur-lex.europa.eu/legal-content/MT/TXT/?uri=uriserv%3AOJ.C_.2019.157.01.0001.01.ENG&toc=OJ%3AC%3A2019%3A157%3ATOC Gwida dwar l-għoti ta' kuntratti bejn il-gvernijiet fl-oqsma tad-difiża u s-sigurtà: https://eur-lex.europa.eu/legal-content/EN/TXT/?uri=CELEX:32018H0624 Rakkomandazzjoni dwar l-aċċess għas-suq transfruntier għas-subfornituri u l-SMEs fis-settur tad-difiża: https://eur-lex.europa.eu/legal-content/MT/TXT/?uri=CELEX:32018H0624 IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Il-Greċja bagħtet applikazzjoni lill-Kummissjoni għall-protezzjoni tal-isem "Αρσενικό Νάξου" (Arseniko Naxou) skont l-Artikolu 49(4) tar-Regolament (UE) Nru 1151/2012. Skont l-Artikolu 50 tar-Regolament (UE) Nru 1151/2012, il-Kummissjoni vvalutat l-applikazzjoni u kkonkludiet li din tissodisfa r-rekwiżiti stabbiliti f'dak ir-Regolament. IDDEĊIDIET KIF ĠEJ: Id-Dokument Uniku u r-referenza għall-pubblikazzjoni tal-Ispeċifikazzjoni tal-Prodott imsemmijin fl-Artikolu 50(2)(a) tar-Regolament (UE) Nru 1151/2012 għall-isem "Αρσενικό Νάξου" (Arseniko Naxou) (DOP) jinsabu fl-Anness ta' din id-Deċiżjoni. Magħmul fi Brussell, it-8 ta' Awwissu 2019. Il-Greċja Klassi 1.3. Ġobon "Arseniko Naxou" huwa ġobon tal-mejda iebes u mmaturat li jiġi mmanifatturat b'mod tradizzjonali mill-ħalib tal-mogħża u tan-nagħġa mhux ippasturizzat. Il-ġobon "Arseniko Naxou", ikkummerċjalizzat f'għamla ta' rota sħiħa, għandu l-karatteristiki fiżiċi li ġejjin: għamla ċilindrika, piż ta' bejn 1 kg u 4 kg, kulur minn abjad avorju sa isfar ċar b'qoxra iebsa u bi ħxuna relattivament irqiqa. Il-kontenut ta' xaħam tal-estratt niexef ma għandux ikun inqas minn 43 %, il-kontenut ta' proteini ma għandux ikun inqas minn 27 %, filwaqt li l-kontenut ta' ndewwa ma għandux jaqbeż 38 % u l-kontenut ta' melħ ma għandux jaqbeż 3,5 %. Il-karatteristiki organolettiċi tal-prodott, li jiddistingwuh minn kwalunkwe ġobon iebes ieħor, huma t-togħma intensa, pikkanti, mielħa, zokkrija u pjaċevoli, is-sawra kremuża u ħelwa, u l-aroma rikka. Hekk kif jimmatura, isir aktar pikkanti u aromatiku. Minħabba l-użu tal-ħalib mhux ippasturizzat, "Arseniko Naxou" jrid jiġi mmaturat għal mill-inqas 3 xhur qabel jiġi rilaxxat fis-suq sabiex jiġi garantit li ma jkunx hemm mikrorganiżmi mhux mixtieqa. Il-perjodu ta' manifattura tal-prodott huwa minn Diċembru sa Mejju. Il-materja prima bażika għall-manifattura ta' "Arseniko Naxou" hija: il-ħalib, it-tames, il-melħ u ż-żejt. Il-passi relatati mal-produzzjoni u l-ipproċessar tal-ħalib, kif ukoll mal-produzzjoni u l-maturazzjoni tal-prodott finali, jitwettqu fiż-żona ġeografika ddefinita. L-imballaġġ tal-prodott irid isir fiż-żona ġeografika ddefinita b'mod li jiggarantixxi: (a) il-kwalità tal-prodott matul il-ħżin u t-trasport tiegħu, billi jiġi protett kontra aġenti fiżiċi (indewwa, dawl, temperatura, trab, gass mit-tromba ta' ċumnija) u kontra aġenti bijoloġiċi (batterji, fungi, virus), (b) it-traċċabbiltà tal-prodott u (c) il-monitoraġġ meħtieġ tal-kwantitajiet prodotti, imballati u mibjugħa u l-konformità mal-materja prima u l-metodi ta' manifattura awtorizzati. L-imballaġġ irid jitwettaq mill-produttur bl-użu ta' karta jew ta' materjal ta' imballaġġ ieħor għall-ikel. Ir-rota sħiħa jrid ikollha tikketta li turi dawn li ġejjin: l-isem "Arseniko Naxou" segwit minn "denominazzjoni ta' oriġini protetta" jew mill-akronimu DOP; "minn ħalib mhux ipproċessat"; l-isem u l-indirizz tal-intrapriża li tipproduċih u/jew li timballah; id-data tal-manifattura. Iż-żona ta' produzzjoni u ta' maturazzjoni tal-ġobon tinkludi t-territorju amministrattiv sħiħ tal-muniċipalitajiet li ġejjin: Apeiranthos, Damarionas, Danakos, Keramoti, Koronida, Koronos, Kinidaros, Messi, Moni, Filoti u Chalkio tal-muniċipalità ta' Naxos u taċ-Ċiklati ż-Żgħar. Iż-żona ta' produzzjoni tal-ġobon tinsab fil-parti muntanjuża u semimuntanjuża tal-gżira, li tinsab fl-estremitajiet tat-Tramuntana u tal-Lvant tagħha. Ir-reġjun huwa kkaratterizzat minn art imxaqilba, mill-preżenza ta' terrazzi — art imtarrġa — ħitan baxxi u meded estensivi ta' bwar. Il-klima ta' Naxos hija tat-tip moderat "Mediterran insulari": moderata, mezzana u umda, bi rjieħ qawwijin. Fir-reġjuni muntanjużi tal-gżira, it-temperaturi huma aktar baxxi b'madwar 5 °C, l-umdità relattiva annwali medja hija ta' 85 % u l-livell ta' xita huwa ta' 770 mm. Kultant tiġi rreġistrata borra qawwija. Il-kundizzjonijiet partikolari tat-temperatura, tal-umdità u tax-xita jippermettu l-iżvilupp ta' assoċjazzjonijiet erbaċej muntanjużi li jikkostitwixxu s-sors prinċipali ta' ikel għan-nagħaġ u għall-mogħoż. Il-mogħoż u n-nagħaġ huma perfettament adattati għall-kundizzjonijiet lokali fir-reġjun, huma żgħar u jipprovdu kwantità żgħira ta' ħalib. Il-prattika tradizzjonali tar-ragħa ħielsa (trobbija estensiva) tippermetti li l-annimali jirgħu fil-bwar tar-reġjun u japprofittaw mill-veġetazzjoni lokali. "Arseniko Naxou" ilu żmien twil jokkupa post importanti fil-ħajja u fl-ikel tar-residenti. In-nissiela produtturi tal-ġobon għadhom jimmanifatturaw il-ġobon skont il-metodu tradizzjonali sal-ġurnata tal-lum. L-għarfien tal-produttur tal-ġobon matul id-diversi passi tal-manifattura tal-ġobon huwa element importanti tal-ispeċifiċità tal-prodott u fattur determinanti tal-kwalità sussegwenti tiegħu. Il-kapaċità tal-produttur tal-ġobon li jagħraf il-ħin xieraq tal-koagulazzjoni tal-ħalib fejn il-baqta tkun lesta biex tinqata' hija fattur determinanti. It-tqattigħ tal-baqta permezz ta' għodda xierqa, sabiex tinkiseb sawra bi kwalitajiet tal-ħalib, it-taħlit bil-mod biex il-baqta tiġi sseparata mil-lattoseru, u l-għasir manwali tal-baqta fil-forom biex jiġi estratt il-likwidu u biex tingħata l-għamla definittiva tagħha, jixhdu li l-proċess ta' manifattura tal-prodott huwa manwali. Matul il-maturazzjoni, il-produttur tal-ġobon esperjenzat jista' jagħraf il-mument ideali biex jintervjeni: a) fl-għażla tar-roti tal-ġobon magħmula skont il-metodu xieraq u fl-eliminazzjoni ta' dawk li ma jikkonformawx, b) fil-qlib tar-roti u c) fil-kisi tagħhom biż-żejt taż-żebbuġa jew bin-naqal taż-żejt taż-żebbuġa, biex b'hekk jikkontribwixxi b'mod deċiżiv għall-kwalità tal-ġobon. għandu togħma intensa, pikkanti, pjaċevoli, mielħa u zokkrija, u aroma rikka. Il-karatteristiki organolettiċi tiegħu huma dovuti għall-użu ta' speċi veġetali endemiċi fl-alimentazzjoni tal-annimali, li jagħti lill-ħalib u lil "Arseniko Naxou" togħma intensa u pjaċevoli u aroma rikka. L-ispeċifiċità tat-teknika ta' manifattura, bl-użu ta' ħalib mhux ippasturizzat, tippreserva l-karatteristiki tal-ħalib prodott fir-reġjun u l-preżenza ta' batterji lattiċi indiġeni, li għandhom rwol determinanti fl-iżvilupp tal-kwalitajiet tat-togħma tal-ġobon u li jikkontribwixxu għat-togħma pikkanti, mielħa u zokkrija tiegħu. Għandu sawra kremuża u ħelwa li hija dovuta għal livell għoli ta' kontenut ta' xaħam. Matul il-manifattura tiegħu, "Arseniko Naxou" huwa l-ewwel ġobon prodott minn ħalib sħiħ frisk u fih aktar xaħam. Huwa kkaratterizzat mill-għamla tal-forma li tiddetermina l-forma tal-ġobon. Għandu qoxra iebsa u rqiqa dovuta għall-perjodu twil ta' maturazzjoni tiegħu. Meta l-baqta tingħaġen fil-forom, dan jikkontribwixxi wkoll għall-formazzjoni tal-qoxra, bħalma jagħmel il-kisi bil-melħ u biż-żejt. Il-kontenut ta' xaħam tiegħu mill-materja niexfa (43 %) u ta' proteini (27 %) huwa ogħla meta mqabbel ma' kwalunkwe ġobon ieħor tal-istess tip. Għandu d-denominazzjoni partikolari "arseniko" mogħtija lilu mir-rgħajja produtturi tal-ġobon tar-reġjun biex jaffermaw li huwa ġobon iebes li jiflaħ għat-temp, u li hu l-aktar "qawwi" f'termini ta' kontenut ta' xaħam u ta' proteini. Karatteristiki li huma attribwiti għat-terminu "arseniko" (maskili bil-Grieg). "Arseniko Naxou" huwa r-riżultat tal-kombinament tal-kundizzjonijiet pedoklimatiċi tar-reġjun, tas-sistema ta' trobbija estensiva u tal-metodu ta' manifattura tradizzjonali tiegħu. Il-ġeostorja, il-ġeomorfoloġia, it-topografija u l-varjetà ta' blat tar-reġjun ikkontribwew għar-rikkezza tal-veġetazzjoni li tikkostitwixxi l-ikel prinċipali tan-nagħaġ u tal-mogħoż li minnhom jiġi mmanifatturat il-prodott. Ir-razez lokali ta' nagħaġ u ta' mogħoż, minħabba li jirgħu b'mod liberu fiż-żoni muntanjużi u semimuntanjużi, huma frugali, reżistenti u adattati perfettament għall-ambjent ġeografiku partikolari. Il-kundizzjonijiet klimatiċi tar-reġjun jiffavorixxu: ir-residenza fit-tul tan-nagħaġ u tal-mogħoż fil-bwar naturali tar-reġjun u l-aħjar valutazzjoni tal-ispeċi veġetali endemiċi, u il-maturazzjoni ta' "Arseniko Naxou". Il-kundizzjonijiet tat-temp u tal-umdità tar-reġjun, fejn it-temperatura ma tinżilx taħt l-10 °C u fejn l-umdità tvarja bejn 70 u 90 %, jikkontribwixxu għall-maturazzjoni naturali tal-prodott fil-ħżin tiegħu u għall-produzzjoni ta' ġobon li jkollu struttura u kompożizzjoni karatteristika. Il-livelli ta' temperatura u ta' umdità stabbli, mingħajr varjazzjonijiet importanti, għandhom l-effett ta' maturazzjoni gradwali tal-prodott u jikkontribwixxu għall-evoluzzjoni kwalitattiva u kwantitattiva li sseħħ matul il-maturazzjoni, li tiddetermina l-istruttura karatteristika tal-ġobon. L-ispeċifiċità tas-sistema tar-ragħa (ragħa liberu), applikata tradizzjonalment min-nissiela produtturi tal-ġobon tar-reġjun, għandha l-effett li tisfrutta l-bwar u b'hekk ukoll il-veġetazzjoni lokali tar-reġjun, filwaqt li tikkontribwixxi għall-karatteristiki organolettiċi tal-prodott. It-teknika ta' manifattura ta' "Arseniko Naxou" tikseb l-ispeċifiċità tagħha mill-użu ta' ħalib mhux ippasturizzat, li jippermetti li l-preżenza tal-mikroflora indiġena mill-ambjent tal-maqjel u tal-maħleb ikollha rwol determinanti fl-iżvilupp tal-kwalitajiet tat-togħma tal-ġobon. Hekk kif jimmatura, l-aroma u t-togħma tiegħu aktar jintensifikaw. Il-korrelazzjoni pożittiva tat-togħma pikkanti, tal-aroma rikka u tas-sawra karatteristika mal-età tal-ġobon hija attribwita għal proteolisi u lipolisi importanti li jseħħu minħabba l-azzjoni tal-batterji lattiċi lokali matul il-maturazzjoni tiegħu. Il-ħiliet tal-produtturi tal-ġobon tar-reġjun, li jintervjenu manwalment waqt il-koagulazzjoni, il-formazzjoni u l-maturazzjoni tal-prodott, huma importanti kemm għall-iżvilupp tal-karatteristiki fiżjokimiċi kif ukoll għall-karatteristiki organolettiċi tal-prodott. Il-proċess ta' manifattura huwa relatat mill-qrib mal-għarfien tal-produttur tal-ġobon li huwa kapaċi jagħraf il-perjodu ta' manifattura tal-ġobon skont il-kundizzjonijiet klimatiċi tar-reġjun u l-kompożizzjoni tal-veġetazzjoni; huwa marbut ukoll mal-intervent manwali tiegħu matul il-proċess, sabiex il-prodott jiġi mmanifatturat b'mod artiġjanali. Instabu xi referenzi għal "Arseniko Naxou" fl-istampa, fuq l-Internet u fuq it-televiżjoni. Ġie deskritt bħala t-tradizzjoni tal-ġobon ta' Naxos u wieħed mill-ġobnijiet l-aktar magħrufa tal-gżira, b'togħma speċifika, unika, intensa u pjaċevoli li maż-żmien issir aktar pikkanti u aromatika, u huwa kkwalifikat bħala tal-ogħla kwalità u bħala sors ta' ispirazzjoni. Ir-reputazzjoni tal-prodott tmur lil hinn miż-żona ta' produzzjoni u hija daqstant apprezzata mill-konsumaturi ta' reġjuni oħra. Id-denominazzjoni "Arseniko Naxou" hija stabbilita sew, kif inhu evidenti mir-referenzi storiċi, mill-pubblikazzjonijiet stampati u online, u mill-fatturi ta' xiri u ta' bejgħ tal-prodott. (l-Artikolu 6, il-paragrafu 1, it-tieni subparagrafu ta' dan ir-Regolament) Dan l-avviż jikkonċerna l-impriżi li ġejjin: (Franza), fl-aħħar mill-aħħar ikkontrollati minn AXA S.A ("AXA", Franza), REI Spain B.V. (in-Netherlands), li tappartjeni għal NN Group (in-Netherlands). AXA u NN Group jakkwistaw indirettament, fis-sens tal-Artikolu 3(1)(b) u 3(4) tar-Regolament dwar l-Għaqdiet, il-kontroll konġunt ta' impriża konġunta (joint venture, JV) maħluqa ġdida. Il-konċentrazzjoni hija mwettqa permezz ta' xiri ta' ishma f'kumpanija maħluqa ġdida li tikkostitwixxi f'joint venture. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: Il-Konsorzju msejjaħ "Consorzio di Tutela del Riso del Delta del Po IGP" għandu d-dritt jissottometti applikazzjoni għal emenda skont l-Artikolu 13(1) tad-Digriet Nru 12511 tal-14 ta' Ottubru 2013 tal-Ministeru tal-Politika Agrikola, Alimentari u Forestali. Isem il-prodott Deskrizzjoni tal-prodott Żona ġeografika Prova tal-oriġini Metodu ta' produzzjoni Oħrajn [l-ippakkjar, il-logo tal-prodott u referenzi legali aġġornati] Emenda għall-Ispeċifikazzjoni tal-prodott ta' DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 Emenda għall-Ispeċifikazzjoni tal-prodott ta' DOP jew IĠP irreġistrata li għaliha ma jkun ġie ppubblikat l-ebda Dokument Uniku (jew ekwivalenti) u li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 "L-indikazzjoni ġeografika protetta "Riso del Delta del Po" hija riżervata għar-ross li jissodisfa l-kundizzjonijiet u r-rekwiżiti stipulati f'din l-Ispeċifikazzjoni tal-prodott." hija emendata kif ġej: "L-indikazzjoni ġeografika protetta "Riso del Delta del Po" hija riżervata għar-ross li jissodisfa l-kundizzjonijiet u r-rekwiżiti stipulati f'din l-Ispeċifikazzjoni tal-prodott." Din l-emenda tippermetti l-identifikazzjoni tal-indikazzjoni "Riso del Delta del Po" IĠP bir-ross fid-diversi forom tiegħu lest biex jiġi offrut għall-bejgħ lill-konsumaturi, jiġifieri wara li l-ħbub ikunu għaddew mill-proċessi u mit-trattamenti industrijali permessi mil-leġiżlazzjoni attwali, f'konformità mar-rekwiżiti stipulati fl-Ispeċifikazzjoni tal-prodott. "L-indikazzjoni "Riso del Delta del Po" tindika eskussivament il-prodotti tar-ross li jagħmlu parti mit-tip "Japonica", li jkun ġej mill-varjetà Carnaroli, Volano, Baldo u Arborio." ġiet emendata kif ġej: "L-indikazzjoni "Riso del Delta del Po" tirreferi eskussivament għar-ross li jagħmel parti mit-tip "Japonica Superfino", li jkun ġej mill-varjetajiet Carnaroli, Volano, Baldo, Arborio, Cammeo, Karnak, Telemaco, Caravaggio u Keope." Qed nitolbu li jiġu inklużi varjetajiet ġodda tar-ross, b'mod speċifiku l-varjetajiet Cammeo, Karnak, Telemaco, Caravaggio u Keope. Hemm bżonn jiġu introdotti varjetajiet alternattivi ta' daqs żgħir flimkien ma' dawk previsti oriġinarjament, minħabba l-fatt li l-varjetajiet tradizzjonali nħolqu bosta snin ilu (l-aktar antiki, Arborio u Carnaroli, nħolqu lejn l-aħħar tas-snin erbgħin) u għandhom karatteristiċi agronomiċi (b'mod partikulari suxxettibbiltà għolja għall-mard fungali u għat-tgħawwiġ taz-zokk) li jagħmilha diffiċli biex wieħed ikabbarhom mingħajr ma jittrattahom b'mod ripetut bil-prodotti għall-protezzjoni tal-pjanti, għad-detriment tat-tjubija għas-saħħa tal-prodott finali u tas-sostenibbiltà tat-tkabbir. Min-naħa tagħhom, il-varjetajiet li għadhom kif inħolqu huma reżistenti iktar għall-mard fungali u għat-tgħawwiġ taz-zokk u għandhom tolleranza ikbar għalihom, u b'hekk jippermettu li jitkabbar prodott b'saħħtu u omoġenju bi kwalitajiet organolettiċi simili għal dawk tal-prodotti eżistenti. "Ir-Riso del Delta del Po jippreżenta rossa kbira, kristallina, kumpatta, b'kontenut għoli ta' proteini u jista' jkun abjad jew tal-qamħa sħiħa." ġiet emendata kif ġej: "Ir-ross tat-tip "Riso del Delta del Po" għandu ħbub kbar, trasparenti jew lewn il-perla u kumpatti, b'kontenut għoli ta' proteini, u jista' jgħaddi mill-proċessi u mit-trattamenti industrijali li l-leġiżlazzjoni attwali tippermetti." Il-kelma "kristallina" tirreferi għall-varjetajiet kollha mniżżlin fl-Ispeċifikazzjoni tal-prodott u għalhekk mhijiex preċiża. Mill-varjetajiet attwali l-varjetà Baldo biss għandha ħbub trasparenti, filwaqt li l-varjetajiet Arborio, Carnaroli u Volano għandhom ħbub lewn il-perla. Għalhekk qed nipproponu li t-terminu "kristallina" jiġi aġġornat u jinbidel bil-frażi "trasparenti jew lewn il-perla". Id-definizzjonijiet "abjad jew tal-qamħa sħiħa" tħassru u minflokhom iddaħħlet il-frażi "jgħaddi mill-proċessi u mit-trattamenti industrijali li l-leġiżlazzjoni attwali tippermetti" sabiex jitqies il-pass mgħaġġel tal-ipproċessar industrijali skont il-preferenzi tal-konsumaturi, li jinbidlu. "Meta jinħareġ għall-konsum, ir-ross tat-tip "Riso del Delta del Po" — IĠP irid ikollu l-karatteristiċi li ġejjin marbutin mal-ħbub tiegħu: huwa emendat kif ġej: "Ir-ross tat-tip "Riso del Delta del Po" — IĠP irid ikollu l-karatteristiċi li ġejjin marbutin mal-ħbub tiegħu: Dawn il-karatteristiċi jridu jiġu ddeterminati qabel l-ipproċessar industrijali, f'għelieqi nexfin tar-ross li jkunu jirrappreżentaw l-għelieqi kollha tal-azjenda." Il-parametru tal-glutinożità ġie sostitwit b'dak tal-konsistenza. Iż-żewġ parametri huma korelatati b'mod invers u jindikaw il-kwalità tal-ikel tal-prodott wara li jissajjar. B'mod iktar speċifiku, iktar ma jkun glutinuż ir-ross, inqas ikun konsistenti u bil-maqlub. M'hemm l-ebda metodu vvalidat ta' analiżi għall-glutinożità li jfisser li, s'issa, l-UNI u l-ISO ma setgħux jiddefinixxu metodu affidabbli u li jista' jiġi riprodott, għall-kuntrarju tal-parametru tal-konsistenza, li għalih jeżisti metodu ta' dan it-tip irrikonoxxut b'mod internazzjonali (l-istandard UNI EN ISO 11747:2012). Il-valuri proposti għall-parametru tal-konsistenza huma dawk tal-Bord Nazzjonali tar-Ross u huma bbażati fuq l-eżitu ta' diversi analiżi li saru mil-laboratorju tal-prodotti tiegħu. Għalhekk tqies li huwa xieraq li jiġi indikat li l-konsistenza tar-ross u l-kontenut tal-proteini fih iridu jiġu ttestjati qabel ma dan jiġi pproċessat. L-Artikolu 4 tal-Ispeċifikazzjoni tal-prodott: Dan l-Artikolu ġie abbozzat mill-ġdid kollu kemm hu billi l-informazzjoni storika dwar it-tkabbir tar-ross fiż-żona ġeografika, li kienet tinsab fl-ewwel ħames paragrafi tal-Artikolu 4, iċċaqalqet u tpoġġiet fl-Artikolu rilevanti dwar ir-rabta bejn iż-żona u l-prodott. L-Artikolu 4 huwa miktub mill-ġdid kif ġej: "L-oriġini tal-prodott tintwera wkoll mill-entrati tal-produtturi, tal-proċessuri u ta' dawk li jippakkjaw fir-reġistri x-xierqa li l-korp ta' kontroll imsemmi fl-Artikolu 7 ta' din l-Ispeċifikazzjoni tal-prodott iżomm u jaġġorna.". L-Artikolu 5 tal-Ispeċifikazzjoni tal-prodott: Dan l-Artikolu nkiteb mill-ġdid biex iqis kemm it-tibdil fit-tekniki tal-ipproċessar u tal-produzzjoni kif ukoll ir-riżultati prattiċi li nkisbu sa minn meta daħlet fis-seħħ l-Ispeċifikazzjoni tal-prodott. "Ir-raba' jrid jinħarat sa fond ta' 25 sa 30 cm, u wara jrid jixxattab tal-inqas darba; wara l-ħamrija trid titwitta biex tippermetti l-aħjar ġestjoni tal-ilma." ġiet emendata kif ġej: "Ir-raba' jrid jinħarat sa fond ta' 25 sa 30 cm, u wara jrid jixxattab tal-inqas darba; madankollu, r-raba' jista' jinħadem mod ieħor b'tekniki li jiżguraw li l-ħammiela titħejja b'mod adegwat." Minflok il-metodi tradizzjonali tal-ħdim tar-raba' (jiġifieri l-ħrit u t-tixtib) issa jistgħu jintużaw metodi alternattivi (bħat-tindif tal-ħamrija jew il-brix tar-raba') li jiksbu l-istess għan b'mod li juża inqas enerġija u b'ħarsien ikbar tal-ambjent. B'mod partikulari, mal-ħrit żdiedu tekniki oħrajn iktar moderni tat-trattament tal-ħamrija, li llum jitqiesu bħala tekniki iktar sostenibbli mil-lat tal-ambjent. "L-azjendi li jipproduċu r-ross tat-tip "Riso del Delta del Po" iridu jagħmlu analiżi tal-ħamrija tal-inqas kull ħames snin b'rabta mal-karatteristiċi li ġejjin: l-istruttura, il-pH, il-materja organika, il-ġebla tal-ġir attiva, il-fosfru assimilabbli, il-potassju li jista' jiġi skambjat, l-għadd totali tan-nitroġenu, il-proporzjon tal-karbonju man-nitroġenu, il-kalċju, il-manjeżju u s-sodju li jistgħu jiġu skambjati, kif ukoll il-proporzjon tal-manjeżju mal-potassju, sabiex fl-azjenda jitfassal u jinżamm pjan korrett tal-fertilizzanti mfassal minn espert agrikolu." ġiet emendata kif ġej: "L-azjendi li jipproduċu r-ross tat-tip "Riso del Delta del Po" iridu jagħmlu analiżi tal-ħamrija tal-inqas kull ħames snin b'rabta mal-karatteristiċi li ġejjin: l-istruttura, il-pH, il-materja organika, il-ġebla tal-ġir attiva, il-fosfru assimilabbli, il-potassju li jista' jiġi skambjat, l-għadd totali tan-nitroġenu, il-proporzjon tal-karbonju man-nitroġenu, il-kalċju, il-manjeżju u s-sodju li jistgħu jiġu skambjati, kif ukoll il-proporzjon tal-manjeżju mal-potassju, sabiex fl-azjenda jitfassal u jinżamm pjan korrett tal-fertilizzanti skont il-ħtiġijiet attwali." Tneħħa l-obbligu li l-pjan tal-fertilizzanti jitħejja minn "espert agrikolu", minħabba li l-pjan jista' jitfassal ukoll fil-livell tal-azjendi agrikoli, minħabba l-ħiliet li bidwi li mhux bilfors ikun ikkwalifikat bħala espert agrikolu jkun kiseb mill-esperjenza tiegħu. "Il-varjetà Carnaroli, li għandha bżonn raba' prevalentament taflija, tista' tiġi kkultivata biss f'art b'pH ogħla minn 7,5. It-tliet varjetajiet l-oħrajn jistgħu jiġu prodotti fiż-żona kollha ddefinita fl-Artikolu 3 ta' din l-Ispeċifikazzjoni tal-prodott." Qed jitqies li r-referenza għall-pH tal-ħamrija tista' titħassar (il-parametru li japplika biss għall-varjetà Carnaroli), peress li ġie nnutat li l-livell tal-pH ivarja ħafna fiż-żona tat-tkabbir, anki f'azjendi individwali u saħansitra f'roqgħa art waħda, u li dan m'għandu l-ebda impatt fuq il-kwalità tal-varjetà msemmija. Barra minn hekk, il-preżenza tal-ilma fil-ħamrija minn April sa Awwissu tillimita l-ambjent aċiduż u tgħolli l-livell tal-pH. L-emenda tapplika wkoll għall-punt 3.5 tad-Dokument Uniku. Fiż-żona tal-produzzjoni nsibu kemm ħamrija mħallta bil-pit u kemm ħamrija taflija, u biex jinkiseb prodott omoġenju u konsistenti għas-suq jeħtieġ li l-fertilizzanti jiġu applikati b'mod differenti skont il-ħamrija. Għalhekk tqies li jkun xieraq li l-kwantità massima tan-nitroġenu tiżdied sabiex il-kontenut tal-proteini fil-ħbub ikun daqs dak miksub f'tipi ta' ħamrija oħrajn. "Il-kwantità massima ta' żerriegħa li tista' tintuża għal kull ettaru hija ta' 240 kg. Iż-żrigħ jista' jsir fl-ilma billi titwaqqa' ż-żerriegħa b'mod ħieles jew fin-niexef fir-raba' maħdum li però jrid imbagħad jitgħatta mill-ewwel kollu bl-ilma." ġew emendati kif ġej: "Il-kwantità massima ta' żerriegħa li tista' tintuża għal kull ettaru hija ta' 300 kg. Ir-ross jista' jew jinżera' billi ż-żerriegħa tixxerred jew jitħawwel fl-ilma jew fin-niexef fir-raba' maħdum li però mbagħad irid jitgħatta bl-ilma mill-ewwel." Żdiedet il-kwantità massima taż-żerriegħa minħabba li f'xi żoni 240 kg għal kull ettaru miżrugħin fl-ilma mhumiex biżżejjed biex jiżguraw kopertura xierqa tal-art. Jekk ir-ross ma jinżerax b'mod li jkun folt biżżejjed, dan ma jkunx jista' jiġġieled il-ħaxix ħażin u b'hekk ikollu joqgħod jitnaqqa b'mod ripetut il-ħaxix ħażin. Barra minn hekk, żdiedet l-għażla taż-żrigħ fin-niexef sabiex jiġi llimitat l-ammont ta' ilma li jintuża. "It-trattament taż-żerriegħa huwa obbligatorju biex jiġu miġġielda l-kriptogammi tipiċi tar-ross (il-fużarjożi, l-elmintosporjożi u l-pirikularja (il-ġlata tar-ross))." ġiet emendata kif ġej: "It-trattament taż-żerriegħa huwa permess biex jiġu miġġielda l-kriptogammi tipiċi tar-ross (il-fużarjożi, l-elmintosporjożi u l-pirikularja)." Sabiex it-tkabbir tar-ross ikollu inqas impatt fuq l-ambjent, it-trattament taż-żerriegħa issa huwa fakultattiv, minħabba li mhuwiex meħtieġ għaż-żerriegħa mingħajr patoġeni. "Huwa obbligatorju li l-għalqa tar-ross tiġi xxuttata u tiġi esposta għax-xemx f'każ ta' problemi kkawżati mill-organiżmi fitofaġi tar-ross (il-krustaċji, l-insetti u d-dud)". Tneħħa l-obbligu li l-għalqa tar-ross tiġi xxuttata sabiex tiżdied is-sostenibbiltà ambjentali u jiġi llimitat l-ammont ta' ilma li jintuża. "Il-ħaxix ħażin jista' jiġi miġġieled billi jintużaw prodotti awtorizzati għall-protezzjoni tal-pjanti u bl-għajnuna tal-ħsad tad-digi sabiex jiġi evitat iż-żrigħ eċċessiv, tar-regolazzjoni tal-ilma u tat-trattament immirat tal-ħamrija qabel iż-żrigħ." ġiet emendata kif ġej: "Il-ħaxix ħażin jista' jiġi miġġieled billi jintużaw prodotti awtorizzati għall-protezzjoni tal-pjanti u bl-għajnuna tal-ħsad tad-digi sabiex jiġi evitat iż-żrigħ eċċessiv, tar-regolazzjoni tal-ilma u tat-trattament immirat tal-ħamrija qabel iż-żrigħ, kif ukoll possibbilment billi tiġi xxuttata l-art b'mod temporanju skont il-prattiki tajbin tat-trattament biex jiġu eliminati l-organiżmi fitofaġi." Biex ikun hemm iktar ċarezza, tqies li kien xieraq li jissemmew kemm l-organiżmi fitofaġi kif ukoll il-ħaxix ħażin fit-taqsima dwar il-ġestjoni tal-pesti, kif kien diġà previst bil-kliem attwali. Tqies ukoll li jkun xieraq li l-Ispeċifikazzjoni tal-prodott tiġi kkomplementata billi tiżdied l-għażla tal-ixxuttar temporanju. L-esperjenza li nkisbet b'rabta mal-għelejjel tar-ross uriet li l-ixxuttar immirat tal-għelieqi tar-ross jelimina l-problemi marbutin mal-organiżmi fitofaġi mingħajr il-bżonn ta' trattament addizzjonali. 6,0 tunnellati għal kull ettaru 8,0 tunnellati għal kull ettaru 8,0 tunnellati għal kull ettaru 7,5 tunnellati għal kull ettaru" huma emendati kif ġej: "Varjetà Tunnellati għal kull ettaru Żdiedu r-rendimenti għall-varjetajiet il-ġodda u l-produzzjoni massima tal-varjetà Carnaroli żdiedet ftit minħabba l-progress li sar dan l-aħħar. "It-trasformazzjoni industrijali trid isseħħ fi stabbilimenti u bi proċeduri li jiggarantixxu li r-Riso del Delta del Po jżomm il-karatteristiċi tiegħu." ġiet emendata kif ġej: "L-ipproċessar minn ross bil-ħliefa għal ross (it-teħlif u t-tħin) irid iseħħ fi stabbilimenti li jkunu jinsabu fiż-żona tal-IĠP u skont proċeduri li jiggarantixxu li r-ross tat-tip "Riso del Delta del Po" iżomm il-karatteristiċi indikati fil-punt 3.2. Il-karatteristiċi speċjali taż-żona tal-produzzjoni jippermettu li jiġu ppreservati l-karatteristiċi tal-prodott waqt il-fażijiet tat-teħlif u tat-tħin u jillimitaw il-qsim/il-ksur tal-ħbub — ħaġa li hija meħtieġa biex il-prodott ikun jista' jissajjar b'mod uniformi." L-esperjenza li nkisbet matul is-snin uriet li l-post fejn jitħallef u jintaħan ir-ross jinfluwenza l-kwalità tal-prodott aħħari. Matul dawn il-fażijiet, wieħed mill-fatturi ewlenin biex jiġu ppreservati l-aħjar karatteristiċi tal-prodott, biex jiġi żgurat stress jew ksur minimu tal-ħbub u, b'hekk, biex jinkiseb tisjir uniformi tal-prodott, huwa n-natura speċjali taż-żona tal-produzzjoni. Il-mikroklima partikularment favorevoli, it-temperaturi u l-karatteristiċi ambjentali taż-żona tal-produzzjoni, bħal dawk taż-żona tal-IĠP tar-ross tat-tip "Riso del Delta del Po", huma kkaratterizzati minn umdità relattiva medja partikulari tal-arja li hija l-aħjar kundizzjoni biex jinkisbu r-rekwiżiti tal-kwalità tar-ross tat-tip "Riso del Delta del Po". Għall-finijiet tal-kompletezza nenfasizzaw il-fatt li l-operaturi kollha tas-settur jafu bl-ispeċifiċità taż-żona tal-produzzjoni tar-ross tat-tip "Riso del Delta del Po", u li din l-ispeċifiċità hija rrikonoxxuta fil-pubblikazzjonijiet ukoll. Fiż-żoni tal-produzzjoni tal-IĠP, li, bħala medja, jinsabu tliet metri 'l fuq mil-livell tal-baħar, il-livell korrett tal-umdità jeżisti b'mod naturali, u dan huwa fattur uniku li ma jinsab imkien iktar fl-Italja. L-emenda tapplika wkoll għall-punt 3.6 tad-Dokument Uniku. "Il-proċess tat-tnixxif irid isir f'magni li jnixxfu mingħajr ma jħallu fdalijiet ta' kombustjoni jew irwejjaħ mhux normali fuq il-ħlief tal-qamħ. Jistgħu jintużaw magni li jnixxfu li jaħdmu b'nar indirett jew dirett iżda dan jista' jsir biss jekk ikunu jaħdmu bil-gass metanu jew LPG. L-umdità tar-ross li għadu bil-ħliefa u li jkun imnixxef ma jridx ikun ogħla minn 14 %." Din l-emenda hija waħda editorjali biss, minħabba li s-sentenzi ta' hawn fuq jikkonċernaw il-metodu ta' produzzjoni iktar milli r-regoli speċifiċi dwar it-tqattigħ, it-taħkik, l-ippakkjar, eċċ. Ta' min jinnota li din l-emenda ma twassal għall-ebda bidla fl-Ispeċifikazzjoni tal-prodott, hekk kif iż-żewġ dispożizzjonijiet mhumiex mibdulin fl-Artikolu 5 rilevanti msejjaħ "Metodu ta' produzzjoni", u għadhom fis-seħħ. L-Artikolu 8 tal-Ispeċifikazzjoni tal-prodott: "Ir-ross jiġi ppakkjat f'kaxex jew boroż adattati għall-użu alimentari ta' 0,5 % kg, 1 kg, 2 kg, 5 kg u jista' jkun ukoll ippakkjat fil-vakwu jew f'atmosfera kontrollata." ġiet emendata kif ġej: "Ir-ross irid jitpoġġa f'kaxex jew f'boroż adattati għall-użu alimentari, u jista' jiġi ppakkjat f'vakwu jew f'kundizzjonijiiet ta' atmosfera kkontrollata." Ir-rekwiżiti dwar il-piż u l-karatteristiċi tal-ippakkjar tħassru biex jippermettu lil dawk li jippakkjaw flessibbiltà ikbar fl-għażla tat-tipi ta' ppakkjar. "Huwa obbligatorju li fuq il-kontenituri jitwaħħal il-logo tad-denominazzjoni li jkollu daqs minimu ta' 40 × 30 mm u b'karattri ta' daqs adekwat (għoli minimu 5 mm) il-kliem "Riso del Delta del Po" segwit minn "Indicazione Geografica Protetta" jew jintuża l-akronimu "I.G.P". Fil-pakkett trid tkun indikata l-varjetà ("Arborio", "Carnaroli", "Volano", "Baldo"), u possibbilment ukoll it-tip "ross tal-qamħa sħiħa". Fuq l-istess pakkett irid ikun jidher ukoll l-isem jew l-isem u l-indirizz tan-negozju tal-imballatur. Indikazzjonijiet differenti mill-kliem Riso del delta del Po — Indicazione Geografica Protetta, irid ikollhom qisien ta' mhux iktar minn terz ta' dawk li ġew użati għal "Riso del Delta del Po"." inkitbet mill-ġdid kif ġej: "Minbarra r-rekwiżiti legali, fuq il-kontenituri jrid ikun hemm l-affarijiet li ġejjin: il-logo tal-IĠP, li jkun tal-inqas ta' 40 mm b'25 mm. Jekk il-logo ikun ikbar minn hekk, irid jinżamm il-proporzjon; fuq il-pakkett trid tiġi indikata l-varjetà unika kif imniżżla fl-Artikolu 2, jiġifieri Carnaroli, Volano, Baldo, Arborio, Cammeo, Karnak, Telemaco, Caravaggio jew Keope; u jista' jiġi inkluż ukoll it-tip ta' trattament previst mil-leġiżlazzjoni attwali; is-simbolu tal-IĠP tal-Unjoni Ewropea." Tħassru l-indikazzjonijiet li jirregolaw l-għoli minimu tal-frażi "Riso del Delta del Po" u dawk li diġà huma meħtieġa mil-leġiżlazzjoni fis-seħħ (dwar l-isem jew isem il-kumpanija u l-indirizz ta' min jippakkja). Barra minn hekk, tqies li jkun xieraq li ma jiġux preskritti regoli speċifiċi għall-ippakkjar u għat-tikkettar, minħabba li m'hemm l-ebda tip ta' ppakkjar tradizzjonali għar-ross tat-tip "Riso del Delta del Delta del Po" IĠP, u li jkun xieraq li jiddaħħal it-tip ta' trattament industrijali meħtieġ mil-leġiżlazzjoni attwali. Sabiex il-logo tal-prodott ikun jista' jiġi riprodott fuq il-pakkett eżatt kif inhu, ġew iċċarati u kkoreġuti r-referenzi għad-daqs tal-logo (ara l-punt 2 tal-emenda preċedenti) u għall-kodiċijiet tal-kuluri aħdar "Pantone 557C" u isfar "Pantone 117C". Fl-Ispeċifikazzjoni tal-prodott żdied il-paragrafu li ġej: "Il-kodiċijiet eżatti tal-kuluri huma mogħtija hawn taħt: L-użu ta' erba' kuluri, CMYK: Il-kjarifika tal-kulur Pantone u tal-kodiċi tiegħu hija meħtieġa mil-lat tekniku sabiex l-istampaturi jkunu jistgħu jirriproduċu l-logo b'mod eżatt. L-Artikolu 7 tal-Ispeċifikazzjoni tal-prodott: Ġew aġġornati r-referenzi għal-leġiżlazzjoni eżistenti u ġew indikati l-isem u l-indirizz tal-korp ta' spezzjoni. Klassi 1.6. Frott, ħaxix u ċereali, friski jew ipproċessati L-indikazzjoni "Riso del Delta del Po" tirreferi eskussivament għar-ross li jagħmel parti mit-tip "Japonica Superfino", li jkun ġej mill-varjetajiet Carnaroli, Volano, Baldo, Arborio, Cammeo, Karnak, Telemaco, Caravaggio u Keope. Ir-ross tat-tip "Riso del Delta del Po" għandu ħbub kbar, trasparenti jew lewn il-perla u kumpatti, b'kontenut għoli ta' proteini, u jista' jgħaddi mill-proċessi u mit-trattamenti industrijali li l-leġiżlazzjoni attwali tippermetti. Il-kapaċità kbira tal-assorbiment tiegħu, ir-rata baxxa ta' telf tal-lamtu u r-reżistenza tiegħu waqt it-tisjir, flimkien mal-karatteristiċi organolettiċi tiegħu bħat-togħma u l-benna partikulari tiegħu, jagħmlu lil dan ir-ross wieħed mill-ippreferuti sabiex jagħni l-ifjen risotti. Ir-ross tat-tip "Riso del Delta del Po" — IĠP irid ikollu l-karatteristiċi li ġejjin marbutin mal-ħbub tiegħu: Minħabba l-kundizzjonijiet partikulari li jikkaratterizzaw it-tkabbir tar-ross, il-fażi tal-produzzjoni trid isseħħ fiż-żona ġeografika indikata fil-punt 4. Ir-ross jista' jew jinżera' billi ż-żerriegħa tixxerred jew jitħawwel fl-ilma jew fin-niexef fir-raba' maħdum li però mbagħad irid jitgħatta bl-ilma mill-ewwel. L-ipproċessar minn ross bil-ħliefa għal ross (it-teħlif u t-tħin) irid iseħħ fi stabbilimenti li jkunu jinsabu fiż-żona tal-IĠP u skont proċeduri li jiggarantixxu li r-ross tat-tip "Riso del Delta del Po" iżomm il-karatteristiċi indikati fil-punt 3.2. Il-karatteristiċi speċjali taż-żona tal-produzzjoni jippermettu li jiġu ppreservati l-karatteristiċi tal-prodott waqt il-fażijiet tat-teħlif u tat-tħin u jillimitaw il-qsim/il-ksur tal-ħbub — ħaġa li hija meħtieġa biex il-prodott ikun jista' jissajjar b'mod uniformi. Ir-ross irid jitpoġġa f'kaxex jew f'boroż adattati għall-użu alimentari, u jista' jiġi ppakkjat f'vakwu jew f'kundizzjonijiiet ta' atmosfera kkontrollata. Il-kontenituri jridu jkunu ssiġillati b'mod li ma jħallix li l-kontenut ikun jista' jinħareġ mingħajr ma ssir ħsara viżibbli lill-ippakkjar. Minbarra r-rekwiżiti legali, fuq il-kontenituri jrid ikun hemm l-affarijiet li ġejjin: il-logo tal-IĠP, li jkun tal-inqas ta' 40 mm b'25 mm. Jekk il-logo ikun ikbar minn hekk, irid jinżamm il-proporzjon; fuq il-pakkett trid tiġi indikata l-varjetà unika, jiġifieri Carnaroli, Volano, Baldo, Arborio, Cammeo, Karnak, Telemaco, Caravaggio jew Keope; u jista' jiġi inkluż ukoll it-tip ta' trattament previst mil-leġiżlazzjoni attwali; is-simbolu tal-IĠP tal-Unjoni Ewropea. Il-logo uffiċjali tal-prodott "Riso del Delta del Po" hu magħmul minn faxxa ellittika lewn il-krema, b'bordura ta' kulur aħdar. F'din il-faxxa, fin-nofs ta' fuq hemm miktub "RISO DEL DELTA DEL PO", u fuq in-naħa t'isfel hemm "INDICAZIONE GEOGRAFICA PROTETTA", it-tnejn li huma b'ittri kbar ta' kulur aħdar. 'Il ġewwa minn din il-faxxa, fil-parti ċentrali tal-forma ovali, insibu figura safra stilizzata ta' mara qed iżżomm qatta ross u, fuq il-lemin u fuq ix-xellug tagħha nsibu, fuq sfond aħdar, stampi lewn il-krema tipiċi tad-Delta tal-Po (tal-qasab tal-għadajjar u tal-għasafar stilizzati). Iż-żona tipika għat-tkabbir tar-ross tat-tip "Riso del Delta del Po" testendi fuq il-kon tal-wied tal-Po li jinsab l-iktar fil-Lvant, fir-reġjuni tal-Veneto u tal-Emilia-Romagna, fuq l-art iffurmata mir-residwi u mid-depożiti tax-xmara Po. Iż-żona hija mdawra fuq in-naħa tal-Lvant mill-Baħar Adrijatiku, fuq in-naħa tat-Tramuntana mix-xmara Adige u fin-Nofsinhar mill-Kanal Ferrara-Porto Garibaldi. Fl-Emilia-Romagna, il-produzzjoni sseħħ fil-provinċja ta' Ferrara fil-muniċipalitajiet ta'Comacchio, Goro, Codigoro, Lagosanto, Massa Fiscaglia, Migliaro, Migliarino, Ostellato, Mesola, Jolanda di Savoia u Berra. Il-karatteristiċi tal-ħamrija, il-klima moderata u l-qrubija għall-baħar huma l-fatturi ewlenin li jinfluwenzaw u jikkaratterizzaw il-produzzjoni tar-ross tat-tip "Riso del Delta del Po" f'din iż-żona. Fil-fatt, f'din iż-żona r-ross isib il-ħamrija ideali biex jikber u dan huwa l-unika prodott li jista' jitkabbar f'żoni li huma nofshom mgħarrqa b'mod permanenti. Il-ħamrija alluvjali tad-Delta tal-Po ġejja mis-sediment li tħalli x-xmara fi tmiem ir-rotta tagħha u hija partikularment fertili minħabba li fiha ħafna minerali, speċjalment il-potassju, tant li m'hemmx għalfejn jintużaw fertilizzanti tal-potassju. Barra minn hekk, il-ħamrija, minkejja li tvarja fil-konsistenza tagħha, hija kkaratterizzata minn livelli għoljin ta' salinità (EC ta' iktar minn 1 mS/cm), minħabba li l-ilma tal-pjan jinsab fl-għoli ħafna. Il-pożizzjoni kostali speċifika taż-żona tipprovdi wkoll mikroklima li hija partikularment favorevoli għar-ross minħabba ż-żiffa kontinwa u b'hekk il-livelli baxxi ta' umdità, meded tat-temperatura limitati (it-temperaturi l-aktar baxxi rari jinżlu taħt iż-0 C fix-xitwa u, tul dawn l-aħħar tletin sena, l-ogħla temperaturi fis-sajf qatt ma qabżu t-32 C), u ammont ta' xita ta' inqas minn 700 mm fis-sena, li ġeneralment tinżel bl-istess mod tul is-sena kollha. Dawn il-kundizzjonijiet klimatiċi speċifiċi jnaqqsu l-firxa tal-faqqiegħ patoġeniku u b'hekk il-ħtieġa li jintużaw il-fungiċidi. L-ewwel rekords tat-tkabbir tar-ross fil-Polesine (fiż-żona ta' Rovigo), u b'mod partikulari fir-reġjun tad-Delta tal-Po, imorru lura għal ftit għexieren tas-snin wara li din l-attività xterdet fil-wied tal-Po (fl-1450): dan kien marbut mill-qrib mal-ixxuttar taż-żona peress li dan aċċellera l-proċess li bih l-art mielħa mbagħad setgħet tintuża għat-tnewwib (hekk kif muri minn liġi tar-Repubblika ta' Venezja tal-1594). Lejn l-aħħar tas-seklu 18, għadd ta' aristokratiċi minn Venezja bdew ikabbru r-ross b'mod sistematiku fiż-żoni li kienu ġew ixxuttati. Illum il-ġurnata, ir-ross tat-tip "Riso del Delta del Po" jitkabbar fuq bejn wieħed u ieħor 9 000 ettaru ta' għelieqi tar-ross. L-influwenza tat-tkabbir tar-ross tidher fil-kultura lokali u fl-iżvilupp soċjali taż-żona; ir-ross ilu snin sħaħ jiġi ppakkjat u kkumerċjalizzat minn diversi kumpaniji bl-isem ta' "Riso del Delta del Po" u bis-saħħa tal-karatteristiċi organolettiċi partikulari tiegħu, li jiddistingwuh minn tipi oħrajn ta' ross prodotti fl-Italja, huwa magħruf u apprezzat ferm mill-konsumaturi fil-pajjiż kollu. Fl-aħħar nett, ir-reputazzjoni tiegħu hija marbuta wkoll mal-fieri u mal-festivals tradizzjonali li jsiru kull sena f'din iż-żona, bħall-festival famuż tar-ross tat-tip "Riso del Delta del Po" li jsir f'Jolanda di Savoia (fil-Provinċja ta' Ferrara), u mal-Fiera ta' Porto Tolle. Il-karatteristiċi speċjali tar-ross tat-tip "Riso del Delta del Po" huma marbutin mal-kontenut għoli ta' proteini tiegħu, mad-daqs tal-ħbub tiegħu, mal-kapaċità għolja ta' assorbiment tiegħu, mar-rata baxxa ta' telf tal-lamtu u mal-kwalità superjuri tiegħu, li kollha jagħtuh reżistenza tajba waqt it-tisjir. Barra minn hekk, dan it-tip ta' ross għandu togħma u benna partikulari li jiddistingwuh mir-ross li ma jitkabbarx fl-ilma salmastru. Id-depożiti tal-melħ li jinsabu f'din iż-żona ta' art ixxuttata, flimkien man-natura speċifika tal-ilma li jintuża u l-eżistenza ta' pjan għoli ta' ilma mielaħ, jagħtu lir-ross il-karatteristiċi organolettiċi u kummerċjali tiegħu li jagħmluh prodott li jingħaraf mill-ewwel u li huwa apprezzat ħafna fis-suq. Il-ħamrija alluvjali, li hija fertili ħafna minħabba li fiha l-minerali (b'mod partikulari l-potassju), tagħti lir-ross kontenut għoli ta' proteini u reżistenza ikbar għat-tisjir. Barra minn hekk, il-ħamrija, minkejja li tvarja fil-konsistenza tagħha, hija kkaratterizzata minn livelli għoljin ta' salinità (EC ta' iktar minn 1 mS/cm), u dan jagħti lir-ross it-togħma u l-benna partikulari tiegħu. Iż-żiffa kontinwa li ġejja mill-baħar tnaqqas drastikament il-livelli tal-umdità fil-mikroklima tal-għelieqi tar-ross, u b'hekk tnaqqas ħafna wkoll il-bżonn li jintużaw il-fungiċidi u tgħin biex jiġi prodott ross ta' kwalità għolja. (it-tieni subparagrafu tal-Artikolu 6(1) ta' dan ir-Regolament) Il-Ministeru nieda l-proċedura nazzjonali ta' oppożizzjoni bil-pubblikazzjoni tal-proposta għall-emendar tal-Ispeċifikazzjoni tal-prodott tal-IĠP "Riso del Delta del Po" fil-Gazzetta Uffiċjali tar-Repubblika Taljana Nru 100 tat-2 ta' Mejju 2017. Wieħed jista' jara t-test ikkonsolidat tal-Ispeċifikazzjoni tal-prodott fis-sit web li ġej: billi jżur direttament il-paġna ewlenija tal-Ministeru tal-Politika Agrikola, Alimentari u Forestali (www.politicheagricole.it) u jagħfas fuq it-taqsima "Qualità" (li tinsab fin-naħa ta' fuq, fuq il-lemin tal-iskrin), u wara fuq it-taqsima "Prodotti DOP IGP STG" (li tinsab fil-ġenb, fuq in-naħa tax-xellug tal-iskrin) u fl-aħħar jagħfas fuq it-taqsima "Disciplinari di Produzione all'esame dell'UE". Il-Greċja Klassi 1.5. Żjut u xaħmijiet (butir, marġerina, żejt, eċċ.) Iż-żejt taż-żebbuġa "Kritsa" jiġi prodott biss minn żebbuġ tal-varjetà ta' Koroneiki. Dan għandu kulur aħdar għal aħdar dehbien. aċidità (% skont il-piż tal-aċidu olejku): ≤ 0,5 koeffiċjent ta' estinzjoni K270: ≤ 0,15 koeffiċjent ta' estinzjoni K232: ≤ 1,90 varjazzjoni ta' koeffiċjent ta' estinzjoni Delta-Κ: ≤ 0 it-togħma tal-frott: ≥ 2,5 Iż-żejt taż-żebbuġa "Kritsa" jiġi prodott miż-żebbuġ Koroneiki biss. Iż-żejt taż-żebbuġa "Kritsa" huwa magħruf kemm fil-Greċja kif ukoll b'mod internazzjonali, u r-reputazzjoni tiegħu hija dovuta għall-kwalità eċċezzjonali tiegħu (aċidità baxxa, koeffiċjenti ta' estinzjoni baxxi) u t-togħma tal-frott tiegħu. Dawn il-karatteristiċi jiġu affettwati b'mod ħażin mit-temperatura, mid-dawl u mill-ossiġnu, li ż-żejt għandu aktar probabbiltà li jiġi espost għalihom meta jkun qed jiġi trasferit minn tank tal-ħażna għal trakk bil-bawżer u vice versa, jew bejn trakkijiet bil-bawżer, jew meta jkun ġo trakk bil-bawżer. Barra minn hekk, it-temperaturi għoljin u l-preżenza tal-ossiġnu jikkawżaw deterjorazzjoni mgħaġġla tat-togħma karatteristika tal-frott taż-żejt. Għal dawn ir-raġunijiet, iż-żejt taż-żebbuġa "Kritsa" għandu jinħażen f'tankijiet tal-azzar inossidabbli fiż-żona ddefinita, sabiex jiġi żgurat li l-karatteristiċi li tiddependi fuqhom ir-reputazzjoni tiegħu ma jintmessux. Iż-żejt taż-żebbuġa "Kritsa" jiġi ppakkjat ukoll fiż-żona ddefinita, u b'mod aktar speċifiku fil-post fejn jiġi prodott. Dan jiżgura li l-karatteristiċi tal-kwalità taż-żejt ma jiġux affettwati jew jinbidlu, jiffaċilita l-kontrolli u jassigura t-traċċabbiltà. Iż-żejt taż-żebbuġa "Kritsa" jiġi prodott biss fil-konfini tad-distrett muniċipali ta' Kritsá u l-komunitajiet tal-viċinat ta' Mesa u Exo Lakkonia u Kroustas, fil-muniċipalità ta' Agios Nikolaos. Barra mill-villaġġ kbir ta' Kritsá, id-distrett muniċipali msemmi jinkludi l-abitati li ġejjin: Ammoudara, Vathy, Theologos, Katharó, Kalyvos, Mardati, Rousa Limni u Tapes. Il-"Kritsa" huwa wieħed mill-aktar żjut taż-żebbuġa famużi ta' Kreta, li sar magħruf sew ukoll barra mill-Greċja. Ir-reputazzjoni tiegħu ġejja purament mill-kwalità, il-karatteristiċi organolettiċi u kimiċi tiegħu, li mbagħad jintrabtu maż-żona ġeografika, iżda wkoll mal-fattur uman li jikkontribwixxi konsiderevolment għall-kwalità taż-żejt li jiġi prodott. Din ir-reputazzjoni estensiva ħafna hija l-bażi għall-applikazzjoni għar-reġistrazzjoni taż-żejt taż-żebbuġa "Kritsa" bħala Indikazzjoni Ġeografika Protetta (IĠP). Iż-żejt taż-żebbuġa "Kritsa" jiġi prodott f'żona relattivament żgħira, fejn il-kundizzjonijiet tal-ħamrija u dawk klimatiċi huma bejn wieħed u ieħor l-istess fiha kollha, li jfisser li l-prodott finali għandu karatteristiċi uniformi. Barra minn hekk, iż-żebbuġ Koroneiki huwa l-unika varjetà li jikber f'din iż-żona. Iż-żona għandha klima Mediterranja moderata, bl-ebda varjazzjoni kbira fit-temperatura. Hemm ħafna dawl tax-xemx, u dan minħabba l-esponiment u l-konfigurazzjoni tal-art, li jaqbeż 2 900 siegħa fis-sena. L-imsaġar taż-żebbuġ jinżergħu fuq ħamrija niexfa, tal-franka li kapaċi żżomm l-ilma. Il-kontenut tat-tafal tal-ħamrija jagħmilha xierqa għall-imsaġar taż-żebbuġ mhux saqwija. Barra minn hekk, il-kundizzjonijiet mhumiex speċjalment favorevoli għad-dubbien tal-frott taż-żebbuġ, għalhekk l-infestazzjonijiet normalment huma limitati. Il-biċċa l-kbira taż-żebbuġ taż-żona jintaħan kollettivament, u t-tħin iseħħ fi żmien 48 siegħa mill-ħsad, li jnaqqas id-deterjorazzjoni wara l-ħsad. Bis-saħħa tal-għarfien espert tal-produtturi, mibni fuq bosta snin, il-frott jinħasad fl-istadju opportun tat-tisjir, meta jkun qed jibdel il-kulur minn aħdar fl-isfar għal vjola skur, fattur marbut mal-karatteristiċi organolettiċi taż-żejt li jiġi prodott. B'hekk, kemm fatturi naturali kif ukoll umani għenu biex jiddeterminaw il-karatteristiċi speċifiċi taż-żejt taż-żebbuġa "Kritsa", li huma aċidità baxxa, li ma taqbiżx 0,5, valuri ta' koeffiċjent ta' estinzjoni baxxi (K270: ≤ 0,15, K232: ≤ 1,90, Delta-K: ≤ 0) u togħma tal-frott akbar minn 2,5. L-abbundanza tad-dawl, il-ħamrija tal-franka niexfa, u l-ħsad fil-ħin opportun jipproduċu żejt b'kostitwenti aromatiċi ħafna, li jagħtuh it-togħma tal-frott karatteristika tiegħu. Il-valuri ta' koeffiċjent ta' estinzjoni baxxi (Κ270, Κ232 u Delta-K), huma marbuta mal-altitudni, iżda wkoll mal-fatt li ż-żebbuġ jintaħan direttament wara li jinqata'. Iż-żejt taż-żebbuġa "Kritsa" issemma estensivament f'rivisti Norveġiżi, Sloveni u Ġappuniżi, fejn ingħatat enfasi partikolari lill-karatteristiċi tal-kwalità tiegħu. Iż-żejt taż-żebbuġa "Kritsa" jidher ukoll fuq siti web tal-ivvjaġġar u tal-agrituriżmu, fejn il-vjaġġaturi huma rakkomandati ma jħallux il-villaġġ ta' Kritsá mingħajr ftit miż-żejt taż-żebbuġa lokali. Ir-reputazzjoni tal-prodott u r-rabta man-nies tal-lokal u l-ambjent tal-madwar tidher mill-fatt li dan jidher f'avvenimenti lokali, fuq ir-radju u t-televixin lokali u nazzjonali u fl-istampa. Ir-rabta bejn iż-żejt taż-żebbuġa "Kritsa" u n-nies tal-lokal u l-istorja tagħhom hija spjegata mill-kittieb/ġurnalist Tom Mueller fil-ktieb tiegħu "Extra Virginity, the sublime and scandalous world of olive oil" (Virġinità Żejda, id-dinja sublimata u skandaluża taż-żejt taż-żebbuġa) (2014). Iż-żejt taż-żebbuġa "Kritsa" deher ukoll fl-istampa internazzjonali, speċifikament fuq is-CNN u f'The Times, kif imsemmi f'Olive Oil Times online. Barra minn hekk, ir-reputazzjoni tal-prodott u l-fatt li Kritsá ġie rikonoxxut bħala żona ta' produzzjoni taż-żejt taż-żebbuġa importanti huwa mixhud f'rakkonti tal-ivvjaġġar mis-seklu 19. Speċifikament, f'Bulletin de la Société de Géographie (1835) M.A. Fabreguettes isemmi "...Kritsá … villaġġ rikk fi kwalunkwe xorta ta' ikel, żejt taż-żebbuġa, lewż, ħarrub, ġobon u l-bqija...", u fi Kritika iti Topografia kai Odoiporika tis Nisou Kritis (1894) Ν. Kalomenopoulos jikteb "...Il-wied fertili ta' Kritsá, pjanura żgħira li tinqasam minn xmajra żgħira u mimlija b'siġar taż-żebbuġ..." u "Il-wied ta' Lakkonia...huwa mimli b'siġar taż-żebbuġ u taċ-ċirasa ...". Mill-2006, iż-żejt taż-żebbuġ "Kritsa" rebaħ total ta' 24 premju — 16 f'kompetizzjonijiet nazzjonali u tmienja f'kompetizzjonijiet internazzjonali, prinċipalment fil-kategoriji ta' togħma tal-frott medja u intensa. L-aqwa kisba kienet il-premju tad-deheb fil-kategorija ta' togħma tal-frott medja fil-kompetizzjoni internazzjonali "Mario Solinas" fl-2008, li ġiet organizzata mill-Kunsill taż-Żebbuġ Internazzjonali. Kisbiet oħra importanti kienu r-rebħa tat-tielet premju fl-istess kompetizzjoni fl-2006, premjijiet tad-deheb fil-Los Angeles Extra Virgin Olive Oil Competition (2010), u Great Taste, Londra (2012) u premjijiet tal-fidda f'Prodexpo, Moska (2012), Olive Japan (2013) u Cat Cora's Kitchen (2013). Fil-Greċja, iż-żejt rebaħ il-premjijiet tad-deheb fil-kompetizzjonijiet li ġejjin: Panhellenic Extra Virgin Olive Oil Producers' Competition (2007), L-Ewwel Kompetizzjoni Griega taż-Żejt taż-Żebbuġa Extra Verġni (2008) u Eleotechnia (2008 u 2011). Finalment, ir-rabta storika taż-żona maż-żebbuġ u mal-produzzjoni taż-żejt taż-żebbuġa tidher mill-pressi taż-żejt (tal-inqas tnejn) fiż-żona fil-belt antika ta' Lato, li l-fdalijiet tagħha jmorru lura għall-perjodu Dorjan (il-5 u r-4 sekli Q.K.). Ġewwa l-belt, li hija madwar tliet kilometri mill-villaġġ ta' Kritsá, instabet evidenza ta' ħżin ta' żejt taż-żebbuġa. Imtieħen taż-żejt antiki mifruxa madwar ir-reġjun usa' wkoll jixhdu r-rabta b'saħħitha bejn it-tkabbir taż-żebbuġ u l-ħajjiet ta' kuljum tan-nies tal-lokal, filwaqt li jeżistu referenzi tal-vjaġġaturi, li jidhru fil-kotba mis-seklu 19 'il quddiem. (it-tieni subparagrafu tal-Artikolu 6(1), ta' dan ir-Regolament)
Extracted from C_271_2019.html